24th October 2018 | Last update: 08:10\n(6 މެއި 2018 އާ ގުޅޭ) -- "އާދޭ ކޮޓަރިއަށްދާން... މިތާ އަހަރެމެންނަށް ޕްރައިވެސީއެއްނެތް" އަރްސަލް އެ އަންހެންކުއްޖާގެ އުނަގަނޑުގައި ހިފާ ގާތަށް ދަމާލާފައި ބުނެލިއެވެ. އަދި ސޯފާތަކުން އެކަކަށް އިށީނދެވޭނޭހެން ހުރި ގޮނޑީގެ ލެނގޭބައިގައި އޮތް އަރްސަލްގެ ގަމީސް ނެގިއެވެ. ނިމްރާ އިސްޖަހާލި ވަގުތު އޭނާގެ ލޮލުން ފުރޮޅިގެން ކޯތާފަތުން ލާފައި ވޭނުންފުރިގެންވި ކަރުނަތިއްކެއް ވެއްޓުނީ އޭނާގެ އަމިއްލަ އިޚުތިޔާރުން ބޭރުގައެވެ. އަރްސަލްގެ ސަމާސާއާއެކު އެ އަންހެންކުއްޖާގެ ހުނުމުގެ އަޑު އިވިގެންދިޔަ ހިނދު ނިމްރާ ދެ ލޯ މަރާ ބާރުކޮށްލިއެވެ. ހަމައާއެކު ދެތުންފަތް ޖައްސާ ބާރުކޮށްލިއެވެ. އޭނާގެ ގާތުން ލާފައި އަރްސަލް އެ އަންހެންކުއްޖާ ގޮވައިގެން ދިޔައިރު ނިމްރާގެ ކޮނޑާ ދިމާއިން އަރްސަލް ޖެހިލާފައި ދިޔަ ގޮތް އިހުސާސް ވިއެވެ. އެ ބީހުމުން މިފަހަރަކު ނިމްރާގެ ހަށިގަނޑަށް ކަށިތަކެއް ހެރިގެން ދިޔަ ފަދައެވެ. އިތުރަށް ދެ ލޯ މަރާ ބާރުކޮށްލެވުނީ އަރްސަލްގެ ކޮޓަރީގެ ދޮރު ލައްޕާލި އަޑު އިވުމުންނެވެ.\nމުއްކަވާލެވުނު ދެއަތްތިލައިގެ އިނގިލިތައް ހުޅުވާލެވުމާއެކު މީހާގެ ހަރުދަނޑިކަން ކެނޑެން ވަގުތުކޮޅެއް ނެގިއެވެ. ނަމަވެސް އެ ހަރުދަނޑިކަން ފިލައިގެން ދިޔަ ހިނދު ހިއްލާލެވުނު ވައަތްތިލަ ގެނެސް މޭގައި ނިމްރާއަށް ޖައްސާލެވުނެވެ. ފިއްތާލައިގެން ހުރި ދެ ތުންފަތް ވަގުތުން ހުޅުވި ވޭނީ އަޑެއް ނުކުތެވެ. އެއާއެކު ކަނާއަތް ގެނެސް އަނގަމަތީ އަޅާލާ އެނބުރި ކޮޓަރިއަށް އައުމަށް ނިމްރާ ހިނގައިގަތެވެ.\nދޮރު ލައްޕާލުމާއެކު ދޮރުފަތުގައި ނިމްރާއަށް ލެނގިލެވުނެވެ. ނޭވާލާން އުނދަގޫވަމުން ދިޔަ މީހަކު ފަދައިން ފުންނޭވާތަކެއް ލަމުން ހިތާ ދިމާގައި ޖައްސާލެވިފައިވި ވައަތްތިލައިން މެއަށް ބާރަށް ނިމްރާ އޮބާލިއެވެ. ކޮށި އަރާފަދަ ގޮތެއްވުމާއެކު ހިކި ކެއްސުމެއް ނިމްރާ ކެއްސާލިއެވެ. ދެން އިވުނީ ތުރުތުރެއް އެކުލެވިގެންދިޔަ އާހުގެ އަޑު ހުޅުވިފައި ހުރި ދެ ތުންފަތުގެ ދޭތެރެއިން ނުކުންނަން ފެށި އަޑެއެވެ. އެ އާހު ރުއިމަކަށް ބަދަލުވެގެން ދިޔައެވެ.\nރޭގެ ވަގުތު ކަޑަތުވަމުންދިޔައިރު ނިމްރާއަށް ވަރަށް ރޮވުނެވެ. ގިސްލަމުންދިޔައިރު މުޅި މީހާ ރޫޅިފައިވާ ކަހަލައެވެ. އަރްސަލްއަށް ޓަކައި އެ މޭގައިވި ހިތް ހުޅުވުނީ އެ ހިތުގައިވި ފާރުތައް ލަކުނަށްވާން ކައިރިވެފައި ވަނިކޮށެވެ. އެހެންނަމަވެސް މިހާރު އެ ފާރުތައް އަލުން އަނެއްކާ ތާޒާވެއްޖެއެވެ. އެ ފާރުތައް ފަސޭހަކޮށްދިނުމުގެ ބަދަލުގައި އެއްވެސް ރަޙުމެއްނެތި އެ ހިތް އަލުން ޒަޚަމްކޮއްލައިފިއެވެ. އިރައި ކުދިކުދި ކޮއްފިއެވެ. ނިމްރާ މަޑުމަޑުން އައިސް އެނދުގައި އޮށޯތެވެ. ހިފެހެއްޓުމެއްނެތް ކަރުނައިން އޭނާ އަލުން ނަފްސު ހަމައަކަށް އެޅުވިއެވެ. ވަކިވެފައިވި ހިތުގެ އެތިކޮޅުތައް ގެނެސް އޮހެމުންދިޔަ ކަރުނައިގެ ހޫނުކަމުގައި އެކަތި އަނެކަތި ކޮޅާ ގުޅުވަމުންނެވެ. މުޅިން ހަމަޖެހުނުއިރު ދެ ލޮލުން ކަރުނަ ހުސްވެފައިވި ކަހަލައެވެ. މަޑުމަޑުން އެނދުން ތެދުވެގެން ނިމްރާ ވަނީ ފާޚާނާއަށެވެ. ފިނިފެންތިކިތައް ހަށިގަނޑުގައި ޖެހުމާއެކު މީހާ ތުރުތުރު އަޅާލިއެވެ. ނަމަވެސް އެ ފިނީގައި އޭނާގެ އިހުސާސްތައް ގަނޑުވަމުންދިޔައެވެ. ތުރުތުރު އަޅަމުންދިޔަ އިރު ވެސް އޭނާ ފެންމާގަނޑު ދަށުގައި އެތައް އިރެއްވާންދެން ހުއްޓެވެ. ލިބުނު ޒަޚަމްގައި އޮހުނު ލޭކަރުނައިގެ އަސަރު އެއްކޮށް ފިލުވާލަން ބޭނުންވެފައި ހުރި ފަދައިންނެވެ. ފާޚާނާއިން ނުކުންއިރު ނިމްރާގެ ދެ ލޮލުގައިވި ރަތްކަން ފިޔަވާ ރުއިމުގެ އަސަރެއް ނެތެވެ.\nއަލަމާރި ތެރެއިން ނެގި ހެދުން ނިމްރާ ލުމަށްފަހު އޭނާ ފޮރުވާފައި އޮތް ރިހިކުލައިގެ ފަށް ނެގިއެވެ. އެ ހިފައިގެން އައިސް ލޯގަނޑު ކުރިމަތީ ނިމްރާ ހުއްޓެވެ. ކަރުގައި އެ ފަށް އެޅުމާއެކު ލޯގަނޑުން ބަލާލިއެވެ.\n"ނެވާ ފޮގެޓް... ނެވާ ފޮގެޓް އަގައިން" ލޯގަނޑުން އަމިއްލަ ސޫރައަށް ބަލަން ހުރެ ނިމްރާ މަޑުމަޑުން ބުނެލިއެވެ. އަމިއްލަ ހިތަށް ވިސްނައިދިން ފަދައެވެ. މީހަކަށް އެ ފަށް ނުފެންނާނޭހެން ގަމީހުގެ އެތެރެއަށް ނިމްރާ އެ ފަށް ލިއެވެ. އަދި މޭމަތިން ނާޅުވާ ހުރި ދެ ގޮއް އަޅުވާލާ ނިވާކޮށްލިއެވެ. އަމިއްލަ ސޫރައަށް ބަލަން ހުރެ ނިމްރާ ހިނިތުންވާން މަސައްކަތް ކުރިއެވެ. ހީވަނީ ފުރަތަމަ ފަހަރަށް ހިނިތުންވާން އޭނާ ދަސްކުރަނީ ހެނެވެ. އެގޮތަށް ލޯގަނޑުކުރިމަތީ ހުރެ ހިނިތުންވަމުންދިޔައީ އޭނާއަށް ފުރިހަމައަށް ހިނިތުންވެވެންދެނެވެ. އެކަން އޭނާ ކާމިޔާބު ކުރިއެވެ. ނަމަވެސް މުޅި މީހާއަށް މަޖުބޫރުކަމުގެ ވަރުބަލިކަމެއް އިހުސާސް ކުރެވުނެވެ. މަޑުމަޑުން އައިސް އެނދުގެ ކައިރިފަށުގައި އިށީނެވެ.\nހެނދުނު ހައެއް ޖެހިކަން ފޯނުގެ ގަޑިން ފެނުމާއެކު ނިމްރާ ފުންނޭވާއެއްލިއެވެ. އަދި ލައިގެން ހުރި ނޫޖީންސުގެ ފަހަތު ޖީބަށް ފޯނު ކޮއްޕާލާފައި ނިމްރާ ކޮޓަރިން ނުކުތެވެ. ކުރިއަށް ފިޔަވަޅުއަޅަން އުނދަގޫވި ނަމަވެސް އޭނާ ނުހުއްޓުނެވެ. ކަރުގައި އޮތް ފަށުގެ ފުލުގައި ގަމީހުގެ މަތިން ނިމްރާ ހިފާލިއެވެ.\n"މޯނިންގް ޑާލިންގް" ރާދިންގެ އަޑު އިވުމާއެކު ނިމްރާއަށް އިސްއުފުލާލެވުނެވެ. ކޮފީ ބުއި ތަށި ދޮންނަން ސިންކު ކައިރީ ހުރި ރާދިންއަށް ނިމްރާއަށް ބަލާލެވުނެވެ.\n"ކިހިނެއްވީ ޑާލިންގް؟" ނިމްރާ ބަލަން އިރުކޮޅަކު ހުރުމުން ރާދިން އަހާލިއެވެ. ނިމްރާއަށް ކަމެއްވެފައި ހުރީއޭ އޭނާއަށް ހީވީ ކީއްވެކަމެއް ޚުދު ރާދިންއަކަށް ވެސް ނޭނގުނެވެ. ނިމްރާގެ މޫނުމަތީގައިވަނީ މީގެ ކުރީން ރާދިން ނުދެކޭ އަސަރުތަކެކެވެ. އިތުރު ސުވާލެއް ނުކުރެވެނީސް ނިމްރާ ހިނިތުންވެލިތަން ފެނުނެވެ.\n"މިއަދު ކޯޗެއް ހެނދުނު ހަދަނީ؟ ނޯމަލް ބްރެކްފަސްޓް؟ ވޯފަލްސް އޯ ޕޭންކޭކް" ނިމްރާ އަހާލިއެވެ. އެއާއެކު ރާދިން ނިކަން ބޮޑަށް ހިނިތުންވެލިއެވެ.\n"ކޯޗެއް ޑާލިންގް މައިންޑުގައި އޮތީ؟... ކޮފީއެއް ހަދައިދެންތަ؟" ރާދިން އޭނާގެ ގާތް ގޮތުގައި ވާހަކަދެއްކިއެވެ.\n"އަހަރެން ހަދާލަފާނަން... ރާދު ބުނޭ ބްރެކްފަސްޓަށް ހަދާނޭ އެއްޗެއް" ނިމްރާ ބުންޏެވެ.\nއަރްސަލް އޮފީސް ހެދުމުގައި ކޮޓަރިން ނުކުތްއިރު ރާދިން ނިކަން ހެވިފައި ހުރެ ކޮޓަރިއަށް އައިސް ވަންނަނީއެވެ. އަރްސަލް ފެނުމުން އޭނާ މި ނިކުންނަނީ ކަމުގައި ބުނެލިއެވެ. އަރްސަލް ބޯޖަހާލާފައި ކުރިއަށް އައިއިރު ނިމްރާ ބަދިގެ ތެރޭގައި ހަރަކާތްތެރިވަމުން ދިޔަތަން ފެނުނެވެ. އެ އަންހެންކުއްޖާއަށް ނަޒަރު ސީދާވުމާއެކު އޭނާގެ ނިތަށް ރޫގިނަވިއެވެ.\n"ސައިބޯންވީނު" ހުއްޓުން އަރާފައި ހުރި އަރްސަލްގެ ސަމާލުކަން ނިމްރާ ހޯދިއެވެ. އެހިނދު އަރްސަލްއަށް ބަލާލެވުނީ ހައިރާންވެ އަންތަރީސްވެފައި ހުރި ފަދަ ގޮތަކަށެވެ. ރޭގައި އެ ދެމެދުގައި ހިނގައިދިޔަ ކުރިމަތިލުމުގެ ހަނދާނެއް އެ އަންހެންކުއްޖާ ނެތް ފަދައެވެ. ހަމަޖެހިލާފައި އެހެންޏާ ވެސް އުޅޭ ގޮތަށް ނިމްރާ އުޅޭތަން ފެންނަމުންދިއުމުން އަރްސަލް ވެސް ހުރީ ޤަބޫލުނުކުރެވިއެވެ. އޭނާ މަޑުމަޑުން އައިސް ކައުންޓަރު ކައިރީ އިށީނެވެ. އެއާއެކު ނިމްރާ އައިސް އޭނާގެ ކާއެއްޗެހި އަޅާފައި ހުރި ތަށި ކާމޭޒުމަތިން ނަގައި ކައުންޓަރު މަތީ ބަހައްޓާލަ ދިނެވެ. އަދި އޮރެންޖު ފަނި އަޅައިގެން ގެނައި ބިއްލޫރު ތަށި ކައުންޓަރު މަތީ ބަހައްޓާލަމުން އަރްސަލްއާ ނަޒަރު ސީދާވި ހިނދު ނިމްރާ ހިނިތުންވިއެވެ.\nރާދިން ނުކުންނަންދެން އަރްސަލް މަޑެއް ނުކުރިއެވެ. އަވަސް އަރުވާލާފައި ސައިބޮއެ ނިންމާލުމާއެކު އެއްނޭވާއިން ފެންތަށި ބޯލައިގެން އޭނާ އެޕާޓްމެންޓުން ނުކުތެވެ. އަރްސަލްގެ އެ ހަރަކާތަށް ބަލަން ނިމްރާ ހުއްޓެވެ. ރާދިން ކޮޓަރިން ނުކުމެ ސުވާލު ކުރުމުން އަރްސަލް ހިނގައްޖެ ކަމުގައި ނިމްރާ ބުންޏެވެ.\nހުރިހާ މަސައްކަތެއް ނިމުމުން ނިމްރާ ސޯފާގައި އިށީނެވެ. މުޅި އެޕާޓްމެންޓަށް ވެރިވެފައި އޮތީ ހިމޭންކަމެވެ. އެއްވެސް ކަމެއް ނުކޮށް އޭނާ ޖެހި ބުދެއްހެން ސޯފާގައި އިނެވެ. މެންދުރު ކާން ރާދިން އައި ނަމަވެސް އަރްސަލް ނާދެއެވެ. އެކަމާ ނިމްރާ ވެސް ސުވާލެއް ނުކުރިއެވެ. ރާދިން އެނބުރި ދިއުމުން އަނެއްކާ ވެސް ނިމްރާ ހަރަކާތްކެނޑިފައި އިން ބުދަކަށް ބަދަލުވި ފަދައެވެ. ބޮލުގައި ރިހުމެއްވީފަދައިން މަޑުމަޑުން ނިތްކުރީގައި ނިމްރާ އަތްތިލަ ހިންގާލިއެވެ. އެވަގުތު އޭނާއަށް ފޯނެއް އައެވެ. ހަލަފް ގުޅުމުން މިފަހަރު އެ މޫނުގައި ފަރުދާކުރެވިފައިވި ހިތްދަތިކަން ފާޅުވެގެން ދިޔައެވެ.\n"ހަލަފް!" ނިމްރާ ގޮވާލިއެވެ.\n"ރެޑް! ކިހިނެއްވީ؟ ދޮންބެ ކަމެއްކުރީތަ؟ ހާދަ ދެރަވެފަހެން ހީވެޔޭ" ހަލަފް އަހާލިއެވެ. ގާތުގައި ތިބޭ މީހުންނަށް އޭނާގެ ހާލު ނޭނގުނުއިރު ދުރުގައި ހުރި މީހަކަށް އޭނާ ނުފެނި ވެސް އޭނާގެ ހާލު އެނގުނީތީ ނިމްރާ ހައިރާންވިއެވެ. ހިތްދަތި ގޮތަކަށް ނިމްރާއަށް ހީނލެވުނެވެ.\n"ލެޓްސް ގޯ އައުޓް ހަލަފް" ނިމްރާ މަޑުމަޑުން ބުނެލިއެވެ.\n"އަސްލުވެސްތަ! މި ގުޅީ ވެސް އެހެންވެ. ހިޔެއްނުކުރަން ރެޑް ބޭރަށްދާން ޤަބޫލުވެދާނެއެކޭ. ރީޔޫނިއަން ޕާޓީއެއް އެބައޮތް. އައި ރިއަލީ ނީޑް އަ ޕާޓްނާ... މިވަގުތު ގެންދާނޭ ގާލްފްރެންޑެއް ވެސް ނެތް. އެންމެ ފުރަތަމަ ވެސް ހިތަށް އެރީ ރެޑްގެ މަތިން. ހިތަށް އެރި މިކަހަލަ ވަގުތެއްގައި ސަލާމަތްކޮށްދޭނެއޭ" ދޭތެރެއަކުން ހިނިގަނޑެއް ޖަހާލަމުން ހަލަފް ވާހަކަދެއްކިއެވެ.\n"އެކަމަކު ތިކަހަލަ ހަފުލާއަކަށް ދާން އަހަރެންގެ އަތުގައި ނެތް ރީތި ހެދުމެއް ވެސް" ނިމްރާ އިރުކޮޅަކު އިނދެފައި ބުނެލިއެވެ.\n"ހިނގާ ޝޮޕިންއަށް ދާން. މޭޑީ ކާރުގައި އަހަރެން ދަންތަ ރެޑް ބަލާ. މިގަޑި ބިޒީތަ؟" ހަލަފް އަވަސްއަވަހަށް ވާހަކަދެއްކިއެވެ. ނިމްރާ ވިސްނާލާފައި އެއްބަސްވިއެވެ. ހަލަފްގެ ކޯލު ނިންމާލާފައި ނިމްރާ ގުޅީ ރާދިންއަށެވެ.\n"ޑާލިންގް" އެޕާޓްމެންޓުގެ ދޮރު ހުޅުވާލުމާއެކު ރާދިންގެ އަޑު އައެވެ. ނިމްރާ ސޯފާއިން ތެދުވިއެވެ. އޭނާ ރާދިންގެ ގާތުން އެދުނީ ހަލަފްއާއެކު ބޭރަށްދާން އޭނާ ގަސްދުކޮށްފައިވާ ވާހަކައެވެ. ފިހާރައަކަށް ދާން ބޭނުންވާތީ އެޕާޓްމެންޓުގެ ކީ ކާޑު އޭނާއަށް ދިނުމަށް ވެސް އެދުނެވެ. ނިމްރާގެ ހަރަކާތްތައް ހުރި ގޮތުން އޭނާ އެ ހުރީ ގެއިން ބޭރަށް ނުކުންނަން ވަރަށް ބޭނުންވެފައިކަން ރާދިންއަށް ނަގައިގަނެވުނެވެ. އެހެންވެ އެންމެފަހުން ރާދިން އެއްބަސްވިއެވެ.\n"ރާދު!... އަރްސަލް ގާތުގައި ބުނެދެއްޗޭ. ޕްލީޒް... އައި ނީޑް ދިސް... ޕްލީޒް... އައި ނީޑް އެން އެސްކޭޕް" ނިމްރާ ބުނަން ބޭނުންނުވި ނަމަވެސް އޭނާއަށް ބަދަލުތަކެއް އަތުވެއްޖެހެން ރާދިންއަށް އެވަގުތު އިހުސާސް ކުރެވުނެވެ. މަޑުމަޑުން ބޯޖަހާލާފައި ހިނިތުންވެލަމުން ރާދިން އެނބުރި އެޕާޓްމެންޓުން ނުކުތެވެ.\n"ރެޑް" ނިމްރާ ތައްޔާރުވެގެން އިންނަތާ ގަޑިއެއްގެ އިރު ފަހުން ހަލަފް އައެވެ. އޭނާއަށް ނިމްރާ ފެންނަންވި އިރަށް ބާރަށް ގޮވާލުމާއެކު އައިގޮތަށް އައިސް ނިމްރާގެ ގައިގާ ބައްދާލައިފިއެވެ.\n"ރެޑް! ޔޫ ނީޑް އަ ހެއަރކަޓް" ނިމްރާއަށް ބަލާލާ އޭނާގެ އިސްތަށިގަނޑުގައި ހަލަފް އަތްލަމުން ބުނެލިއެވެ. ނިމްރާ ހިނިތުންވެލަމުން ބޯޖަހާލިއެވެ.\n"ކޮބާ ޑެވިލްއާއި އޭނާގެ އެސިސްޓެންޓް" ޖާސޫސެއް ފަދައިން ގޭތެރެއަށް ނަޒަރު ހިންގަމުން ހަލަފް އަހާލިއެވެ. ނިމްރާއަށް ހިނިތުންވެވުނެވެ. ހަލަފްގެ ހުންނަނީ އޭނާގެ ވަށައިގެން އުޅޭ މީހުންނަށް ވެސް ދިރުން ލިބިގެންދާ ފަދަ ގޮތެކެވެ. މިވަގުތު ނިމްރާ ބޭނުންވަނީ ވެސް އެފަދަ މީހެކެވެ.\nހަލަފްއާއެކު ނުކުމެ އޭނާ ދެއްކި ކާރުގެ ދޮށަށް ނިމްރާ އައެވެ. ކުރީ ދޮރުފަތް ހުޅުވާލާފައި ނިމްރާއަށް އެރުމަށް ހަލަފް ބުނެލިއެވެ. ޑްރައިވަރު ސީޓުގައި ހަލަފް ހަމަޖެހިލުމާއެކު އޭނާ ނިމްރާއަށް ބަލާލިއެވެ.\n"ރެޑް! ބިރުނުގަންނައްޗޭ އިނގޭ... އަހަރެން ދުއްވާނީ ވަރަށް ބަލައިގެން. ސައިކަލުގައި ނައީ ވެސް ރެޑް މާބޮޑަށް ބިރުގަންނާނޭކަން އެނގޭތީ. ޔޫ ޖަސްޓް ރިލެކްސް އިނގޭ. ހިއާ... ލިސްން ޓު ދިސް އެންޑް ކްލޯޒް ޔޯ އައިސް" ހަލަފް ވަރަށް އޯގާތެރިކަމާއެކު ބުނެލިއެވެ. އަދި އޭނާގެ ފޯނާ ގުޅާފައި އޮތް ހެޑްސެޓް ނިމްރާގެ ކަންފަތަށް ޖަހައިދިނެވެ. ނިމްރާ މަޑުމަޑުން ބޯޖަހާލިއެވެ.\n"އޯކޭ... ރެޑީ" ހަލަފް ކާރު ދުއްވާލުމުގެ ކުރީން ނިމްރާއަށް ބަލާލިއެވެ. ހަލަފްއާއެކު ނިމްރާއަށް ރައްކާތެރި އިހުސާސެއް ކުރެވިގެންދިޔައެވެ. ހަމައެއާއެކު ހިތުގައި ރިއްސާލިއެވެ. އަރްސަލްއާއި ހަލަފް އެހާ ތަފާތީ ކީއްވެތޯ އަމިއްލަ ނަފްސާ ނިމްރާއަށް ސުވާލުކުރެވުނެވެ.\n"ލޫން ވަކިނުވާއިރު އަރްސަލް ވެސް ހަލަފްހާ ރަނގަޅު ކަންނޭނގެ" ލަވަ އަޑުއަހަމުން ދެ ލޯ މަރާލައިގެން އިން ނިމްރާގެ ހިތަށް އެރިއެވެ. އެއާއެކު ކަރުގައި އޮތް ފަށުގެ ފުލުގައި ނިމްރާއަށް ހިފާލެވުނެވެ.\n"ކޮންތަނެއްމީ" ކާރު ހުއްޓުމަކަށް އައުމުން ނިމްރާ ސުވާލުކުރީ އެއްވެސް ފިހާރައެއް ފެންނަން ނެތުމުންނެވެ.\n"އަހަންނަށް އެނގޭ ރެޑްއަށް ޕާފެކްޓް ޑްރެސްއެއް ހޯދަން. އޭނާގެ އަތުން ހެދުމެއް ނުލިބިއެއްނުދާނެ. ހީ އިޒް ދި ބެސްޓް" ހަލަފް ހިނިއައިސްފައި އިނދެ ބުންޏެވެ. ނިމްރާ ހެޑްސެޓު ނައްޓާލަމުން ހަލަފްގެ ފޯނު އޭނާއަށް ދިނެވެ.\nއުސްކޮށް ހުރި އިމާރާތެއްގެ ތެރެއަށް ހަލަފް ވަދެގެން އައިސް ލިފްޓަށް އެރިއެވެ. ނުވަވަނަ ފިތަށް އޮބާލުމާއެކު އޭނާ ހިމޭނުން ހުރީ ލިފްޓު ހުއްޓުމަކަށް އަންނަންދެނެވެ. ހުޅުވިގެން ދިޔަ ލިފްޓުގެ ދޮރުން ނިމްރާ ގޮވައިގެން ހަލަފް ނުކުމެ ފެންނަން ހުރި ދެ އެޕާޓްމެންޓުން އެއް ދޮރުގެ ބެލް އަޅާލިއެވެ.\n"ހޭ މޭން" ދޮރުހުޅުވާލި މީހާއަށް ހަލަފް ބުނެލިއެވެ.\n"މީތަ ފްރެންޑަކީ" އެޕާޓްމެންޓަށް ހަލަފްއާއި ނިމްރާ ވަނުމުން އެ ޒުވާނާގެ ނަޒަރު ދަތުރުކޮއްލީ ނިމްރާއަށެވެ.\n"ޝީ އިޒް ލައިކް އަ ސިސްޓާ... ނޯ ފަނީ ބިޒްނަސް އިނގޭ" ހަލަފް އިންޒާރުގެ ގޮތަކަށް ކުރިމަތީ ހުރި ޒުވާނާއަށް ބުނެލިއެވެ.\n"ރެޑް!... މީ ޕްރިންސް... ރިއަލް ނޭމް ވިޝާން. ހީ އިޒް އަ ޑިޒައިނާ. ގްރޭޓް އޮން މޭކްއޮވާސް" ޒުވާނާގެ ކުރު ތަޢާރަފެއް ހަލަފް ދިނެވެ. ނިމްރާ ހިނިތުންވެލިއެވެ.\nފެންނަން ހުރި ސޯފާތަކަށް އިޝާރާތްކޮށް ވިޝާން އެދުނީ ހަމަޖެހިލުމަށެވެ. އޭނާ ޗީޒްބޯލް ތަށްޓަކައި ކޯކުތަށިތަކެއް ގެނެސް ކޮފީ މޭޒުގައި ބެހެއްޓިއެވެ. އަދި ހަލަފްއާއި ނިމްރާއާ ވާހަކަދައްކަންފެށިއެވެ. ނިމްރާއަށް ބޭނުންވަނީ ކޮންކަހަލަ ހެދުމެއްތޯ އޮޅުން ފިލުވިއެވެ. ހަލަފް ބޭނުންވަނީ ތަފާތު ސިފައެއް ނިމްރާގެ ފުށުން ފެންނާށެވެ. ނިމްރާގެ ރީތިކަން ފާޅުވާނޭ ފަދަ ހެދުމެއް ހަލަފް ބޭނުންވިއެވެ. ކުލައާ މެދު ގޮތެއް ނިންމަންވާއިރަށް ނިމްރާ އެދުނީ ނޫކަލައަށް އިސްކަން ދިނުމަށެވެ. އެހެންނޫންނަމަ ކަޅު ނޫނީ ރަތްކުލަ ކަމުދާ ކަމުގައެވެ.\n"ޕްރިންސް... ދެން ޑިޒައިންތައް ދައްކަބަލަ" ކެތްމަދުވެފައި އިން ހަލަފް ބުނެލިއެވެ.\nތަފާތު ހެދުންތައް ނިމްރާ ލިއެވެ. އޭނާ އާދެވެފައި ހުރި ޖީންސާއި ގަމީހަށެވެ. ހެދުމެއްލީ ހަނދާނެއް ނިމްރާ ނެތެވެ. ނަމަވެސް ހެދުމުގައި އަމިއްލަ ސޫރަ ފެނުމުން ނިމްރާއަށް އެ ސޫރަ ކަމުދިޔައެވެ. އަންހެންވަންތަކަން އިހުސާސް ކުރެވިގެންދިޔައެވެ. މިވަގުތަށް އޭނާ ބޭނުންވަނީ ހުރިހާ ޚިޔާލުތަކުން މިންޖުވާށެވެ. ސިކުނޑިއާއި ހިތަށް ލިބިފައިވާ ނުތަނަވަސްކަން އެއްފަރާތްކޮއްލާ ހިތްހަމަޖެހޭ ކަމެއްކޮށްލާށެވެ. އެ ފުރުޞަތު ހަލަފްގެ ހުށަހެޅުމުން ތަނަވަސްވެގެން ހިނގައްޖެއެވެ. ހަލަފްއާއި ވިޝާންގެ ރަހަތަށް ވަރަށް ތަފާތެވެ. ދެ މީހުންގެ ޒަމާނީ ޚިޔާލު ވަރަށް ގުޅެއެވެ. ދެ މީހުން ވެގެން ނިމްރާއަށް ހެދުމެއް ފައިނަލް ކުރިއެވެ. ނޭވީބުލޫ ކުލައިގެ މަތިން ރިހިކުލައިގެ ބޯޑަރުއެޅި ލޭސްފޮތިން ފަހާފައިވާ ހެދުމެކެވެ. ލޭސްބޯޑަރުގެ ބުރު ފަޅިއެއްގެ ގޮތަށް ހުރި ތިރީ ކައިރިފަށް ހުރީ ނިމްރާގެ ކަކުލުން ތިރިއަށެވެ. ބުރަކަށީގެ ބަޔަކާއި މޭމަތިން ބަޔަކާއި ކުރު ދެއަތް އޮތީ ލޭސް ފޮތިންނެވެ. ނިމްރާގެ ރީތި ބައްޓަމާއި އޭނާގެ ހިމަ އުނަގަނޑު އެ ހެދުމުގައި ފާޅުވެއެވެ.\n"ރެޑް!... ޔޫ ލުކް ޕާފެކްޓް" ނިކަން ބޮޑަށް ހިނިއައިސްފައި ހުރި ހަލަފް ބުނެލިއެވެ. ނިމްރާއަށް ވެސް އެ ހެދުން ވަރަށް ރީތިވިއެވެ.\n"ރެޑް!... ތި ހެދުމުގައި ހީވަނީ ހަމަ ޑޯލްއެއްހެން. ސޯ ބިއުޓިފުލް... އޯ! އައި ވޯންޓް ޔޫ ގާލް... ހުރިހާ ހެދުންތައް ލައްވާފައި ފޮޓޯ ނަގާ ހިތްވެއްޖެ" ހަލަފްގެ ކޮނޑަށް އަތްވައްޓާލައިގެން ހުރެ ވިޝާން ބުނެލިއެވެ. އެ ދެ ޒުވާނުންގެ ތާރީފުތަކުން ނިމްރާއަށް ހިތްހަމަޖެހުން ލިބުނެވެ. އޭނާއަކީ ވެސް ރީތި އަންހެންކުއްޖެއްކަން އެ ދެ ޒުވާނުން އިހުސާސްކޮށްދީފިއެވެ.\n"ތެންކިއު" ކުލުނުން ފުރިގެންވީ ބަލާލުމަކުން ހަލަފްއަށް ބަލާލާފައި ނިމްރާ ބުނެލީ ވަރަށް އަސަރާއެކުއެވެ.\n"އަހަރެންގެ ޕާޓްނާ މިރޭ އެންމެ ރީތިވާނީ" ފޮނިކޮށް ހަލަފް ބުނެލިއެވެ. ވިޝާންއާއި ނިމްރާއަށް ހީނލެވުނެވެ. ހަލަފް ވެސް އޭނާ އަޅާނޭ ހެދުމެއް ހޯދީ ވިޝާންގެ އަތުންނެވެ. ހަލަފް ބުނިހެން ވިޝާންއަކީ އޭނާ ކުރާ މަސައްކަތުގައި ހުނަރު ހުރި މޮޅު ޒުވާނެއްކަން ނިމްރާއަށް ޤަބޫލުކުރެވުނެވެ.\nހަލަފްއާއެކު ނިމްރާ ގެއަށް އައިއިރު އޭނާ ހުރީ ވަރަށް ހިތްހަމަޖެހިއެވެ. އެޕާޓްމެންޓަށް ހަލަފް ވަނުމުގެ ބަދަލުގައި އޭނާ އެނބުރި ދިޔައީ ނުވަގަޑި ބައިގައި އެރޭ އަންނާނަން ކަމުގައި ބުނެފައެވެ. ވަރަށް ރީތިވެލައިގެން ހުރުމަށް އެދިފައެވެ. ނިމްރާ އަތުގައި ހުރި ކޮތަޅުތައް ހިފައިގެން ކޮޓަރިއަށް ވަނެވެ. ކަވަރުގައި އޮތް ހެދުން ސްޓޭންޑުގައި އަޅުވާލިއެވެ.\nހަވީރު އަރްސަލްއާއި ރާދިން ގެއަށް އައި އިރު ނިމްރާ ބޭރުން ނުފެނުނެވެ. އޭނާ ކޮޓަރިން ނުކުތީ ރޭގަނޑު ކާންތައްޔާރު ކުރާށެވެ. ސިޓިންރޫމުގައި ލެޕްޓޮޕް ހިފައިގެން އިން ރާދިން ނިކަން ފުޅާ ހިނިތުންވުމެއް ނިމްރާއަށް ދިނެވެ.\n"ދިގުވެފައި ހުރީމަ ބޯކޮށާލީތަ؟ ވަރަށް ސަޅި" ހިނިއައިސްފައި އިނދެ ރާދިން އަހާލިއެވެ. ނިމްރާ ބޯޖަހާލިއެވެ.\n"އޯކޭތަ ކީކާޑު ހިފައިގެން އަހަރެން ދިޔަޔަސް. ނައިންތާޓީގައި ދަނީ. ހުރިހާ ކަމެއް ނިމިފައި ހުންނާނީ... ފަހަރެއްގައި ލަސްވިޔަސް ރާދުމެންނަށް އުނދަގޫ ނުކޮށް ގެއަށް ވަދެވޭނީ އޭރުން... އެންޑް ރާދު... ބުނިންތަ އޭނާ ގާތު" ނިމްރާ ދައްކަމުން ދިޔަ ވާހަކަ ކޮޓަރިން ނުކުމެގެން އައި އަރްސަލްއަށް އިވުނެވެ. ރާދިން ބޯޖަހާލިއެވެ.\n"އަހަރެން... އަހަރެން... މިރޭ... ބޭރަށްދާން މިއުޅެނީ... ހުރިހާ ކަމެއް ނިންމާފައި ދާނީ" އަރްސަލް ނުކުތްތަން ފެނުމުން ޖެހިލުންވެފައި ހުރެ ވެސް ނިމްރާ ބުނެލިއެވެ. އަރްސަލް އިސް އުފުލާ ބަލާނުލިތާ އަނގަޔަކުން ވެސް ނުބުންޏެވެ. ނިމްރާ މަޑެއް ވެސް ނުކުރިއެވެ. އަވަހަށް ކާމޭޒުމަތި ތައްޔާރު ކުރުމުގައި އުޅުނެވެ. ސޯފާއަށް ވެއްޓިގަނެގެން އޮތް އަރްސަލްގެ ނަޒަރު ނިމްރާއަށް ހުއްޓިފައި ހުއްޓެވެ. ނަމަވެސް ނިމްރާއަށް ފެންނަން ވާއިރަށް އޭނާގެ ނަޒަރު ބަދަލުކޮށްލައެވެ.\n"ރެޑީވާން މިދަނީ" ހުރިހާ ކަމެއް ނިންމާލެވުމުން ރާދިންގެ ގާތުގައި ނިމްރާ ބުނެލިއެވެ. އޭނާ ބޯޖަހާލުމުން ނިމްރާ އެނބުރި ކޮޓަރިއަށް ދިޔައީއެވެ.\nއެޕާޓްމެންޓުގެ ބެލްޖެހި އަޑަށް ރާދިން އައިސް ދޮރު ހުޅުވިއެވެ. އެއާއެކު އެތެރެއަށް ވަނީ ހަލަފްއެވެ. މަޑުނޫކުލައިގެ ފަޓުލޫނާއި ހުދުގަމީހުގެ މަތިން ކަނޑުނޫކުލައިގެ ބްލޭޒާ ލާފައި ހުރިއިރު އޭނާ ވަރަށް ފުރިހަމައެވެ. ރާދިން އެ ރީތިކަމަށް ތާރީފު ކުރިއެވެ. ދާން އުޅޭ ތަނަކާ މެދު ސުވާލުކުރިއެވެ. ހަލަފް ހަމައެކަނި ބުނެލީ ޕާޓީއެއްކަމެވެ.\n"އޯ މައި ގޯޑް!... ރެޑް... ޔޫ ލުކް ޕާފެކްޓް ޓުނައިޓް" ހަލަފްގެ އުފާވެރި އަޑާއެކު ރާދިންއާއި އަރްސަލްގެ ނަޒަރު ވެސް އެތެރެއިން ނުކުތް ނިމްރާއަށް ހުއްޓުނެވެ.\n"ޑާލިންގް... ޔޫ ލުކް ބިއު...ޓީ... ފޫ...ލް" ލިބިފައި ހުރި ހައިރާންކަމުގެ ތެރެއިން ރާދިންނަށް ވެސް ބުނެލެވުނީ އާޝޯހުވެފައި ހުރެއެވެ.\nބަސްހުއްޓިފައި އަރްސަލްއަށް ބަލަން އިނދެވުނެވެ. ލުއި މޭކަޕާއެކު ތުންފަތުގައި ވަނީ ރަތްކުލައެވެ. ރިހިކުލައިގެ އުސް ފައިވާނުގައި ނިމްރާ އިސްކޮޅުން ދިގުކަމަށް ދައްކައެވެ. ލައިގެން ހުރި ނުލާއި ރިހިލޭސްފޮތީގެ ހެދުން ހަލަފްގެ ހެދުމާއި ނުހަނު ގުޅެއެވެ. އަރްސަލްގެ ކުރިމަތިން ފެންނަމުން ދިޔައީ މުޅިން އެހެން އަންހެންކުއްޖެއް ކަހަލައެވެ. އެ ހަށިގަނޑަށް އަރްސަލްގެ ނަޒަރު ހިންގާލެވުނެވެ. އަދިވެސް އެއްފަހަރު އެ ރަތް ދެ ތުންފަތަށް އަރްސަލްގެ ނަޒަރު ހުއްޓުނެވެ. ނަމަވެސް ނިމްރާގެ ދެ ލޮލަށް ބަލާލެވުނު ހިނދު އަރްސަލްގެ ނޭވާ ތާށިވި ކަހަލައެވެ. އެ ދެ ލޮލުން ކުރީން ފެނުނު ވިދުމެއްނެތެވެ. ނިމްރާ އެންމެނާ ހިނިތުންވުމެއް ބަދަލުކުރިއިރު އެ ހިނިތުންވުމުގެ އަސަރު އެ ދެ ލޮލާ ހަމައަކަށް ނުފޯރިއެވެ. ދަތްކުނޑިވިކާލެވުނީ ބޭއިޚްތިޔާރުގައެވެ.\n"ޔޫ ކާންޓް ގޯ" ލިބިފައިވި ސިހުން ފޮރުވާލަމުން އަރްސަލް ބުނެލިއެވެ. އެއާއެކު ހަލަފްއާއި ރާދިންގެ އިތުރުން ނިމްރާގެ ނަޒަރު ވެސް އަރްސަލްއަށް ހުއްޓުނެވެ.\n"ނޯ! ރެޑް ދާނެ... އާދޭ... ހިނގާ ދާން" ހަލަފް ދެކޮޅު ހަދާލިއެވެ.\n"އަރްސަލް" ރާދިން ވެސް ގޮވާލީ ނިމްރާ ފޮނުވާށޭ ބުނާ ފަދައިންނެވެ. އެހެންނަމަވެސް އަރްސަލްއަށް އެއްބަހެއްނުވެވުނެވެ. އޭނާގެ ހިތާއި ސިކުނޑިއާއި އޭނާގެ ޟަމީރު ވެސް ތެޅިފޮޅެމުންދިޔަ ކަހަލައެވެ.\n"އަހަރެން ކުރަން ހުރި ހުރިހާ ކަމެއް ނިންމައިފިން. އިތުރު ކަމަކަށް އަހަރެންގެ ބޭނުމެއް އަރްސަލްއަށް ނުޖެހޭނެ. އަހަންނަކީ މެއިޑަކަށްވިޔަސް ހަފްތާއަކު އެންމެ ރެއަކު އަހަރެން ވެސް ބޭރަށް ގޮސް އުފާކުރާނޭ ފުރުޞަތު އޮންނަންވާނެއެއްނު" ނިމްރާގެ އަޑު އިވިގެން ދިޔަ ހިނދު އަރްސަލްގެ އެތެރެ ހަށި ރޫރޫ އަޅާލި ކަހަލައެވެ.\n"ތީ އަހަރެންގެ މެއިޑު... އަހަރެން..." އަރްސަލްގެ ވާހަކަ ނުނިމެނީސް ނިމްރާ ހޭންފެށިއެވެ. އެތަނުގައި ތިބި ތިން ޒުވާނުން ވެސް އެއްފަހަރާ ބަލާލީ ނިމްރާއަށެވެ. ހައިރާންވެ ވާނުވާ ނޭނގިފައި ތިބި ބަޔަކު ފަދައިންނެވެ.\n"އަޅުވެތިކުރަންތަ ބޭނުންވަނީ. މިހާރު ވެސް އަޅުން ގެންގުޅެވޭތަ؟ އެހެންނަމަ އަހަރެންގެ ކަރުގައި ވާގަޑެއް ޖަހައިގެން ގެންގުޅެންވީނު" ނިމްރާ ބުނެލިއެވެ. އަރްސަލްގެ މޫނުން ރުޅިވެރިކަމުގެ އިންތިހާ ފާޅުވެގެން ދިޔައެވެ.\n"ޔޫ ކާންޓް ޑޫ ދިސް ދޮންބޭ" ހަލަފް އާދޭހުގެ ރާގެއްގައި ބުނެލިއެވެ.\n"ވަޓް އެވާ... ވަރިހަމަ... ދިޔައީމަ ނިމުނީނު. ކޮންމެހެން މަގޭ ކުރިމަތީ ހުންނާނެކަމެއްނެތް" ރުޅިގަދަވެގެން ގޮސް ހަލާކުވާވަރުވެފައި ހުރި އަރްސަލް ހަޅޭލަވައިގަތެވެ.\n"ދާންށޭ މިދަނީ" ނިމްރާ ބުނީ ކިތަންމެ މަޑުން ނަމަވެސް އަރްސަލްއަށް އަޑުއިވުނެވެ. އޭނާ ހަލަފްގެ އަތުގައި ހިފާލަމުން ދޮރުން ނުކުންނަން ދިޔައެވެ. ރާދިން އެމީހުންނާއެކު ދޮރު ކައިރިއަށް އައެވެ.\n"ޑޯންޓް ވޮރީ... ޖަސްޓް އިންޖޯއީ" ރާދިން ހިނިތުންވުމެއް ބަދަލުކޮށްލަމުން ބުނެލިއެވެ.\n"އޯ އައި ވިލް... މިރޭ މީ ވަރަށް ޚާއްޞަ ރެއެއް" ކުރިމަތީ ރާދިން ހުރި ނަމަވެސް ނިމްރާ ބުނެލީ ތަންކޮޅެއް ބާރަށެވެ. އެއާއެކު ދެން ފެނުނީ އަރްސަލް އެތެރެއަށް ދާން ހިނގައިގަތްތަނެވެ.\nހަލަފްއާއިއެކު އައިސް ލިފްޓަށް އެރުމާއެކު އޭނާގެ އަތުގައި ހިފާލައިގެން ހުރި އަތްތިލަ މަޑުމަޑުން ނިމްރާ ވަކިކޮށްލިއެވެ. އެއާއެކު އެ މޫނުމަތީގައި އިރުކޮޅެއް ކުރީން ފެންނަން ހުރި ޖޯޝާއި ދިރުން ގެއްލިއްޖެއެވެ. ހަލަފްއަށް އެކަން ފާހަގަނުވެއެއް ނުދިޔައެވެ. އަރްސަލްއާއި ނިމްރާއާ ދެމެދު ކަމެއް ހިނގައިފިކަން ހަލަފްއަށް ވިސްނުނެވެ. ނަމަވެސް އޭނާ ޚިޔާރު ކުރީ ހިމޭންކަމެވެ. ނިމްރާއަށް އިތުރު ނުތަނަވަސްކަމެއް ދޭން ބޭނުންނުވީއެވެ.\nހަފުލާ އޮތް ހޯލުގެ ތެރެއަށް ހަލަފްއާއެކު ނިމްރާ ވަނެވެ. އެތަނުގައި ނިމްރާ ދަންނަ އެކަކު ވެސް ނެތެވެ. ހަލަފްއާއެކު ކިޔަވަން އުޅުނު ކުދީންނާ އޭނާ ބައްދަލުކުރަމުން ދިޔައިރު ގާތް ރަޙުމަތްތެރިން ނިމްރާއާ މެދު ޝައުގުވެރިކަން ފާޅުކުރިއެވެ. ހަލަފްއާއި ނިމްރާއާ ދެމެދު އޮތް ގުޅުމާމެދު ސުވާލު އުފެއްދިއެވެ. ހަލަފްގެ މަޖާ މިޒާޖުން އޭނާ ކޮންމެ ކަމެއް ހެދީ ޖޯކަކަށެވެ. ނިމްރާއަށް ލިބިފައި ހުރި ނުތަނަވަސްކަން ކުޑަ ވަގުތުކޮޅަކަށް ވިޔަސް ހަނދާންނެތޭވަރު ހަލަފްގެ ސަކަރާތާއި މަޖާ ވާހަކަތަކުން އޭނާ ކުރިއެވެ.\nވާރޭ ކަނި ޖަހަމުން ދިޔަކަން އެންމެންނަށް ވެސް އެނގުނީ ހަފުލާ ނިންމާފައި ނުކުތްފަހުންނެވެ. ނިމްރާ ގެއަށް ދާން ބޭނުންނުވެފައި ހުރެ އެކަން ހަލަފްއަށް ފާޅުކުރިއެވެ. އޭނާ އިތުރު ސުވާލެއް ނުކޮށް ނިމްރާ ގޮވައިގެން ކާރަށް އެރިއެވެ. ފޯނު ކޯލަކަށްފަހު ހަލަފް ކާރު ދުއްވާލިއެވެ. މާލޭގެ މަގުތަކުގައި ދުއްވަމުން އައިސް ކާރު މަޑުކޮށްލުމާއެކު ހަލަފް އެދުނީ ނިމްރާ ގާތު މަޑުކުރުމަށެވެ. އޭނާ ކާރުން ފައިބައިގެން އައިސް ނިމްރާ އިން ފަރާތުގެ ދޮރުފަތް ހުޅުވާލިއެވެ. ނިމްރާއަށް ދިއްކޮށްލި އަތުގައި ހިފަމުން އޭނާ ބަލައިގެން ކާރުން ފޭބިއެވެ. އުސްފައިވާނުގައި އުޅުމަކީ އޭނާއަށް އާދަވެފައި ހުރި ކަމެއްނޫންވީމާ ވަރަށް އަވަހަށް ފައިވާޅުވާ ގޮތްވިއެވެ.\nޓެރެސްގައި ހަލަފްގެ ދެ ރަޙުމަތްތެރިންނާއެކު ނިމްރާ އިނެވެ. އެ މީހުން ނިމްރާގެ ރީތިކަމަށް ތާރީފު ކުރިއެވެ. އެންމެން އެކުގައި ހިނގާފައި ހުރި މަޖާ ވާހަކަތައް ނިމްރާއަށް ކިޔައިދެމުން ގޮސް މޮނޯޕޮލީ ކުޅެން ޚިޔާލު ފާޅުކުރިއެވެ. ކުޅިވަރުގައި ޖެހިފައި ތިބި އެންމެން ސިއްސައިގެން ދިޔައީ ގުގުރާލި އަޑު އިވިފައެވެ.\n"ރެޑް... ވަރަށް ލަސްވެއްޖެ. ދޭއްޖަހަނީ... ދެން އިތުރަށް މަޑުކުރާކަށް ނުފެނޭ" ހަލަފް މަޑުމަޑުން ބުނެލިއެވެ. އެހާއިރު ވެދާނޭ ނިމްރާގެ ހިތަކަށް ވެސް ނާރައެވެ. ބޯޖަހާލާފައި ގެއަށްދާން ނިމްރާ އެއްބަސްވިއެވެ.\nހަލަފްގެ ކާރުގައި އައިސް މަޑުކޮށްލަންވީއިރު ގޭޓުން ބޭރުގައި މަޑުކޮށްލައިގެން ހުރި އަރްސަލް އެ ދެ މީހުންނަށް ވެސް ފެނުނެވެ. މަގުމަތީގައި އަރްސަލް ހުރުމުން ދެ މީހުންނަށް ވެސް އެކަކު އަނެކަކަށް ބަލާލެވުނީ ކަންބޮޑުވުމާއި ހާސްކަމާއެކުއެވެ. (ނުނިމޭ)


Media commission ge bill gai huri kanboduvunthah memberunaa hissa kuranee | Mihaaru\nޚަބަރު / މޯލްޑިވްސް މީޑިއާ ކޮމިޝަން\nމީޑިއާ ކޮމިޝަންގެ ބިލްގައި ހުރި ކަންބޮޑުވުންތައް މެމްބަރުންނާ ހިއްސާ ކުރަނީ\nޕީޕީއެމްގެ ބައެއް މެމްބަރުން މަޖިލީހުގެ ގޯތިތެރޭގައި.-- ފޮޓޯ: ހުސެން ވަހީދު /މިހާރު\n26 ނޮވެމްބަރ 2017 - 17:52\nނޫސްވެރިކަން ހަނިކުރެވޭ ގޮތަށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ މޯލްޑިވްސް މީޑިއާ ކޮމިޝަންގެ ބިލުން ފާހަގަކުރެވޭ ކަންބޮޑުވުންތައް ރައްޔިތުންގެ މަޖިލީހުގެ މެމްބަރުންނާ ހިއްސާ ކުރަން މޯލްޑިވްސް މީޑިއާ ކައުންސިލް (އެމްއެމްސީ) ން ނިންމައިފި އެވެ.\nއެ ކައުންސިލްގެ މެމްބަރަކު މިއަދު ވިދާޅުވީ މީޑިއާ ކޮމިޝަން ބިލް މަޖިލީހަށް ހުށަހެޅުމާއެކު، އެ ބިލް ދިރާސާ ކުރުމުގެ މަސައްކަތް އެމްއެމްސީގެ މެމްބަރުން ކުރެއްވި ކަމަށެވެ. އަދި އެ މެމްބަރުންނަށް ފާހަގަކުރެއްވޭ ކަންބޮޑުވުންތައް ފާހަގަކޮށްފައިވާ ކަމަށް އޭނާ ވިދާޅުވި އެވެ.\nމީގެ އިތުރުން ބިލާ މެދު މީޑިއާތަކުން ދެކޭ ގޮތް ބެލުމަށް، މީޑިއާގެ ވެރިންނާ ވަރަށް އަވަހަށް މަޝްވަރާ ކުރުމަށް ހަމަޖެހިފައިވާ ކަމަށް ވެސް އެމްއެމްސީގެ މެމްބަރު ވިދާޅުވި އެވެ.\nREPORT: Aa commission, Media thakah ithuru biruverikameh?!\nއޭނާ ވިދާޅުވި ގޮތުގައި ބިލާ ގުޅޭ ކަންބޮޑުވުންތައް މަޖިލީހުގެ މެމްބަރުންނާ ހިއްސާ ކުރައްވާނީ ދެ ގޮތަކަށެވެ. އެގޮތުން ކައުންސިލް މެމްބަރުންގެ ކަންބޮޑުވުންތަކާއި މީޑިއާގެ ވެރިން މެދުވެރިކޮށް، ނޫސްވެރިންގެ ކަންބޮޑުވުންތައް ވަކިން މެމްބަރުންނާ ހިއްސާކޮށް، ހައްލެއް ގެނައުމަށް މަސައްކަތް ކުރައްވާނެ ކަމަށް އޭނާ ވިދާޅުވި އެވެ.\n"އަޅުގަނޑުގެ އެންމެ ބޮޑު އެއް ކަންބޮޑުވުމަކީ މީޑިއާގެ ދައުރެއް ނެތި ކޮމިޝަނަށް މެމްބަރުން އައްޔަންކޮށްފާނެތީ. އަޅުގަނޑު ދެކޭ ގޮތުގައި މީޑިއާގެ މީހުން ތިބެން ޖެހޭނެ،" އޭނާ ވިދާޅުވި އެވެ.\nAlah ufadhdhaa Media Commission gai7memberun\nދައުލަތުގެ އެއް މުއައްސަސާއަކުން ހުރިހާ މީޑިއާއެއް ބެލެހެއްޓުމުގެ ނަމުގައި މަޖިލީހަށް ފޮނުވި މޯލްޑިވްސް މީޑިއާ ކޮމިޝަންގެ ބިލްގެ ފުރަތަމަ ކިޔުން އިއްވާފައިވާއިރު، މަޖިލީހުގެ ޕީޕީއެމްގެ ބައެއް މެމްބަރުން ވިދާޅުވީ، މެމްބަރުން ދެ މަސް ދުވަހުގެ ޗުއްޓީއަކަށް ވަޑައިގަތުމުގެ ކުރިން އެ ބިލު ފާސް ކުރާނެ ކަމަށެވެ. މަޖިލީހުގެ ގަވާއިދުގައިވާ ގޮތުންނަމަ، މި މަސް ނިމުމާއެކު މެމްބަރުން ޗުއްޓީއަށް ވަޑައިގަންނަވާނެ އެވެ.\nބްރޯޑްކާސްޓިން ކޮމިޝަނާއި މީޑިއާ ކައުންސިލް އުވާލުމަށް ފަހު އަަލަށް އުފައްދާ މޯލްޑިވްސް މީޑިއާ ކޮމިޝަން ބިނާވަނީ ހަތް މެމްބަރުންގެ މައްޗަށް ކަމަށް، ބިލްގައި ވަނީ ބުނެފަ އެވެ. އަދި ބިލް ވުޖޫދުވުމާއެކު، މީޑިއާ ކައުންސިލްގެ ގާނޫނު އުވި ބްރޯޑްކާސްޓް ކުރުމުގެ ގާނޫނުގެ ބައެއް މާއްދާތައް އުވޭނެ އެވެ.\nMedia thah huttuva fiyavalhu elhumuge baaru alah ufahdhaa commissionah libey\nބިލް ހުށަހެޅި ސަބަބެއްގެ ގޮތުގައި ބުނެފައި ވަނީ ނޫސްވެރިކަމުގެ މިނިވަންކަން ކުރިއަރުވައި، ތަރައްގީކޮށް، ނޫސްވެރިކަމުގެ މިނިވަންކަން ދެމެހެއްޓުމާއި މީޑިއާގައި މަސައްކަތް ކުރާ ނޫސްވެރިން އަމަލުކުރަންވީ ހަމަތަކާއި ސުލޫކީ މިންގަނޑު މިހާރަށް ވުރެ ހަރުދަނާ ގޮތެއްގައި ހިންގައި ބެލެހެއްޓުމެވެ. މީޑިއާ ކޮމިޝަންގެ ބިލުގައި މީޑިއާތައް ހުއްޓުވައި ފިޔަވަޅު އެޅުމުގެ ބާރު އެ ކޮމިޝަނަށް ވަނީ ދީފަ އެވެ.\nތަޖުރިބާކާރު ބައެއް ނޫސްވެރިން ސިފަ ކުރި ގޮތުގައި، ނޫސްވެރިން އޮބިއަޅުވަން ފާސްކުރި އަބުރުގެ ގާނޫނާ އެކު ރާއްޖޭގެ މީޑިއާތައް މިވަނީ "ނޭވާ ހޮޅި އަށް" އެޅިފަ އެވެ. އެހެންވެ، މީޑީއާ ކޮމިޝަނެއް ވުޖޫދު ކުރަން އުޅެނީ މިނިވަން ނޫސްވެރިކަން "މައިތިރިކުރަން" ކަމަށް އެ ނޫސްވެރިން ބުނެ އެވެ.\nMedia commission ge bill faas koh, Memberun chuttee ah vadaigannavanee\nމީޑިއާ ނޫސްވެރިކަން ރައްޔިތުންގެ މަޖިލިސް މަޖިލީހުގެ މެމްބަރުން މޯލްޑިވްސް މީޑިއާ ކައުންސިލް ނޫސްވެރިން ނޫސްވެރިކަމުގެ މިނިވަންކަން މޯލްޑިވްސް މީޑިއާ ކޮމިޝަން\n9 ކޮމެންޓް, 29 ރިއެކްޝަންސް\nތިއްބަވާ ގޮތް ބޮޑާކަން.\nފަސް މިނިޓްގެ މަޖިލިސް ޖަލްސާ\nދެން ޗުއްޓީ ..ދެން އަތްޖަހާ\nބަލަގަ މީޑިއާގެ ފަރާތުން ކޮމިޝަނަށް މެންބަރަކު ލާތަނުން އެ މެންބަރު މީޑިއާއިން ވަކިވެ ޓީޗަރަކަށް ވެގެން ހުރެ ނޫހަށް ލިޔަން ފަށައިފި ނަމަ އޭނަ ވާނެތަ މީޑިއާ މީހަކަށް؟ މީޑިއާ ކައުންސިލް ވެސް ކޮސް ނުގޮވާބަ.\nތިއިންއެއްވެސް ކަމެއް ޤަބޫލެއްނުކުރާނެ. ޔިޔައީ ބޭކާރުކަމެެއް ވަގުތުގެއްލުވާލުން.\nމީޑިއާގެ މިނިވަންކަމަށް ބޮޑެތި މަސައްކަތް ކުރެއްވި ކުޅުދުއްފުށީ މެންބަރު ނަޝީދު މިފަހަރުވެސް ލަދުވެތިވެގެން ވޯޓަށް ފިއްލަވާނީތޯ؟ ތިޔަހެން ނުހައްދަވާ ތިބާގެ ގާބިލް އަޑުފުޅުން މިކަމާ އިހުތިޖާޖު ކޮށްދެއްވާށެވެ.\nމިއީ ރާއްޖޭގެ ގާނޫނު ހަދާ މަޖިލިހުގެ މެންބަރުން، މިމީހުންނަކީ ސަރުކާރުން ބިލެއް ފޮނުވާގޮތަށް ތައްގަނޑު ޖަހަންތިބޭ މީހުން، މިއީ މިޤައުމު ހަލާކުކުރާ ދިވެހިންނަކީ\nކޮންމެ ގޮތެއް ހެފިޔަސް ތި ނޫސްވެރިން ތިބޭ ބަލަހައްޓައިގެން. ކުޑަމިނުން ނޫސްވެރިން މި ބިލުގަހުރި ނުރައްކާ މާއްދާތައް ބަަލައި ނުގަނެ އެވާހަަ ލިޔަންކެރެނީކީވެސްނޫން. ދެން އޯކޭނު ނޫސް އުވާލިޔަސް. ހުރިހާ އެންމެން މިތިބެންޖަެހެނީ ތިމާމެންކަރުގަހިފާ ލަރާލިޔަސް ހެޔޮކަމުގަ. މީ ބޮޑުވަރެއްނު އަޅެ\nއަންޑަރގްރައުންޑް ނޫސްތައް ނުކުންނަނީހެން ހާދަހީވޭ\nބަހައްޓާ. އެކަކުވެސް ކަންބޮޑުވުން ފާޅުކުރާނެކަމެއްނެތް. އަނިޔާވެރިކަމުގައި ބިލްތައް ފާސްކުރަން ދޫކޮށްލާ. 2018ގައި ރައްޔިތުން ތިބިލްތަކަށް ވޯޓުން ޖަވާބުދިނުން މާރަނގަޅުވާނެ.


Council intihaabaai behey guideline HPA in EC ah fonuvaifi | Jazeera\tކައުންސިލް އިންތިހާބާއި ބެހޭ ގައިޑްލައިން އެޗްޕީއޭއިން އީސީއަށް ފޮނުވައިފި - Jazeera\nކައުންސިލް އިންތިހާބާއި ބެހޭ ގައިޑްލައިން އެޗްޕީއޭއިން އީސީއަށް ފޮނުވައިފި\nމުޙައްމަދު އަފްޒަލް January 19, 2021 144 views0\nއާންމު ސިއްޙަތުގެ ކުއްލި ނުރައްކަލުގެ ހާލަތުގައި ލޯކަލް ކައުންސިލް އިންތިޚާބު ބޭއްވުމަށްޓަކައި ހަދަންޖެހޭ ގައިޑްލައިންތައް ހެލްތު ޕްރޮޓެކްޝަން އޭޖެންސީ (އެޗްޕީއޭ)އިން އެކުލަވާލައިފިއެވެ.\nނިމިގެން ދިޔަ 2020 ވަނަ އަހަރު، ލޯކަލް ކައުންސިލް އިންތިހާބުގެ ހާއްސަ ޤާނޫނެއް ވުޖޫދުކޮށް އިންތިހާބު ފަސްކުރީ އެއް އަހަރު ދުވަހުގެ މުއްދަތަކަށެވެ. އިންތިިހާބަށް އިލެކްޝަންސް ކޮމިޝަނުން އިއުލާންކުރަންޖެހޭނީ ސިއްހީ ކުއްލި ނުރައްކަލުގެ ހާލަތު އުވާލުމުންކަމަށް އެ ޤާނޫނުގައި ބުނެފައިވެއެވެ. ނަމަވެސް ސަރުކާރުން ސިއްހީ ކުއްލި ނުރައްކަލުގެ ހާލަތު އުވާނުލުމުގެ ސަބަބުން އިލެކްޝަންސް ކޮމިޝަނަށް އިންތިހާބު ބޭއްވުމަށް ލާޒިމްކުރި އެއް އަހަރުގެ ތެރޭގައި އިންތިހާބު ބޭއްވުމަށް ހުރަސްތަކާއި ކުރިމަތިލާންޖެހުނެވެ.\nމިކަމުގެ ސަބަބުން "'ލޯކަލް ކައުންސިލްތަކުގެ ޚާއްޞަ ޤާނޫނު 2020" އަށް ސަރުކާރުން އިސްލާހު ހުށަހެޅުމަށްފަހު މިހާރު އެ އިސްލާހުވަނީ ރައްޔިތުންގެ މަޖިލީހުންވެސް ފާސްކޮށްފައެވެ. މި އިސްލާހާއެކު އާންމު ސިއްހަތުގެ ކުއްލި ހާލަތު އުވާނުލިނަމަވެސް އިންތިހާބު ބޭއްވުމުގެ ފުރުސަތު އިލެކްޝަންސް ކޮމިޝަން (އީސީ)އަށް ލިބިގެންވެއެވެ.\nއެހެންނަމަވެސް، އިންތިހާބު ކުރިއަށް ގެންދެވޭނީ ޑިރެކްޓަރ ޖެނެރަލް އޮފް ޕަބްލިކް ހެލްތު ކަނޑައަޅާ ގައިޑްލައިން ތަކެއްގެ މަތިންކަމަށް އިސްލާހުގައި ބަޔާންކުރެވިފައިވެއެވެ. އަދި، މި ގައިޑްލައިންތައް، އިންތިހާބާއި ގުޅޭ ކަންކަން އީސީއިން ނިންމާތާ7ދުވަހުގެ ތެރޭގައި އާންމުކުރުމަށްވެސް އިސްލާހުގައި ބަޔާންކޮށްފައިވެއެވެ.\nއެގޮތުން، ލޯކަލް ކައުންސިލް އިންތިޚާބު ބޭއްވުމަށްޓަކައި ހަދަންޖެހޭ ގައިޑްލައިންތައް އެޗްޕީއޭއިން ވަނީ މިއަދު އީސީއަށް ފޮނުވާފައެވެ. އިލެކްޝަންސް ކޮމިޝަނުގެ ރައީސް އަޙްމަދު ޝަރީފް މީޑިއާތަކަށް މައުލޫމާތު ދެއްވާފައިވާ ގޮތުގައި، އިންތިޚާބުތަކާއި ބެހޭ އެޑްވައިޒަރީ ކޮމިޓީގެ ކުއްލި ބައްދަލުވުމެއް މާދަމާ ބޭއްވުމަށްވަނީ ނިންމާފައެވެ. މި ބައްދަލުވުމުގައި ގައިޑްލައިނާއި ގުޅޭގޮތުން މަޝްވަރާކޮށް، އިންތިހާބު ބާއްވާނެ ތާރީޚަކާއި ގުޅޭގޮތުންވެސް ވާހަކަދެއްކުމަށް ހަމަޖެހިފައިވާކަމަށް ޝަރީފްވަނީ ވިދާޅުވެފައެވެ.\nޤާނޫނަށް ގެނެވުނު އިސްލާހާއެކުވެސް މެއި މަހުގެ9ވަނަ ދުވަހުގެ ކުރިން އިންތިހާބު ބާއްވަންޖެހެ އެވެ. ގާނޫނުގައި ބަޔާންކުރާ މުއްދަތުގައި އިންތިހާބު ނުބޭއްވޭނެ ހާލަތެއް މެދުވެރިވެއްޖެނަމަ، އެ ސަބަބާއެކު އޭގެ 30 ދުވަސްކުރިން ރައްޔިތުންގެ މަޖިލީހަށް އަންގަންޖެހޭނެއެވެ. މިހާރު އިންތިހާބު ބޭއްވުމަށް މަސައްކަތްކުރަމުން އަންނަނީ އޭޕްރީލް މަހުގެ3ވަނަ ދުވަހުއެވެ.


Huawei ah huras elhumun UK ah vaanee gellun | Mihaaru\n10 އެޕްރީލް 2019 - 07:33\nވާވޭ އިން 5ޖީ މުވާސަލާތީ ނެޓްވޯކަށް އުފައްދާ އެއްވެސް އާލާތެއް، އިނގިރޭސިވިލާތުގައި ބޭނުންނުކުރަން ވަނީ ނިންމާފަ އެވެ. އިންޓަނެޓަށް އާންމުވެފައިވާ ރިޕޯޓެއް ބުނާ ގޮތުގައި، 5ޖީ ލީޑަރަކަށް ވުމަށް އިނގިރޭސިވިލާތުން ރޭވި ރޭވުން އެއްވެސް ކޮޅެއްގައި ދާނީ ފަނުފުލުންނެވެ.\nދުނިޔޭގެ ގައުމުތައް 5ޖީ އަށް ފަރިތަވެގަންނައިރު، އިނގިރޭސިވިލާތަށް ޖެހިފައި ވަނީ، އެ މީހުންނަށް ވުރެ ދެ އަހަރު ފަހަތުގައި އޮންނަން ޖެހުމުގެ އިތުރުން، އިގުތިސާދަށް 6.8 ބިލިއަން ޕައުންޑް ގެއްލުންވާނެ ކަމަށް ވެސް ވަނީ ބުނެފަ އެވެ.\nއިނގިރޭސިވިލާތުގެ މި ނިންމުމަށް އޮޕަރޭޓަރުން އިންތިހާ އަށް ދެކޮޅު ހެދި ނަމަވެސް، އަދި އޮތީ ވާވޭގެ މުވާސަލާތީ އާލާތްތައް ބޭނުންނުކުރާ ގޮތަށެވެ. އޮޕަރޭޓަރުން ބުނާ ގޮތުގައި، އަގު ހެޔޮ އިންވެސްޓްމަންޓްތަކަށް ފުރަގަސްދިނުމަށް ފަހު، އުފެއްދުންތެރިކަމަށް ދެކޮޅުހެދުމުން ގައުމު އަނަރޫފަވުން ނޫން ކަމެއް ނުވާނެ އެވެ. އިންވެސްޓަރުންނަށް އިތުބާރުކުރެވޭ ގައުމެއް ގޮތުގައި ދެމެހެއްޓުމަށް، މުވާސަލާޓީ އޮނިގަނޑު ޒާމާނީ ފެންވަރުގައި ދެމެހެއްޓެން ޖެހޭ ކަމަށް އޮޕަރޭޓަރުން ދެކެ އެވެ.\nވާވޭގެ އާލާތްތައް އިނގިރޭސިވިލާތުން ބޭރުކުރުމުން، އެ ގައުމަށް އޮތް ފުރުސަތު ބިނާވާނީ ނޮކިޔާ އަދި އެރިކްޝަންގެ އުފެއްދުންތެރިކަމަށެވެ. ވާވޭގެ އުފެއްދުންތެރިކަން އުޅެނީ މި ދެ ކުންފުންޏަށް ވުރެ ވެސް ކުރީގަ އެވެ. ޓެކްނޮލޮޖީގެ ގޮތުން ބަލާއިރު، ވާވޭ މިހާރު ވެސް ވަނީ 5ޖީ އަށް މުޅިން ތައްޔާރުވެފަ އެވެ. ވާވޭގެ 5ޖީ އާލާތްތައް ޓެސްޓްކުރުމަށްޓަކައި، ތައިލޭންޑްގައި ވެސް ވަނީ ނެޓްވޯކް އަޅައި، އޮޕަރޭޓަރުންނަށް އަޖުމަބެލުމަށް ދޫކޮށްފަ އެވެ.\nއިތުރު ލިޔުންތައް ޗައިނާ އިނގިރޭސިވިލާތް ޓެލެކޮމިއުނިކޭޝަން ވާވޭ


Engilamaa Program Gemanafushee Gai Fashanee އެނގިލަމާ ޕްރޮގްރާމް ގެމަނަފުށީގައި ފަށަނީ – Huvadhoo News Engilamaa Program Gemanafushee Gai Fashanee Huvadhoo News\nއެނގިލަމާ ޕްރޮގްރާމް ގެމަނަފުށީގައި ފަށަނީ\nޒުވާނުންނަށް އަމާޒުކޮށްގެން، ދިރިއުޅުމުގެ ހުނަރު ދަސްކޮށްދިނުމުގެ މަޤްސަދުގައި މިނިސްޓްރީ އޮފް ޔޫތު އެންޑް ސްޕޯޓްސް އެންޑް ކޮމިއުނިޓީ އެމްޕަވަރމަންޓުން ހިންގަމުން އަންނަ “އެނގިލަމާ” ޕްރޮގްރާމް ގއ. ގެމަނަފުށީގައި ފެށުމަށް އަންނަނީ ތައްޔާރުވަމުންނެވެ.\nމި ޕްރޮގްރާމަކީ ދިރިއުޅުމުގައި ޒުވާނުންނަށް ބޭނުންވާ ބައެއް ދިރިއުޅުމުގެ ހުނަރު ދަސްކޮށް ދިނުމުގެ މަގްސަދުގައި ޔޫތު މިނިސްޓްރީއިން އިސްނަގައިގެން “އެނގިލަމާ” މިނަމުގައި ރާއްޖޭގެ އެކި ސަރަޙައްދުތަކުގައި ކުރިޔަށް ގެންދާ ޕްރޮގްރާމެކެވެ. މި ޕްރޮގްރާމަކީ، ޒޫމް މެދުވެރިކޮށް އޮންލައިންކޮށް ކުރިޔަށް ގެންދެވޭ ޕްރޮގްރާމަކެވެ. 15 ސެޕްޓެމްބަރ 2021 ވާ އަންގާރަ ދުވަހު (މާދަމާ)، 14:00 ން 15:00އަށް މިޕްރޮގްރާމް ކުރިޔަށް ގެންދިޔުމަށް ތާާވަލް ކުރެވިފައިވެއެވެ.\nލައިފް ސްކިލް ނުވަތަ ދިރިއުޅުމުގެ ހުނަރުތަކަކީ ރާއްޖޭގެ ސްކޫލްތަކުގައި ކޮންމެވެސް މިންވަރަކަށް ގެންދެވޭ ހުނަރެއް ނަމަވެސް، ދިވެހިރާއްޖޭގެ ތައުލީމީ އޮނިގަނޑުގައި މާއްދާއެއްގެ ގޮތުގައި ލައިފް ސްކިލްސް ނުވަތަ ދިރިއުޅުމުގެ ހުނަރު ކިޔަވައި ނުދެއެވެ.


India Ge Hospital Akun, Covid-19 Ah Nassi Kan Anngaidhey "Fake" Report Thakeh Vikkanee - Vaguthu\nޓެސްޓު ކުރުމަކާއި ނުލައި، ނުރައްކާތެރި ކޮވިޑް-19 ގެ ބަލި ޖެހި ނެތްކަމަށް ދައްކައިދޭ "ފޭކް" ރިޕޯޓްތަކެއް އަވައްޓެރި އިންޑިއާގެ ހޮސްޕިޓަލަކުން ވިއްކަމުން ދިޔަ މައްސަލައެއް ފަޅާއަރައިފި އެވެ.\nމި މައްސަލަ ފެންމަތިވެފައި ވަނީ، އެޤައުމުގެ އުއްތަރ ޕްރަދޭޝްގެ ސިޓީއެއް ކަމަށްވާ މީރަތުގެ ޕްރައިވެޓް ހޮސްޕިޓަލެއްގައި އޮފިޝަލަކު "ފޭކް" ރިޕޯޓް ވިއްކުމާއި ގުޅޭ މަޢުލޫމާތުތައް ބަޔަކާއި ޙިއްސާކޮށް ފައިސާގެ މުޢާމަލާތް ހިންގި މަންޒަރު ފެންނަ ވީޑީއޯއެއް އާންމުވުމާއި ގުޅިގެންނެވެ. މި ވީޑިއޯއިން ފެންނަނީ ހޮސްޕިޓަލުގެ އޮފިޝަލް، ބަލި މީހަކު ކޮވިޑް-19 އަށް ނައްސިކަން އަންގައިދޭ "ފޭކް" ރިޕޯޓެއް ތައްޔާރުކޮށްދިނުމާއި ގުޅޭގޮތުން ވާހަކަ ދައްކާ މަންޒަރެވެ. އެނގިފައިވާ ގޮތުން އޮފިޝަލް އެ ރިޕޯޓު ތައްޔާރުކޮށްދޭން އުޅުނީ ހޮސްޕިޓަލަށް ނުވެސްގެންދާ، ބަލި މީހަކަށެވެ.\nވީޑިއޯއިން ހާމަވާގޮތުން އެ ހޮސްޕިޓަލުން "ފޭކް" ލިޔުން ވިއްކަނީ 2500 އިންޑިއާ ރުޕީސް (ގާތްގަނޑަކަށް 550 ރުފިޔާ) އަށެވެ. ފައިސާ ދިނުމުން ކޮވިޑަށް ނައްސިކަން އަންގައިދޭ ލިޔުން ތައްޔާރުކޮށްދީ، މީރަތުގައި ހިންގާ ސަރުކާރުގެ ދެ ހޮސްޕިޓަލުގެ ތެރެއިން ހޮސްޕިޓަލެއްގެ ރަސްމީ ސްޓޭމްޕް ޖަހައިދޭނެ ކަމަށް އޮފިޝަލް އެއްބަސް ވެއެވެ. އެއާއެކު ބަލި މީހާގެ ފަރާތުން އޭނާ އާއި ބައްދަލު ކުރި މީހުން އޭނާގެ އަތަށް ފައިސާ ދޭމަންޒަރު ވެސް ވީޑިއޯއިން ފެނެއެވެ.\nމިހާރު ދައުރުވަމުންދާ ވީޑީއޯގައި ހޮސްޕިޓަލްގެ އޮފިޝަލް ވަނީ، ފޭކު ރިޕޯޓް ބަލާ ދިޔުމުގެ ކުރިން އޭނާ އަށް ގުޅުމަށާއި، އަދި ރިޕޯޓް ބަލާ ދާއިރު ބަލި މީހާ ހޮސްޕިޓަލަށް ނުގެންދިޔުމަށް މި މުޢާމަލާތް ހިންގި ފަރާތްތަކަށް ޝަތުރުކޮށްފައެވެ.\nމީސްމީޑިއާގައި މިހާރު މި ވީޑިއޯ ދައުރުވެ އެތައް ބައެއްގެ ސަމާލުކަމަށް އައިސްފައިވާއިރު، ގިނަ ބައެއްގެ ފާޑުކިޔުން މިކަމަށް ވަނީ އަމާޒުވެފައެވެ. އަދި އިންޑިއާގައި ހިންގަމުންދާ މިފަދަ ކަންކަމުގެ ސަބަބުން އެތައް ބަޔަކު ނުރައްކަލަށް ހުށަހެޅިދާނެތީ ގިނަ ބަޔަކު ވަނީ ކަންބޮޑުވުން ފާޅުކޮށްފައެވެ.\nމި ހާދިސާ ފަޅާއަރައި ވީޑިއޯ އާންމުވުމާއެކު އިދާރާތަކުން ވަނީ މި މައްސަލަ ތަހުޤީޤު ކުރަން ފަށާފައެވެ. އަދި މީތަރުގެ ކޯޓުން ވަނީ މި އަމަލު ހިންގަމުން ދިޔަ ޕްރައިވެޓް ހޮސްޕިޓަލް ބަންދުކޮށް، އެތަނަށް ދޫކޮށްފައިވާ ލައިސެންސް ބާތިލު ކުރުމަށް އިދާރާތަކަށް އަންގާފައެވެ. ނަމަވެސް މި މައްސަލަ އާއި ގުޅިގެން އަދި މީހަކު ހައްޔަރު ނުކުރާ ކަމަށް ރިޕޯޓްތައް ބުނެއެވެ.\nމި ހާދިސާ އާއި ގުޅިގެން މީރަތުގައި ހުންނަ އިންޑިއަން މެޑިކަލް އެސޯސިއޭޝަންސް (އައިއެމްއޭ) އިން ވަނީ އިންޑިއާގެ ހޮސްޕިޓަލްތަކުންދޭ މިފަދަ ޤަވާއިދާ ޚިލާފު ޚިދުމަތްތައް ބަލައި ތަހުޤީޤު ކުރުމަށް ޚާއްސަ މަސައްކަތްތަކެއް ކުރުމަށް ގޮވާލާފައެވެ. އަދި ސިއްޙީ ދާއިރާއިން ވަކި ޚާއްސަ ޝަރުތުތަކެއް ފުރިހަމަނުވާ ފަރާތްތަކަށް މިފަދަ ރިޕޯޓްތައް ހެދުމުގެ ފުރުސަތު ނުދިނުމަށް ވެސް އައިއެމްއޭ އިން ވަނީ ގޮވާލާފައެވެ.\nއިންޑިއާގެ ހޮސްޕިޓަލަކުން ކޮވިޑް-19 ނެތްކަން ހާމަކޮށްދޭ ފޭކް ރިޕޯޓުތަކެއް ވިއްކަމުންދިޔަކަން ފަޅާއަރާފައި ވާއިރު އެޤައުމަކީ މިވަގުތު ދުނިޔެއިން ކޮވިޑްގެ ނުރައްކާ އެންމެ ބޮޑުވެފައިވާ އެއް ޤައުމެވެ. އެގޮތުން ދުނިޔެއިން ތިންވަނައަށް އެންމެ ގިނަ ބަޔަކު ފައްސިވެ، މި ބަލީގައި އަށްވަނައަށް އެންމެ ގިނަ ބަޔަކު މަރުވި ޤައުމެއްގެ ގޮތުގައި އޮތީ އިންޑިއާ އެވެ.\nދުވަހެއް ދުވަހަކަށް އިންޑިއާގައި ކޮވިޑް-19 ޖެހޭ މީހުންނާއި މަރުވާ މީހުންގެ އަދަދު އިތުރުވަމުން އަންނައިރު، މިހާތަނަށް އެޤައުމުން ބަލި ޖެހުނު މީހުންގެ އަދަދު 720,346 އަށް އަރައެވެ. އަދި މި ބަލީގައި މިހާތަނަށް ވިހި ހާހަށްވުރެ ގިނަ މީހުން އެޤައުމުން ވަނީ މަރުވެފައެވެ. އިންޑިއާއަކީ ކޮވިޑް-19 ޖެހިގެން ދުނިޔެއިން ދެވަނައަށް އެންމެ ގިނަ ބަޔަކަށް ސީރިއަސް ހާލުގައި ފަރުވާދެމުންދާ ޤައުމުވެސް މެއެވެ.\nޖުލައި 7, 2020 06:30\nއެމެ ޑީ ޕީ ބައިގަނޑު ދެން އަތް ޖަހާ ކަލޭމެންގެ ގެެރި މޯޑީ އިންޑިއާ ގެ ޙާލަތު\nޖުލައި 7, 2020 07:28\nތިޔަ އިންޑިޔާއިން އެބަހުރި ނެތް ބަލިބަލީގެ ބޮޑެތި އޮޕަރޭޝަންތައްކޮށް ގުނަވަން ނަގާފައި. މި ލަނޑު އެންމެ ގިނައިން ލިބިފައިހުންނާނީ ދިވެހިންނަށްކަން ޔަގީން. މަވެސް ކިރިޔާ އެއް ކިޑުނީ ފޭލްވެފައޭ ކިޔާ އޮޕަރޭޝަން ނުކުރީ. އިތުރު ތަނަކަށް ދެއްކިކަމުން ސަލާމަތްވީ.\nޖުލައި 7, 2020 08:19\nއެއްގޮތަކަކަކަށްވެސް އެއްވެސް ކަމެއްގަ މިމީހުންނަށް އިތުބާރުކުރަން ހެޔޮނުވާނެ.\nޖުލައި 7, 2020 09:10\nއިންކްރެޑިބްލް ބަޓް އަން ބަލިވްބަލް އިންޑިޔާ!\nޖުލައި 8, 2020 11:31\nމީ އަންނިމެން ބޭނުންވާ މިނިވަން ކަމަކީ.


Emirates in Raajjeah Dhe Sanitization Truck Hadhiya Kuravvaifi | Dhiislam\nPhoto: Twitter, Minister Shahid\nއިމާރާތު (ޔޫއޭއީ އިން) ރާއްޖެއަށް ދެ ސެނިޓައިޒޭޝަން ޓްރަކު ހަދިޔާ ކުރައްވައިފިއެވެ.\nއިމާރާތުން މިޓްރަކުތައް ހަދިޔާ ކުރެއްވުމާއި ވިދިގެން، ދިވެހި ރާއްޖޭގެ ޚާރިޖީ ވަޒީރު، ޑރ ޝާހިދު އިއްޔެ ކުރައްވާފައިވާ ޓްވީޓޭއްގައި ވަނީ އިމާރާތު ސަރުކާރަށާއި ރައްޔިތުންނަށް ޝުކުރު އަދާކުރައްވާފައެވެ. އަދި މިއެހީގެ ސަބަބުން ކޯވިޑް 19 އާއި އިދިކޮޅަށް ކުރެވެމުންދާ މަސައްކަތަށް، މިޓްރަކުތަކުގެ ސަބަބުން އިތުރު ކުރިއެރުންތަކެއް ލިބިގެންދާނެކަމަށްވެސް ވިދާޅުވެފައިވެއެވެ.\nމިގޮތުން ފޮރީން މިނިސްޓްރީން މަޢުލޫމާތު ދެއްވާ ގޮތުގައި އިމާރާތުން ރާއްޖެއަށް ހަދިޔާ ކުރައްވާފައިވާ މިދެސެނިޓާއިޒޭޝަން ޓްރަކުގެ އެހީގައި، ޢާއްމު ތަންތަން ސެނިޓައިޒް ކުރުމުގެ މަސައްކަތް (އިރާދަކުރެއްވިއްޔާ) ކުރިއަށްދާނެ އެވެ.\nކޯވިޑް 19 އާއި ދެކޮޅަށް ކުރެވެމުންދާ މަސައްކަތުގައި މީގެ ކުރިންވެސް ރާއްޖެއަށް އެހީތެރި ވެދެއްވާފައިވާ އިމާރާޓުން ދަނޑިވަޅުގައި، މީގެ ކުރިންވަނީ ރާއްޖެއަށް 77.3 މިލިއަށް ރުފިޔާޣެ ޞިއްޙީ ސާމާނު ރާއްޖެއަށް ހަދިޔާ ކުރައްވާފައެވެ. މީގެ އިތުރުން، މިދިޔަ މާޗް މަހުގެ9ވަނަ ދުވަހު ހިލޭ އެހީގެ ގޮތުގައި އިމާރާތުން އިން ރާއްޖެއަށް 771 މިލިއަން ރުފިޔާ ދިނުމުގެ އެއްބަސްވުމުގައި މިނިސްޓަރ ޝާހިދު ސޮއިކުރައްވާފައިވާ ކަމަށް ޚަބަރު ފަތުރާ ވަސީލަތްތަކުން މަޢުލޫމާތު ދެއްވައެވެ.


މުޞްޙަފް ބިންމައްޗަށް ވެއްޓުމުން ސުންނަތުގައި ކަންތައް ކުރަންޖެހޭ ގޮތަކީ ކޮބައިތޯ؟ - Albayaan\n3 May 2020 البَيَان ހަދީޘް 0\nމި ސުވާލުގައި ވަކި ކަމެއް ކުރުން ޘާބިތުވެގެންވޭ ތޯ ޛިކުރު ކޮށްފައި ނެތުމުން ބޮޑަށް ބުރަވެވެނީ އެއީ މުޞްޙަފްގައި ބޮސް ދިނުމާއި މެދުގައިކަން ވަރަށްބޮޑަށް ބުރަވެ އެވެ. އަޚާ އެވެ! މުޞްޙަފް، ﷲ ގެ ކަލާމްފުޅު ލިޔެފައިވާ ފޮތަކީ އަދަބު އިޚްތިރާމް ކުރުން އަހަރެމެންގެ މައްޗަށް ލާޒިމްވެގެންވެ އެވެ. ފަހެ، އެފޮތަށް އެއްވެސް ކަހަލަ ދެރަ، އިހާނެތިކަމެއް ފޯރުވެގެން ނުވާނެ އެވެ.\nއެހެނަސް އެފަދައިން އިޚްތިރާމް ކުރުމުގައި ވަނިކޮށް ވެއްޓުނީ އެވެ. ފަހެ، ފޮތް ނަގައި އުފުލަން ޖެހެ އެވެ.\nއެހެނަސް ބޮސް ދިނުމަށް ޝަރުޢުވެގެންވާކަމަށް އެއްވެސް ދަލީލެއް ސުންނަތުން ބަޔާންވެގެން ނުވެ އެވެ.\nއަދި މުޞްޙަފް ވެއްޓިއްޖެހިނދު މާތްކޮށް ހިތުމަށް އަދި އަދަބު އިޚްތިރާމްގެ ގޮތުން ބޮސްދިނުން މައްސަލައެއް ނޫންކަމުގައި ބައެއް ޢިލްމުވެރިން ހުއްދަ ކުރައްވާފައިވެ އެވެ . އެހެނަސް ދަންނަންޖެހެ އެވެ. އެއީ ޝަރުޢީ ގޮތުން ދަލީލެއް ވާރިދުވެ ކުރާ ޢަމަލެއް ފަދައިންނެއް ނޫނެވެ. އަދި މިތަނުގައި ދެނެގަންނަންޖެހޭ މުހިންމު ނުކުތާއެއްވެ އެވެ.\nއެއްޗަކަށް ބޮސްދީގެން ﷲ އަށް ކުއްތަންވާނަމަ އެކަމަށް ޝަރުޢީ ދަލީލެއް އޮންނަން ޖެހޭނެ އެވެ. ބޮސް ދީގެން ކުއްތަން ވެވޭނީ ﷲ އެކަމަށް އަމުރުފުޅު ކުރައްވާފައި ވުމުންނެވެ. އެހެން ވުމުން މުޞްފަހް ކިޔެވުމުގެ ކުރިން އަދި މުޞްޙަފްއިން ކިޔެވުމަށްފަހު ބޮސް ދިނުމަކީ ކޮށްގެން ވާނެ ކަމެއް ނޫނެވެ. ނަބިއްޔާ ޙަޔާތްޕުޅުގައި މުޞްޙަފް އެކުއެކީގައި ލިޔެފައިނެތް ކަމުގައި ވީނަމަވެސް މުޞްޙަފް އެކިއެކި ތަކެތީގައި ލިޔެވިފައިވެ އެވެ. އެހެނަސް ޤުރުއާން ލިޔެފައިވާ އެފަދަ އެއްޗަކަށް ބޮސްދެއްވާފަނުވެ އެވެ.\nމި މައުޟޫގައި الإمام ابن العُثَيمِين -رحمه الله- ވިދާޅުވެފައިވެ އެވެ. ”މުޞްޙަފުގައި ބޮސް ދިނުމަކީ ބިދުޢަ އެކެވެ. ސަބަބަކީ މުޞްޙަފްގައި ބޮސްދޭމީހާ ބޮސްދެނީ، އެޢަމަލުން ﷲ އަށް ކުއްތަން ވުމަށްޓަކަ އެވެ. ފަހެ، އަހަރެމެންނަށް ދީނުގައި ބަޔާންވެންވާ އެއްޗަކީ، ﷲ ގެ ޝަރީޢަތުގައި ބަޔާންކޮށްފައިވާ ޢަމަލަކުން މެނުވީ ﷲ އަށް ކުއްތަން ނުވެވޭނެ އެވެ. ﷲ ގެ ބަސްފުޅު (ކަލާމްފުޅު) ލިޔެފައިވާ އެއްޗެއްގައި ބޮސްދިނުމަކީ ޝަރުޢު ކޮށްފައިވާ ކަމެއް ނޫނެވެ.“ فتاوى نور على الدرب الشريط رقم 373


REPORT: Mi sitee ah badhalu, E sitee thah dustbin ah!\nމި ސިޓީއަށް ބަދަލު، އެ ސިޓީތައް ޑަސްބިނަށް!\nމިހާރު އެންމެ ގަދައަށް ދެކެވެނީ ވެލާނާ އިންޓަނޭޝަނަލް އެއާޕޯޓް (ވީއައިއޭ) އޮންނަ ހުޅުލޭގައި މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ހަދާ އާ ސީޕްލޭން ޓާމިނަލް، ދުނިޔޭގެ އެންމެ ބޮޑު ސީޕްލޭން އޮޕަރޭޓާ ޓީއެމްއޭއަށް ދޭންވެގެން އުޅޭ ވާހަކަ އެވެ. އޭގައި ހިމެނޭ ނާޖާއިޒު މަންފާ އާއި އޭގެ ތެރެއިން އުފަންވަމުން އަންނަ ތަފާތު ތުހުމަތުތަކާއި އެކި އެކި މައްސަލަތަކާއި އެއާ ގުޅޭ އަޑުތަކުގެ ވާހަކަ އެވެ.\nއެމްއޭސީއެލް އިން އެތައް މިލިއަން ޑޮލަރެއް ހޭދަކޮށްގެން ހަދާ ސީޕްލޭން ޓާމިނަލް އެއްކޮށް ދޭން އުޅޭ ކަމުގެ އަޑުތަކެއް ފެންމަތިވެފައި ވަނިކޮށް، ސަރުކާރުން ވަނީ ޓީއެމްއޭ އަށް ބިން ދޫކޮށްފައިވާ އަގަށް ކުރިއަށް އޮތް ދެ އަހަރަށް އާ ސީޕްލޭން ޓާމިނަލް އިން ބޮޑު ޖާގައެއް ދޭން ނިންމާފަ އެވެ. މިއީ އެއްކޮޅެވެ.\nއަނެއްކޮޅުން ރައްޔިތުންގެ މަޖިލީހުގެ މާލިއްޔަތު ކޮމެޓީގައި އެ ކުންފުނީގެ ސީއީއޯ އެމްޔޫއެމް ފައުޒީ ވިދާޅުވި ގޮތުގައި އާ ސީޕްލޭން ޓާމިނަލުން 19،000 އަކަމީޓަރުގެ ބިމުގެ ޖާގައެއް 15 އަހަރު ދުވަހުގެ މުއްދަތަށް އެ އެއާލައިނަށް އަކަފޫޓެއް 10.35 ޑޮލަރުގެ ރޭޓުން ދޭން އެމްއޭސީއެލް އިން އެއްބަސްވެފައިވެ އެވެ.\nއޭގެ ހެއްކެއްގެ ގޮތުން، މުޅި ދުނިޔޭގެ އެންމެ ބޮޑު ސީޕްލޭން އޮޕަރޭޓަރު ނެރެ ދައްކަން އޮތީ ޓީއެމްއޭއަށް ބޭނުންވާ ޖާގަ ދޭނެ ކަމުގެ ޔަގީންކަންދީ 2017 ވަނަ އަހަރު އެމްއޭސީއެލުން ފޮނުވި ސިޓީއެކެވެ. އެއީ ޓީއެމްއޭގެ ނަޒަރުންނަމަ، އެއީ އެމްއޭސީއެލް އާއި ޓީއެމްއޭއާ ދެމެދު ވެވުނު "އެއްބަސްވުމެ" ކެވެ. ބަނދެވިފައިވާ ލީގަލް ބައިންޑިން އެކެވެ. އަދި ފައުޒީ ވިދާޅުވާ ގޮތުން ނަމަ "ކޮމިޓްމަންޓެ" ކެވެ.\nޓީއެމްއޭ އިން އެ ބުނާ ސިޓީއަކަށް ބިނާކޮށް 500 މިލިއަން ޑޮލަރުގެ މުއާމަލާތެއް ވެސް ވަނީ ކޮށްފަ އެވެ. ޓީއެމްއޭގެ މެޖޯރިޓީ ހިއްސާ އެމެރިކާގެ ބެއިން އާއި ޗައިނާގެ ޓެމްޕަސް ގުޅިގެން ހެދި ކޮންސޯޓިއަމަކުން ގަތީ، ހަމައެކަނި ސިޓީއަކުން އެމްއޭސީއެލުން ދިން ޔަގީންކަމެއްގެ މައްޗަށް ކަމަށް ވެއެވެ.\nމި ދައްކަނީ ކަންމަތީ ފިހާރައެއްގެ ވާހަކައެއް ނޫނެވެ. ދުނިޔޭގެ އެކި ކަންކޮޅުތަކުގައި ވިޔަފާރިކުރާ ބައިނަލްއަގުވާމީ ނަން ހިނގާ ކުންފުނިތަކަކުން އެއްބަސްވުމެއް ކީއްކުރަން ބޯޑު ރިޒޮލިޔުޝަނެއްހާ ހިސާބުވެސް ނެތް "ޔަގީން ކަމަކަށް" ހިންގި ބައި ބިލިއަން ޑޮލަރުގެ މުއާމަލާތެއްގެ ވާހަކަ އެވެ.\nރައީސް މުހައްމަދު ނަޝީދު އެމްޑީޕީގެ ކެމްޕެއިން ޕޯސްޓާ ހަރު ކުރުމުގެ ހަރަކާތުގެ ތެރެއިން\nއޮޑިޓަ ޖެނެރަލް ހަސަން ޒިޔަތު އެ ވިދާޅުވަނީ އެ ވާހަކަ އެވެ. ޓީއެމްއޭ އާއި އެމްއޭސީއެލް އާދެމެދު އެއްބަސްވުމެއް ނެތެވެ. އަދި އެ ބުނާ ސިޓީއަކަށް ބާރު ލިބޭ ގޮތަށް އެމްއޭސީއެލްގެ ބޯޑުގެ ނިންމުމެއް ވެސް ނޫނީ ރިޒޮލިއުޝަނެއް ވެސް ނެތެވެ.\nކޮންމެއަކަސް މިއީ ބޮޑެތި ގިނަ ސުވާލުތަކެއް އުފެދިގެން އުޅޭ މައްސަލައެކެވެ. މިހެން އޮއްވާ މި މައްސަލައިގެ ތެރެއަށް ކުއްލިއަކަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވަނީ ވަންނަވައިފަ އެވެ. އެއީ އިތުރު ސުވާލުތަކާއި ޝައްކުތައް އުފެދޭން ދިމާވި ސަބަބެކެވެ.\nރައީސް ނަޝީދު އެންމެ ފުރަތަމަ ވިދާޅުވި ވާހަކަފުޅަކީ ޓީއެމްއޭ އާއި ސަރުކާރާ އެއްބަސްވެވޭ ގޮތަކަށް ވީހާވެސް އަވަހަކަށް މައްސަލަ ނިންމަން ޖެހެއޭ އެވެ. އެކަމަކު އެއާ ވިދިގެން ދެން ވިދާޅުވީ މާ ބޮޑު ވާހަކަ އެވެ. ޖެހިގެން އައި ދުވަހު ޓްވީޓެއް ކުރައްވައިގެން ނަޝީދު ވިދާޅުވި ގޮތުގައި ޓީއެމްއޭއާއި ސަރުކާރާ ދެމެދު އެއްބަސްވުމަކަށް ނާދެވިއްޖެނަމަ ޓީއެމްއޭއަށް ބަދަލު ދޭންޖެހުން ވަރަށް ކައިރި އެވެ.\nއެކި ގޮތް ގޮތުން މި ސަރުކާރުގެ އިސް ބޭފުޅުންތަކެއްގެ މަސްލަހަތު އޮންނަ ކުންފިނުތަކަކަށް އެތައް މިލިއަން ރުފިޔާއަކުން ބަދަލު ދެމުން އަންނަ މޫސުމެއްގައި ނަޝީދު ދޫކޮށްލެވި މި ވާހަކަފުޅާ ގުޅިގެން އެމަނިކުފާނަށް ވެސް ތުހުމަތުތަކެއް މިހާރު ވަނީ އަމާޒުވެފަ އެވެ.\nއާންމު އުސޫލުގެ ދަށުން ސިޔާސީ އުކުޅެއް ބޭނުން ކުރައްވައި ނަޝީދު ވަނީ އެ ތުހުމަތުތައް ދޮގު ކުރައްވާފަ އެވެ. ޓީއެމްއޭއާ ވެސް އަދި އެމްއޭސީއެލްއާ ވެސް އެއްވެސް ގުޅުމެއް ނެތް ކަމަށް ވިދާޅުވެ އެވެ. އެ ތުހުމަތުތަކުގެ ހަގީގަތެއް އޮތަސް ނެތަސް އެކަން އެނގިވަޑައިގަންނަވާނީ އެމަނިކުފާނަށެވެ. ދެން ތަހުގީގެއް ކޮށްފިނަމަ ނުކުންނަ ނަތީޖާއެއްގެ ތެރެއިންނެވެ.\nކުންފުންޏަކުން ދިން، ނުވަތަ ދިން ކަމަށް ބުނާ ސިޓީއަކީ އެއްބަސްވުމެއްކަމަށް ބަލައި، ދައުލަތަށް ގެއްލުންވާ ގޮތަށް އެއަށް އިހުތިރާމްކޮށް، އެ ގޮތަށް ވާންނެތްނަމަ، އެކަމަށް ސަރުކާރަށް ބަދަލުދޭން ޖެހޭ ގޮތަށް ނަޝީދު ފަދަ ލީޑަރަކު ވިދާޅުވުމަކީ ދެކޮޅުޖެހޭ ކަމެއް ހެއްުޔެވެ؟\nހާއްސަކޮށް، އެމަނިކުފާނު އިސްވެ، ސުޕްރީމް ކޯޓުން ކުރި ހުކުމަކާ އެއްގޮތަށް ސަރުކާރުން ބަދަލު ދިނުން ހުއްޓުވައި، އެ ހުކުމް އަލުން މުރާޖައާކުރަން އަންގާފައިވާތީ ވެސް މެ އެވެ.\n6،723 ސިޓީ ގޯސް، އަޖައިބެއް!\nރައީސް ނަޝީދުގެ ވިސްނުންފުޅާ އެއްގޮތަށް ސަރުކާރުން ވިޔަސް އަދި އެމްއޭސީއެލްއިން ވިޔަސް، އެ ސިޓީއަށް އިހުތިރާމްކޮށް، ގޮތް ދޫކޮށްފިނަމަ، ކުރީ ސަރުކާރުގެ ދުވަސްވަރު އެގޮތަށް ދީފައިވާ އެހެން ސިޓީތަކާމެދު ސުވާލު އުފެދެންވީ ސަބަބެއް ނެތެވެ. ނޫނީ އެބައޮތް ހެއްޔެވެ؟\nސަރުކަރު ހިއްސާވާ ކުންފުންޏެއްގެ ބަދަލުގައި އެ ސިޓީ ދޫކުރީވެސް ސީދާ ސަރުކާރުންނެވެ. އަނެއްކާ އެންމެ ސިޓީއެއްވެސް ނޫނެވެ. ދައުލަތުގެ ނިޝާން ޖަހައި، ރަސްމީ ހައިސިއްޔަތު ލިބިފައިވާ އެތަކެއް ހާސް ސިޓީއެކެވެ. ސީދާ އަދަދެއް ބޭނުންވަންޏާ، 6،723 ސިޓީ ދީފައި ވެއެވެ.\nއެއީ ކުރީ ސަރުކާރުން ހިޔާ މަޝްރޫއު ނަމުގައި ހުޅުމާލޭގެ ދެވަނަ ފިިޔަވަހީގައި އަޅާފައިވާ 7000 އެއްހާ ފްލެޓުގެ ޔަގީން ކަމުގެ ސިޓީ އެވެ. މިދިޔަ ރިޔާސީ އިންތިހާބު ނާކާމިޔާބު ވުމާއެކު، 2018 ވަނަ އަހަރުގެ ފަހު ކޮޅު އަވަސް އަރުވާލައިގެން، އެ ފްލެޓުތައް ލިބުނު މީހުންގެ ނަންތައް އާންމު ކޮށްލި އެވެ. އަދި ފްލެޓް ލިބިފައިވާ ކަމުގެ ލިޔުން ދޫކުރަން ފެށުމުން، އެތައް ބަޔަކު ގޮސް އަވީގައި ތިބެގެން އެ ސިޓީ ހޯދި އެވެ.\nހިޔާ ފްލެޓުތަކުގެ މަސައްކަތް ކުރިޔަށް ދަނީ -- އަހުމަދު ޝުރާއު | އަވަސް\nއެކަމަކު ފަހުން މި ސަރުކާރުން އެކަން ހުއްޓުވީ އެވެ. ދެން ސަރުކާރުން ނުގަވާއިދުން ފްލެޓް ދީފައިވާ މައްސަލަތައް ބަލައި ތަހުގީގުކުރުމަށް ކޮމިޓީއެއް އުފެއްދީ އެވެ. މިއަދާ ހަމައަށްވެސް އެ ކޮމިޓީގެ މަސައްކަތެއް ނުނިމެ އެވެ. އެ ކޮމިޓީން އެންމެ ފަހުން ނެރުނު ބަޔާނެއްގައި އިޝްރާތް ކުރީ ފްލެޓް ލިބުނު މީހުންގެ އާ ލިސްޓެއް އެކުލަވާލައި ވާހަކަ އެވެ.\nތެދެކެވެ. ކުރީ ސަރުކާރުން އެ ފްލެޓްތައް ދިނުމުގައި ގޯސްކޮށް ކިތަންމެ ކަމެއް ކޮށްފައި އެބަހުއްޓެވެ. އެކަމަކު މުޅި ލިސްޓު ގޯސްވާންޖެހޭ ސަބަބެއް ނުފެނެ އެވެ. މައްސަލައެއް އުޅެންޏާ އެކަމެއް ވަކިން ބަލައި، އެކަމެއް ރަނގަޅު ކުރާނީ އެވެ. ކުރީގެ ލިސްޓު އެކީ ބާތިލުކޮށް، މުޅީން އާ ލިސްޓެއް ހަދަން ފައިވިއްދައިގެން އުޅޭތީ އުފެދެނީ އަނެއްކާވެސް ޝައްކުން ފުރިފައިވާ ސުވާލުތަކެވެ.\nއެހެންނޫނަސް، ހުސް ހައްގުވެރިންނަށް ފްލެޓު ދިނީ ކޮން ސަރުކާރަކުން ހެއްޔެވެ؟\nއެކަމަކު އެ ބަހުސް ކުރާނީ އެހެން ފަހަރަކުންނެވެ. މިހާރު ދައްކަން މިޖެހެނީ ސަރުކާރުން ނޫނީ ސަރުކާރުގެ ކުންފުންޏަކުން ވިޔަސް ދޫކޮށްގެން އުޅޭ ސިޓީތަކަކާމެދު ތަފާތު ގޮތަކަށް އަމަލުކުރަން ފައްކާކުރާތީ އެ ވާހަކަ އެވެ. ކުންފުނިތައް އާންމުކޮށް ހިންގަން އޮންނަ އުސޫލުތަކާ މުޅީން ހިލާފަށް، ކުރީ ސަރުކާރުގައި އެމްއޭސީއެލުން ދިން ސިޓީއަކަށް މި ސަރުކާރުން ބޯލަނބަން ޖެހޭ ކަމަށް ގަބޫލު ކުރެވެންޏާ، ސީދާ ސަރުކާރުގެ ވުޒާރާއަކުން ރައްޔިތުންނަށް ފްލެޓް ލިބޭ ކަމަށް ދިން ސިޓީތައް ތަފާތުވާންޖެހޭ ސަބަބެއް ނުވިސްނޭތީ އެވެ. ސަރުކާރުން ނޫނީ ރައްޔިތުންގެ މަޖިލީހުގެ ރައީސް އެ ސަބަބު އަޅެ ސާފު ކޮށްދެއްވާށެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު އޮޑިޓާ ޖެނެރަލް އޮފީސް + ހިޔާ މަޝްރޫއު އެމްއޭސީއެލް ހިޔާ މަޝްރޫއު\nބޭނުންވަނީ ދަރާފައިވާ ބޯހިޔާވަހިކަން، ބަހަނާއެއް ނޫން!


ACC ge nazaahaitherikan ves vanee gehlifai?\nނޫސްވެރިންގެ ބައްދަލުވުމެއްގައި އޭސީސީގެ ރައީސް ލުތުފީ (ކ) އަދި ނައިބު ރައީސް މުއައްވިޒް (މ).-- ފޮޓޯ: ވީނިއުސް\n7 ފެބްރުއަރީ 2019 8 ކޮމެންޓް\nއޭސީސީގެ ނަޒާހާތްތެރިކަން ވެސް ވަނީ ގެއްލިފައި؟\nކޮރަޕްޝަނުގެ މައްސަލަތައް ބަލާ، އެ ކަންކަމަށް ފިޔަވަޅު އެޅުން ގާނޫނުން މަތިކޮށްފައި ވަނީ އެންޓި-ކޮރަޕްޝަން ކޮމިޝަން ނުވަތަ އޭސީސީ އަށެވެ. ނަމަވެސް މިހާރު އެ ތަނަކީ ނަޒާހަތްތެރި ތަނެއް ހެއްޔެވެ؟\nމިއީ ގިނަ ބަޔަކު، މީގެ އެތައް ދުވަހެއް ކުރިން ފެށިގެން ކުރަމުން ދިޔަ ސުވާލެކެވެ؛ ސޯޝަލް މީޑިއާގައި ދައްކަމުން ދިޔަ ވާހަކަ އެކެވެ. ނަމަވެސް އެ ސުވާލު މިއަދު ތަކުރާރުކުރަން މި ޖެހުނީ، ރައީސް އިބްރާހިމް މުހައްމަދު ސޯލިހުގެ ފުރަތަމަ ރިޔާސީ ބަޔާނުގައި އެ މަނިކުފާނު ދެއްކެވި ވާހަކަފުޅާ ގުޅުވައިގެންނެވެ.\nވެރިކަމާ ހަވާލުވި އިރު، ފަސާދަ އާއި ހިޔާނާތުން ކިލަނބުނުވާ އެއްވެސް އިދާރާއެއް ގައުމުގައި ނެތް ކަމަށް ރައީސް ސޯލިހު ވިދާޅުވި އެވެ. ރައީސް ސޯލިހު ވިދާޅުވީ، ގައުމުގެ ހާލަތު އެހާ ގޯސްވެގެން ދިޔައީ ކޮރަޕްޝަން ހުއްޓުވާނެ ގާނޫނުތަކާއި ގަވާއިދުތައް ނެތިގެން ނޫން ކަމަށެވެ.\nކޮރަޕްޝަންގެ މޫތައް މުޅި ރާއްޖެ އަށް ފެތުރިގެން ދިޔައީ، ހިޔާނާތާއި ފަސާދައިގެ ކުރިމަތީގައި އެފަދަ މަައްސަަލަތައް ތަހުގީގުކޮށް ދައުވާކުރާ އިދާރާތައް "ކުޑަކަކޫ ޖެހުމުން" ކަމަށް ރައީސް ވިދާޅުވި އެވެ.\nރައީސް ސޯލިހު ނުސީދާކޮށް އެ ވިދާޅުވަނީ އޭސީސީގެ ނަޒާހަތްތެރިކަން ގެއްލިފައިވާ ވާހަކަ އެވެ. މާނަ އަކީ ގަނޫނުން މަތިކޮށްފައިވާ ޒިންމާތައް އޭސީސީން އަދާކޮށްފައި ނުވާ ވާހަކަ އެވެ.\nދައުލަތުގެ މުދަލާއި ފައިސާ ނާޖާއިޒް ގޮތުގައި، ބަޔަކު އަމިއްލަ އަށް ބޭނުންކޮށް، ދައުލަތުގެ ހުރިހާ އިދާރާއަކަށް ކޮރަޕްޝަނާއި ވައްކަމުގެ ޖަރާސީމު ފެތުރިގެން ދިޔައިރު އެ ކަންކަން ހުއްޓުވުމަށް އެކަށީގެންވާ ފިޔަވަޅު އެޅުފައި ނުވާ ކަމަށް ވެސް ރައީސް ވިދާޅުވި އެވެ.\nނުސީދާކޮށް ރައީސްގެ ފާޑުކިޔުން އޭސީސީ އަށް އަމާޒުވި އިރު، ރައީސް ޔާމީނުގެ ވެރިކަމުގައި އެ ތަން އޮތީ "ނިދާފައި" ކަމަށް ގިނަ ބަޔަކު ސިފަ ކުރެ އެވެ. ކޮރަޕްޝަނުގެ ބޮޑެތި މައްސަލަތަކުގައި ހަނު އޮތް އިރު، ސަރުކާރުން ކުރާ އެފަދަ ކަންކަން ހުއްޓުވުމަށް އޭސީސީން އެއްވެސް މަސައްކަތެއް ނުކުރާ ކަމަސް ގިނަ ބަޔަކު ތުހުމަތު ކުރެ އެވެ.\nނަމަވެސް ރިޔާސީ އިންތިހާބުގައި ރައީސް ޔާމީނަށް ނާކާމިޔާބު ވުމާ އެކު "ގަދަ ނިދީގައި އޮތް" އޭސީސީ ވަނީ ހޭލާފަ އެވެ. އެކަމަކު ސުވާލަކީ، ކުރީގެ ސަރުކާރުގައި ކޮރަޕްޝަނުގެ މައްސަލަތައް ނުބަލާ ދޫކޮށްލި ބަޔަކު ކުއްލިޔަކަށް މިހާރު އިހުލާސްތެރިވާނެ ހެއްޔެވެ؟\nގާނޫނުއަސާސީގައި ކޮމިޝަންގެ ރައީސަށްދޭ މުސާރަޔާ އިނާޔަތް ކަނޑައަޅާނީ ރައްޔިތުންގެ މަޖިލީހުންނޭ ސީދާ ބުނެފައިވަނިކޮށް ސަރުކާރުން ދިން ފްލެޓެއް ރަޖިސްޓްރީ ކޮށްލާގެން އުޅުނީމާ ދެން ކޮންމެ މީހަކަށްވެސް އެނގޭދޯ ނަަޒާހަތްތެރިކަމެއް ނެތްކަން.\nތިޔައީ މީހުން ސުވާލުކުރާ ކަމެއްނޫން. ބުއްދި ސަލާމަތުން ހުރިމީހެއްނަމަ ޔަގީންވާ ކަންކަން ތިހުންނަނީ.\nޢޭސީސީގެ ބޯޑް މެމްބަރުންނަށް ފަސްއަހަރު ދެވިފައިވާ މުސާރަޔާއި އިނާޔަތް ގެދޮރުވިއްކައިގެން ވިޔަސް ރައްޔިތުންނަށް ނަގާލަދޭން ނުޖެހޭތޯ.\nއޭސީސީ އެކަންޏެއް ނޫން. އެމްއެމްއޭ ގައި މިހާރު ހުރި ގަވަރުނަރު ވަނީ އެތަނުގެ ނަޒާހަތްތެރިކަން ގެއްލުވާލާފަ. މުވައްޒަފުންނާ މެދު ކަންކުރަނީ ހިތުހުރި ގޮތަކަށް. ފާޑެއްގެ އެޑްވައިޒަރެއް ގެނެސްގެން އެތަން ހަލާކުކޮށްފި. ޔާމިނު ދިފާއުކުރަން އެތަނުން ހަދާ ކުއާރޓަލީ ބުލެޓިންގަ ހުންނަ މަޢުލޫމާތުވެސް ްްްްްްްްްްްްްްްްްްްްްްްްްްްްްްްްްްްްްްްްް އޭނަ ނުބުނާގޮތަށް ހުރިއްޔާ މައްސަލަ ޖައްސާ. ބޭރުކުރަން ޖެހޭ މީހެއް އެއީ ހަމަ މިހާރުވެސް.\nނުވާނެ...! ތިޔަ އޭސީސީ އެއް ދުވަހަކުވެސް އިޙްލާސްތެރިއެއް ނުވާނެ. ތިޔަ ކޮމިޝަނުގައި ތިބި އެންމެން ބޭރުކުރުމަށްފަހު އަލަށް މެމްބަރުން އަޔައްކޮށްގެން ނޫނީ ހެޔޮ ނަތީޖާއެއް ނުފެންނާނެ. އޭސީސީ މެމްބަރުންވެސް ވަނީ އެމްއެމްޕީއާރުސީގެ ޙިޔާނާތުގެ ފައިސާގައި ޖެހިފައި. އޭސީސީ ގެ ރައީސް ލުތުފީއަށް ރެހެންދި ފްލެޓެއްވެސް ލިބުނުކަމުގެ ވާހަކަވެސް ދެކެވިފައިވޭ.\nއެޗްޑީސީގެ އިހްމާލުން (ފޭކް ބޭންގެރެންޓީ)އަކަށް ސީލައިފް ކިޔާބަޔަކަށް ބިންދީގެން ރައީސް ބިންގާއަޅާއި ދިން ހައުސިން މައްސަލާއިގައި ކޮރޮޕްޝަން ގެ ސަބަބުން 203 މީހަކަށް ގެއްލުން ވެގެން އެކަން އޭސީސީ އަށް ހުށަހެޅީމަ ބަލާވެސް ނުލި.. ގުޅީމަ ބުނީ.. މައްސަލަ ހުށަހެޅިފަރާތަށޯ ޖަވާބުދޭނީ...\nއަހަރެން ގެ އައިޑީ ދިނީމަވެސް އަހަރެން ނުވި މައްސަލަ ހުށަހެޅި މީހަކަށް.. ފޯމު ހިފައިގެން ދިޔަ ކުއްޖާއަށޯ އެކަންވިގޮތެއް ބުނެދެވޭނީ..\nއެހެން ކިޔާފަ މައްސަލަ ނުވެސް ބަލާ މިއަދާއި ހަމަޔަށް ޖަވާބެއްވެސް ނުދޭ..\nމީ އޭސީސީގެ ނަޒާހާތް ތެރިކަމުގެ އެންމެ ތަންކޮޅެއް.. 203 ދިވެހީން ގެ ހައްގައް ސަރުކާރު ހިމެނޭގޮތަށް ހިނ\nތި ތާގެ ހުރިހާ އާ**ން ވައްކަމުގަ ބަރާބަރު ހިއްސާވެ ހެކި އެބަހުރި ގޮޅިޔައްދާން ތައްޔާރު ވޭ\nތިޔަވިދާޅުވީ މިހާތަނަން ރައީސް ސާލިހު ވިދާޅު އެންމެ ހަގީގީ ބަސްފުޅު. ޢޭސީސީ އޮތީ ނިދާފައެއް ނޫން ހޭލާބަލަށް، ނުކެރިގެންތޯ ކެރިގެންބަލަން އޮތީތޯ މީއީ ނޭގޭފަޅި. ސުވާލު އުފެދެނީ އޭސީސީ އޭ ނަންބޯޑުގައި ޖެހިފަ އެވަނީ އޮޅިގެންތޯ.


Sweden katai Belgium aai Ireland2vana burah #Euro2016 | Mihaaru\nއިޓަލީ ކޮޅަށް ލަނޑު ޖެހުމަށް ފަހު އަޔަލެންޑުގެ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\nސްވިޑަން ކަޓައި ބެލްޖިއަމާއި އަޔަލެންޑް ކޮލިފައިވެއްޖެ\n23 ޖޫން 2016 - 02:46\nނީސް، ފްރާންސް (ޖޫން 23) - ސްވިޑަން އަތުން 1-0 އިން މޮޅުވެ ޔޫރޯ ފުޓްބޯޅަ މުބާރާތުގެ ގްރޫޕް އީ ގެ ދެ ވަނަ ޓީމުގެ ގޮތުގައި ދެ ވަނަ ބުރުން ބެލްޖިއަމް މިރޭ ޖާގަ ހޯދިއިރު އިޓަލީ އަތުން 1-0 އިން މޮޅުވެ، އަޔަލެންޑް ވެސް ދެ ވަނަ ބުރުން ފުރުސަތު ހޯދައިފި އެވެ.\nހަ ޕޮއިންޓާ އެކު ގްރޫޕުގެ އެއް ވަނަ ޓީމުގެ ގޮތުގައި އިޓަލީ މެޗުގެ ކުރިން ވެސް ދެ ވަނަ ބުރަށް ގޮސްފައިވާއިރު ބެލްޖިއަމް ދެ ވަނަ އަށް ދިޔައީ ހަ ޕޮއިންޓާ އެކު ލަނޑުގެ ތަފާތުންނެވެ. އަޔަލެންޑް ހަތަރު ޕޮއިންޓާ އެކު ތިން ވަނަ އަށް ދިޔައިރު އެ ޓީމަށް ދެ ވަނަ ބުރުން ފުރުސަތު ލިބުނީ، ތިން ވަނަ ހޯދި ޓީމުތަކުގެ ތެރެއިން އެންމެ ނަތީޖާ ރަނގަޅު ހަތަރު ޓީމުގެ ތެރޭ ހިމެނިގެންނެވެ. އެއް ޕޮއިންޓާ އެކު ގްރޫޕުގެ ފުލަށް ދިޔަ ސްވިޑަން ވަނީ މުބާރާތުން ކަޓައިފަ އެވެ.\nދެ ވަނަ ބުރުގައި ސްޕެއިނާ ދެކޮޅަށް އިޓަލީ ކުޅޭއިރު، ބެލްޖިއަމް ލައްވާލީ ހަންގޭރީއާ އެވެ. އަދި އަޔަލެންޑް ބައްދަލުކުރަން ޖެހޭނީ މުބާރާތް ބާއްވާ ގައުމު ފްރާންސާ އެވެ.\nސްވިޑަން އަތުން ބެލްޖިއަމް މޮޅުވީ މެޗުގެ 84 ވަނަ މިނެޓުގައި ރަޒާ ނައިންގޫލަން ޖެހި ލަނޑުންނެވެ. އޭރިއާ ބޭރުން ލިބުނު ބޯޅަ ކޮންޓްރޯލް ކޮށްލުމަށް ފަހު ނައިންގޫލަން ވަނީ ގޯލުގެ ކަނަށް ބޯޅަ އަމާޒުކޮށްލައިފަ އެވެ.\nމިރޭގެ މެޗާ އެކު ސްވިޑަންގެ ކެޕްޓަން ޒަލަޓާން އިބްރަހިމޮވިޗް ވަނީ ގައުމީ ޓީމަށް ކުޅުން ހުއްޓާލައިފަ އެވެ. ފޯރިގަދަ ކުޅުމެއް ފެނުނު މިރޭގެ މެޗަކީ ގްރޫޕް ސްޓޭޖުގައި އިބްރަހިމޮވިޗް އެންމެ މޮޅަށް ކުޅުނު މެޗެވެ. ބެލްޖިއަމް ގޯލަށް ގިނަ ހަމަލާތަކެއް އޭނާ ފޮނުވާލި އެވެ.\nދެ ވަނަ ބުރުގެ މެޗުތައް:\nސްވިޒަލެންޑް - ޕޮލެންޑް\nވޭލްސް - ނޮދަން އަޔަލެންޑް\nކްރޮއޭޝިއާ - ޕޯޗުގަލް\nފްރާންސް - އަޔަލެންޑް\nޖަރުމަން - ސްލޮވާކިއާ\nހަންގޭރީ - ބެލްޖިއަމް\nއިޓަލީ - ސްޕެއިން\nއިންގްލެންޑް - އައިސްލެންޑް\nއިޓަލީ އަތުން އަޔަލެންޑަށް ތާރީހީ މޮޅެއް\nއާއްމުކޮށް ފުރަތަމަ 11 ގައި ކުޅޭ ނުވަ ކުޅުންތެރިޔަކު ނުލައި ކުޅުނު އިޓަލީ އަތުން އަޔަލެންޑް މޮޅުވީ މެޗުގެ ފަހުކޮޅު ނޯވިޗް ސިޓީގެ މިޑްފީލްޑަރު ބޮބީ ބްރޭޑީ ޖެހި ލަނޑުންނެވެ. މީގެ ކުރިން ވާދަވެރި މެޗަކުން އިޓަލީގެ މައްޗަށް އަޔަލެންޑަށް ކުރި ހޯދާފައިވަނީ 1994 ވަނަ އަހަރުގެ ވޯލްޑް ކަޕުގައި އެކަންޏެވެ. މިއީ އިޓަލީއާ ދެކޮޅަށް އެންމެ ފަހުން ކުޅުނު 14 މެޗުގެ ތެރެއިން އަޔަލެންޑް މޮޅުވި ތިން ވަނަ މެޗެވެ.


މުދަލަށް އޮންނަ ދަހިވެތިކަން އިތުރުވުމަކީ ޤިޔާމަތުގެ ޢަލާމާތެއް: ޝައިޚް މުޖްތަބާ – ޖަމްޢިއްޔަތުއް ސަލަފް\nމުދަލަށް އޮންނަ ދަހިވެތިކަން އިތުރުވުމަކީ ޤިޔާމަތުގެ ޢަލާމާތެއް: ޝައިޚް މުޖްތަބާ\nތާރީޚް: 19:49 24 މެއި 2018\nމީސްތަކުންގެ ހިތްތަކުގައި މުދަލަށް އޮންނަ ދަހިވެތިކަން އިތުރުވެގެންދިއުމަކީ ޤިޔާމަތުގެ ޢަލާމާތެއްކަމަށާއި ފަހު ޒަމާނުގައި ވިޔަފާރިއާއި ގަނެވިއްކުން އިތުރުވެގެންދާނެކަމަށް އައްޝައިޚް މުޖްތަބާ ޙަމީދު ވިދާޅުވެއްޖެއެވެ.\nތަފާތު ގިނަ ޢިލްމުވެރިން ހިމަނައިގެން ޖަމްޢިއްޔަތުއްސަލަފުގެ ފަރާތުން ފުރުޤާން މިސްކިތުގައި ކޮންމެ ދުވަހަކު ކުރިއަށްގެންދާ ’އަޝްރާތު‘ ޕްރޮގްރާމުގައި މިއަދު ވާހަކަފުޅުދައްކަވަމުން ޝައިޚް މުޖްތަބާ ވިދާޅުވީ ޤިޔާމަތުގެ އަލާމާތްތަކުގެ ތެރޭގައި މުދަލަށް ލޯބިކުރުން އިތުރުވުން ނުވަތަ މުދާގިނަވުން ހިމެނޭ ކަމަށާއި މުދަލަށް ލޯބިކުރުމަކީ ޤިޔާމަތުގެ ކުދި ޢަލާމާތްތަކުގެ ތެރެއިން ޢަލާމާތެއްކަމުގައި ޢިލްމުވެރިން ކަނޑައަޅުއްވާފައިވާ ކަމެއްކަމަށެވެ. އަދި މުދާގިނަވެ ވިޔަފާރިތައް އިތުރުވަމުންދާކަން ފާހަގަކުރައްވަމުން ޝައިހް ވިދާޅުވީ އަންހެނުން ވިޔަފާރީގެ ތެރޭގައި ޢާއްމުވެގެން ދިއުމަކީ ވެސް ޤިޔާމަތުގެ ޢަލާމާތެއްކަމަށެވެ.\n”މީގެ އަހަރުތަކެއް ކުރިން އަންހެނުން ވިޔަފާރީގެ އިސް ސަފުގައި ހަރަކާތްތެރިވުމަކީ އެހާ އާންމު ކަމެއް ނޫން. ނަމަވެސް މިއަދު މި ފެންނަނީ މުޅިން ތަފާތު މަންޒަރެއް. އަންހެން ވިޔަފާރިވެރިން މިވަނީ އިތުރުވެފައި. އަޅުގަނޑުމެންގެ ތެރެއިން ކިތައް އަންހެނުންތޯ ފިރިމީހާ ގޭގައި ބަހައްޓާފައި ރާއްޖެއިން ބޭރަށް ވިޔަފާރިތަކުގައި ދަނީ“ ޝައިޚް ސުވާލުކުރެއްވިއެވެ.\nޤިޔާމަތުގެ ޢަލާމާތްތަކަށް އަލިއަޅުވާލައްވަމުން ޝައިޚް އިތުރަށް ވިދާޅުވީ ޤަތުލް އާންމުވެގެންދިއުމަކީވެސް ޤިޔާމަތުގެ ޢަލާމާތެއްކަމަށާއި މިކަން މިވަނީ އަޅުގަނޑުމެންގެ މުޖުތަމަޢުގައި ވަރަށް ބޮޑަށް އާންމު ވެފައިކަމަށެވެ.\nޖަމްޢިއްޔަތުއްސަލަފުގެ ފަރާތުން ކޮންމެ ރަމަޟާން މަހަކު ފުރުޤާން މިސްކިތުގައި ކޮންމެ ދުވަހެއްގެ ޢަޞްރު ނަމާދަށްފަހު ކުރިއަށް ގެންދާ މި ޕްރޮގްރާމު ކުރިއަށް ގެންދާތާ މިހާރު ހަތަރު އަހަރު ވެއްޖެއެވެ. އެގޮތުން އެންމެ ފުރަތަމަ އަހަރު ކުރިއަށް ގެންގޮސްފައިވަނީ ’ސިޔަރަތުގެ ހިޔަލުގައި‘ ގެ ނަމުގައެވެ. ދެވަނަ އަހަރު ކުރިއަށް ގެންގޮސްފައިވަނީ ’ރަން ޒަމާން‘ ގެ ނަމުގައެވެ. ތިންވަނަ އަހަރު ކުރިއަށް ގެންގޮސްފައިވަނީ ’ދަލާއިލް‘ ގެ ނަމުގައެވެ. މިއަހަރު ކުރިއަށް ގެންދަނީ ’އަޝްރާތު‘ ގެ ނަމުގައެވެ. އަދި މިއަންނަ އަހަރު ކުރިއަށް ގެންދާ ޕްރޮގްރާމުގެ ނަން ރަމަޟަން މަހުގެ އެންމެ ފަހު ދުވަހު އިޢުލާނު ކުރާގޮތަށްވަނީ ހަމަޖެހިފައެވެ.


Butter chicken kaan lockdown aa hilaafuvumun bodu joorimanaa eh\nބަޓަ ޗިކަން ކާން ލޮކްޑައުން އާ ހިލާފުވުމުން ބޮޑު ޖޫރިމަނާއެއް\nވަކި އެއްޗެއް ކާ ހިތުން ނުހުރެވިގެން ގާނޫނުތަކާއި ގަވާއިދުތައް މުގުރާފައި ވެސް އެ އެއްޗެއް ހޯދަން މަސައްކަތް ކޮށްފާނަން ހެއްޔެވެ؟ ދާދިފަހުން އޮސްޓްރޭލިޔާ މީހަކު ވަނީ މިގޮތަށް ކަންތައް ކޮށްފަ އެވެ. މީރު ބަޓަ ޗިކަން އެއް ކާހިތުން މިމީހާ ވަނީ 32 ކިލޯ މީޓަރުގެ ދިގު ދަތުރެއް ކޮށްފަ އެވެ. އަދި އެވެސް ލޮކްޑައުން ކޮށްފައިވާ ހިސާބެއްގައިއުޅޭ މީހަކަށް ވާތީ ލޮކްޑައުން ގަވާއިދާ ވެސް ޚިލާފަށެވެ.\nއެހާ ދިގު ދަތުރެއް ލޮކްޑައުން އާ ޚިލާފުވެގެން ކުރި ނަމަވެސް އޭނާ ކާ ހިތުން އުޅުނު ބަޓަ ޗިކަން ހުންނަ ރެސްޓޯރަންޓާ ހަމަޔަށް ދިއުމުގެ ކުރިން ފުލުހުން ވަނީ މި މީހާ ހިފަހައްޓާ 1،652 ޑޮލަރުން ޖޫރިމަނާ ކޮށްފަ އެވެ.\nބަޓާ ޗިކަން ކާ ހިތުން ދަތުރުކުރި މި މީހާއަށް މިހާ ބޮޑު ލަނޑެއް ލިބުނުކަން އެނގުމުން އެމީހާ ދާން ބޭނުންވި ރެސްޓޯރަންޓުގެ ފަރާތުން މިހާރު ވަނީ އޭނާއަށް އެއް އަހަރު ދުވަހު ބަޓަ ޗިކަން ހިލޭ ދޭން ނިންމާފަ އެވެ.\nއިންޑިއާގެ ނޫހެއްގައިވާ މި ޚަބަރުގައިވާ ގޮތުން ނިއޯލް އެޓްކިންސަން، 48، އަކީ ކޮންސްޓްރަކްޝަން މަސައްކަތް ކުރާ މީހެކެވެ. އޮސްޓްރޭލިޔާގެ މެލްބަންގެ ވެރިބީގައި ދިރިއުޅޭ މި މީހާ އެއް ރެއަކު މާ ބޮޑަށް ބަޓަ ޗިކަން ކާ ހިތްވީ އެވެ. އޭނާ ކާ ހިތްވީ ވަކި ވައްތަރެއްގެ ބަޓަ ޗިކަން އެއް ކަމުން އެ ވައްތަރު ލިބެން ހުންނަނީ ވެސް ވަކި ރެސްޓޯރެންޓަކުން އެކަންޏެވެ.\nބަޓަ ޗިކަން ކާ ހިތުން ނުނިދިގެން އެމީހާ ރޭގަނޑު 11.00 ވެސް ޖެހި ފަހުން ސިޓީ ސެންޓަރުގައި ހުންނަ ރެސްޓޯރަންޓަށް ދާން ދަތުރު ފެށީ އެވެ. މި މީހާގެ ޚަބަރު ސޯޝަލް މީޑިއާގައި ވައިރަލް ވުމުން ވަރަށް ގިނަ ބަޔަކު މިއީ އާދަޔާޚިލާފު ބަޓަ ޗިކަން އަށް ވާނެ ކަމަށް ބުނެ ވަރަށް މަޖާ ކޮމެންޓުތައް ކޮށްފައި ވެއެވެ.\nއެކަކުގެ ކޮމެންޓުގައި ބުނީ އޭނާއަކީ ވެޖެޓޭރިއަން އެއް ނަމަވެސް މި ބަޓަ ޗިކަންގެ ރަހަ ކޮންމެހެން ވެސް ބަލަން ޖެހިއްޖެ ކަމަށެވެ.\nމި ފިރިހެންމީހާ ފަހުން ދީފައިވާ އިންޓަވިއު އެއްގައި ބުނީ އޭނާގެ މަންމައަކީ އިންޑިޔާ މީހެއް ކަމަށާއި އެހެންވެ އޭނާއަށް ވަރަށް ކުޑައިރުއްސުރެ ވެސް ބަޓަ ޗިކަން ވަރަށް މީރު ކަމަށެވެ. އެހެންވެ އެ ރޭ ވެސް ބަޓަ ޗިކަން ކާ ހިތްވީ ވަރުން އެ ގަންނަން ކާރުގައި ނުކުތީ އެވެ.\nމި މީހާއަށް ވަކި ހިސާބަކަށް ދެވުނުތަނާ ފުލުހުން އެމީހާ ހުއްޓުވައި ބޮޑު ޖޫރިމަނާއެއް ވަނީ ކޮށްފަ އެވެ. އަދި އަނބުރާ ގެއަށް ދިއުމަށް އެންގި އެވެ. އެހެންވެ އޭނާއަށް ޖެހުނީ ބަޓަ ޗިކަން ގަންނަން ނުގޮސް އެނބުރި ގެއަށް ދާށެވެ. މިހާ ބޮޑު ޖޫރިމަނާއެއް މި މީހާ ކުރި ޚަބަރު ލިބުމުން ސޯޝަލް މީޑިއާގައި އެއްބަޔަކު ބުނީ މި ބަޓަ ޗިކަން ވާނީ ދުނިޔޭގެ އެންމެ އަގުބޮޑު ބަޓަ ޗިކަން އަށް ކަމަށެވެ.\nއޮސްޓްރޭލިޔާގެ ބައެއް ރަށްތަކަށް ކޮރޯނާވައިރަހުގެ ދެ ވަނަ ރާޅެއް ބިންދާލައި ބަލި މީހުން ގިނައިން ފެންނަ ރަށްތައް މިހާރު ވަނީ ލޮކްޑައުން ކޮށްފަ އެވެ. ލޮކްޑައުން އާ ޚިލާފުވާ ފަރާތްތައް ވަރަށް ބޮޑެތި އަދަދު ތަކުން ދަނީ ޖޫރިމަނާ ކުރަމުންނެވެ.\nކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް\n2020ގެ ތަސައްވުރު: ހިތްހެޔޮ ކުރައްޗޭ!\nކިޔަވައިދޭން އާދަޔާހިލާފު މަސައްކަތެއް ކުރާ ޓީޗަރެއް!\n"ކޮރޯނާކޯސްޓާ" ތަޖުރިބާ ކުރިންތަ؟


B. Hithaadhoo gai EID kulhivaruthah nimmaalaifi!\nއީދުބޭ ފުރުވާލަނީ ފޮޓޯ- ހިތާދޫ އޮންލައިން\nބ. ހިތާދޫގައި ޢީދު ކުޅިވަރު ނިންމަލއިފި!\nހިތާދޫ އޮންލައިން | 25 އޯގަސްޓު 2018\nމި އަހަރުގެ ޢަޟްޙާ ޢީދު ފުފާ ފާޅުކުރުމަށް ބ. ހިތާދޫ ގައި ކުޅުނު ކުޅިވަރުތައް ރޭ ނިންމާލައިފިއެވެ.\nކޮންމެ ހައަހަރަކުވެސް ޢީދު ކުޅިވަތައް ނިންމާލަނީ "ޢީދުބޭ ފުރުވުމުގެ" ހަރަކާތުންނެވެ. ޢީދުބޭ ފުރުވަލުމުގެ ކުޅިވަރަކީ އީދުގެ ހަތަރުވަނަ ދުވަހުގެ ރޭ މަޣްރިބް ނަމާދަށްފހު ޢީދު ފެށުމުގެ ގޮތުން ޢީދު ފުރަތަމަ ދުވަހުގެ ފަތިސް ނަމާދަށް ފަހު އެރުވި އީދުބޭ މަލި ނެރުމެވެ. މި ރޭގަ ކިޔާ ލަވަޔަކީ އީދައި އެރި އީދުބޭ ފުރުވާލަން ދާ ވަހަކަތަކެވެ. މިއީ ބ. ހިތާދޫގައި ކުޅެވޭ ޡަޤާފީ އެންމެ ދުވަސްވީ ކުޅިވަރެވެ.\nފޯރިގަދަ މިއީދުގައިވެސް ޢީދު ކުޅިވަރުތައް ކުޅެފައިވަނީ ހިތާދޫގެ ދެއަވަށަށް ބައިވެގެން ދެއަވަށް ވަކިންނެވެ. އީދު ކުޅިވެރުތަކެގެ ތެރޭގައި ސްޓޭޖު ކުޅިވަރުގެ އިތުރުން ފުޓުބޯޅަ އާއި ޡަޤާފީ ކުޅިވަރުތައް ވަނީ ކުޅެފައެވެ.\nޘަޤާފީ ކުޅީވަރުތަކުގެ ތެރޭގައި ޢީދުބޭާއެރުވުމާއި އީދު ހޫލުޖެހުމާއި ލަނގިރި ޖެހުމާއި ގާއޮޑި ޖެހުމާއި ލެލިމަލި ނެރުމާއި ބިލެއްދަފި ޖެހުމުގެ އިތުރުން ބޮޑުމަސް ބޭނުނުމެގެ ކުޅިވަރު ވަނީ ކުޅެފައެވެ. މީގެ އިތުރުން މިފަހަކަށް އައިސް ދަނޑުމަތި އަވަށުން ކުޅެމުން އަންނަ ލަނގިރި ޕެރޭޑުގެ ކުޅިވަރު ވަނީ ކުޅެފައެވެ.\nޒަމާނުއްސު ކުޅެމުން އަންނަ މަގުމަތީ ކުޅިވަރުތައް ކަމަށްވާ ފަން ކުޅުމާއި ދަނޑި ކުޅުންފަދަ މަގުމަތީ ކުޅިވަރުތައް މިފަހަކަށް އައިސް ދަނީ އުވެމުންނެވެ.\nއާބާދީގައި 1400 އެއްހާ މީހުން ރެޖިސްޓްރީވެފައި އޮންނަ ބ. ހިތާދޫގައި އާޢްމުކޮޑް ދިރިއުޅެނީ 750 އެއްހާ މީހުންނެވެ. ގިނަ އަަދަެއްގެ މީޙުން ޒިޔާރަތް ކުރި ބ. ހިތާދޫއަށް މިއަހަރުގެ އީދަށް ވަނީ ގިނަ އަދަދެއްގެ މީހުން ޒިޔާރާތް ކޮށްފައެވެ.


Roadha mahaai bahdhaluvumuge heyonaseebu dhevvumah edhi Allah ge halurathugai ginaginain dhua kuraasheve. - AO News\nރަމަޟާން މަހާ ބައްދަލުވުމުގެ ހެޔޮ ނަސީބު ދެއްވުން އެދި މާތް ﷲ ގެ ހަޟްރަތުގައި ގިނަގިނައިން ދުޢާ ކުރާށެވެ.\nރަމަޟާން މަސް ފެށެން ދާދި ކުޑަ ދުވަސްކޮޅަކަށް ވެފައިވާއިރު، މިމަހާއި ބައްދަލުކޮށް ހެޔޮ ޢަމަލުތައް ކޮށް ނަގުސު ޡާހިރުކޮށްލަން ބޭނުން ނުވާނެ ހަމަ އެކަކުވެސް ނުހުންނާނެ ކަމީ ކަށަވަރުވެ ޔަގީންވާ ކަމެކެވެ. އަޅުގަނޑުމެންގެ ތެރެއިން ހަމަ ކޮންމެ މީހަކުވެސް ރަމަޟާން މަހާއި ބައްދަލުކުރަން ބޭނުންވާނެއެވެ. އަދި ކޮންމެ މީހަކުވެސް ރަމަޟާން މަސް އަންނާތީ އެކަމުގެ އިންތިޒާތުގައި ތިބެ އެކަމާއި އުފާ ވެސް ކުރާނެއެވެ.\nރަމަޟާން މަހާއި ބައްދަލުވެ އެމަހުގެ ދަރުމައާއި ސަވާބު ލިބުމަކީ ހަމަ ކޮންމެ މީހަކުމެ ބޭނުންވާނޭ ކަމަކަށް ވާއިރު، އެމަހާއި ބައްދަލުކުރުމުގެ ހެޔޮ ނަސީބު ލިބުމަކީ މި ދުނިޔެ މަތިން ލިބޭނޭ ވަރަށް ބޮޑު ނިޢުމަތެކެވެ. މުޅި އަހަރު ދުވަހުގެ ތެރޭ ކުރެވިފައިވާ ކުއް ފާފަތައް ފޮހެލާ ނަފުސު ތާހިރު ކޮށްލަން ލިބޭ ރަނުގެ ފުރުސަތަކަށް މި ފުރުސަތު ވާތީއެވެ.\nލޮބުވެތި އަޚުންނާއި އުޚުތުންނޭވެ.! ކަން މިހެން އޮތް އިރު، އަޅުގަނޑުމެން އެންމެން ވެސް އެންމެ ގިނައިން ކުރަންވީ ކަމަކީ މި ބަރަކާތްތެރި މައްސަރާއި ބައްދަލުކުރުމުގެ ހެޔޮ ނަސީބު ދެއްވުން އެދި މާތް ﷲ ގެ ހަޟްރަތުގައި ގިނަގިނައިން ދުއާ ކުރުމެވެ.\nރަމަޟާން މަހާއި ބައްދަލުކުރުމުގެ ހެޔޮ ނަސީބު ލިބޭ މީހާ އެ މަހާއި ބައްދަލުކުރަން ޖެހޭނީ ހިތްހެޔޮކަމާއި އުފާވެރިކަމާއި ދީލަތި ކަމާއި ހިތްވަރާ އެކުގައެވެ. މި މިއްސަރާ ކުރިމަތިލާން ވާނީ މީސްތަކުންނަށް ތަބާވުމާއި، އާދަކާދަތައް ދޫކޮށްލާފައި، އީމާންކަމާ އެކު، ދަރުމައާއި ސަވާބަށް އެދި، ރޭ އަޅުކަމާއި ރޯދަ ހިފުމުގެ ވަރުގަދަ އަޒުމުގައެވެ. އަދި ނަރަކައިން ސަލާމަތްވެ، ﷲ ގެ މަޣްފިރަތް ހާސިލް ކުރުމަށްޓަކައި ހަރާމް ކުރެއްވި އެއްޗެތި އަޑުއެހުމާއި، ހަރާމް ކުރެއްވި ތަންތަނަށް ބެލުމާއި، ހަރާމް ކުރެއްވި ވާހަކަ ދެއްކުމުން އަޅުގަނޑުމެންގެ ގުނަވަންތައް ރައްކާތެރިކުރުމަށް އަޒުމް ކުރަން ޖެހެއެވެ.\nއިންސާނާގެ ހަޔާތުގައި މިވާ މަދު ދުވަސްކޮޅު މާތް ﷲ ގެ ރުހިވޮޑިގަތުން ހޯދުމުގައި ހޭދަ ކުރުމަކީ ކޮންމެހެން އެދެވިގެންވާ ކަމެކެވެ. އަދި ގެއްލުން ދެނިވި އެންމެހައި ކަންތަކުން ދުރުހެލިވެ ރައްކާތެރިވާން ޖެހެއެވެ. ހާއްސަ ގޮތެއްގައި ރަމަޟާންމަހުގެ ދުވަސްތަކެވެ. އެޔަކީ ބަދަލު ލިބޭނެ ދުވަސްތަކެއް ނޫނެވެ. އެހެންކަމުން މި މާތް މައްސަރާއި ބައްދަލުވެއްޖެމީހާ އެ މައްސަރުގެ ވަގުތުތަކުގެ ބޭނުން ފުރިހަމަ ގޮތުގައި ހިފަން ވާނެއެވެ.\nއޭ އިންސާނާއެވެ. މި ދުނިޔޭއަކީ ފަނާވަނިވި ވަގުތީ ޢާލަމެކެވެ. މާދަމާއަކީ އަންނާނެ ކަމަށް ކިތެންމެ ބޮޑު އުންމީދެއް ކޮށްގެން ހުއްޓަސް ތިބާގެ ހަޔާތުގައި ހަމަ ނައިސް ހިނގައިދާނެ ދުވަހެކެވެ. އެހެން ކަމުން ކުރެވިފައިވާ ފާފަތަކަށް ތައުބާވެ ރަމަޟާންމަހަށް ފުރިހަމައަށް ތިބާގެ ހަށިގަނޑާއި ނަފުސު ތާހިރުކޮށްލާށެވެ. މިފަދަ ފުރުސަތެއް ދެން ތިބާގެ ހަޔާތުގައި ނުލިބިދާނެ ކަމުގައި ވިސްނައިގެންނެވެ.\nމި ބަރަކާތްތެރި ރަމަޟާންމަހަކީ އޭގެ ފުރިހަމަ ދަރުމައާއި ސަވާބު ތިބާއާ ތިބާގެ އާއިލާއާ ތިބާގެ ގާތް ރަހުމަތްތެރިންނަށް އެންމެ ފުރިހަމަ ގޮތުގައި ލިބެނިވި މައްސަރަކަށް ހަދާށެވެ.ފަލާޙާއި ކާމިޔާބު ލިބުން އޮތީ އޭރުންނެވެ.


Kulhudhufushi Hospital Gai PCR Test Hadhan Fashaifi - Vaguthu\nކުޅުދުއްފުށި ހޮސްޕިޓަލުގައި ކޮވިޑް19 އަށް ޓެސްޓު ކުރާ މެޝިންތައް އިންސްޓޯލްކޮށްފައި --\nކުޅުދުއްފުށީ ރީޖަނަލް ހޮސްޕިޓަލުން ޕީސީއާރު ޓެސްޓް ހަދަން ފަށައިފިއެވެ.\nކޭއާރުއެޗުގައި ހުރި ޕީސީއާރު މެޝިނުން ދުވާލަކު 72 ސާމްޕަލް ޓެސްޓް ހެދޭނެއެވެ. މިވަގުތު އެކަމަށް ބޭނުންވާ ތަމްރީނު ފުރިހަމަ ކޮށްފައި ވަނީ ދެ ލެބް ޓެކްނޮލޮޖިސްޓުންނެވެ.\nޕީސީއާރު މެޝިންއާއި ގުޅޭ ސާމާނުތައް 17 ޖޫންގައި އެ ހޮސްޕިޓަލަށް ވަނީ ލިބިފައެވެ. ޑަބްލިއު އެޗްއޯއިން ފަންޑު ކޮށްގެން ކުރިއަށް ގެންދިޔަ ޕީސީއާރު ލެބްގެ މަސައްކަތް ކޮށްފައި ވަނީ ވޭވް ލެންތު ކޮމްޕެނީ ޕްރައިވެޓް ލިމިޓެޑުންނެވެ.\n"ސަރުކާރުން ރާއްޖޭގެ އެކި ހިސާބުތަކުގައި ކޮރޯނާ ވައިރަސްއަށް ޓެސްޓް ކުރެވޭނެ ގޮތް ހަމަޖެއްސުމަށްޓަކައި ކުރަމުންދާ މަސައްކަތުގެ ތެރެއިން ކުޅުދުއްފުށީ ރީޖަނަލް ހޮސްޕިޓަލުގައި ތައްޔާރު ކުރާ ޕީސީއާރު ލެބްގެ މަސައްކަތް ނިމި މިހާރު ޓެސްޓް ކުރެވޭނެ އިންތިޒާމު ވަނީ ހަމަޖެހިފައި،" ކުޅުދުއްފުށި ހޮސްޕިޓަލުން ވަނީ ބުނެފައެވެ.\nސަރުކާރުން ރާއްޖޭގެ އެކި ހިސާބުތަކުގައި ކޮރޯނާ ވައިރަސްއަށް ޓެސްޓް ކުރެވޭނެ ގޮތް ހަމަޖެއްސުމަށްޓަކައި ކުރަމުންދާ މަސައްކަތުގެ ތެރެއިން ކުޅުދުއްފުށީ ރީޖަނަލް ހޮސްޕިޓަލުގައި ތައްޔާރު ކުރާ ޕީސީއާރު ލެބްގެ މަސައްކަތް ނިމި މިހާރު ޓެސްޓް ކުރެވޭނެ އިންތިޒާމު ވަނީ ހަމަޖެހިފައި. pic.twitter.com/crivcdcBLB\n— Kulhudhuffushi Regional Hospital (@KRHmv) July 5, 2020\nރާއްޖޭގެ ހަ ސަރަހައްދެއްގައި ކޮވިޑް-19 އަށް ޓެސްޓުކުރަން، ޖީން އެކްސްޕާޓް ކާޓްރިޖް، ދުނިޔޭގެ ސިއްހަތު ޖަމިއްޔާ އިން މިދިޔަ މަހުގެ 30ވަނަ ދުވަހު ވަނީ ރާއްޖެ އަށް ހަދިޔާކޮށްފައެވެ. އެގޮތުން ށ. އަތޮޅު ހޮސްޕިޓަލާއި އުނގޫފާރު ރީޖަނަލް ހޮސްޕިޓަލާއި ބ. އަތޮޅު ހޮސްޕިޓަލާއި ލ. ގަން ރީޖަނަލް ހޮސްޕިޓަލާއި ގއ. އަތޮޅު ހޮސްޕިޓަލުގެ އިތުރުން ޑރ. އަބްދުއްސަމަދު މެމޯރިއަލް ހޮސްޕިޓަލުގައި ބައްޔަށް ޓެސްޓުކުރުމުގެ އިންތިޒާމު ހަމަޖެއްސުމަށް ބޭނުންވާ ސާމާނު ވަނީ ހަވާލުކޮށްފައެވެ.\nއައިޖީއެމްއެޗުގައި އެންމެ ފުރަތަމަ ކޮވިޑަށް ޓެސްޓު ހެދީ މިިދިޔަ ފެބްރުއަރީ 29 ގައެވެ. އަތޮޅު ތެރޭގައި އެންމެ ފުރަތަމަ ޓެސްޓް ހެދީ އައްޑޫ އިކުއިޓޯރިއަލް ހޮސްޕިޓަލުގައި މި މަހުގެ 21 ގައެވެ.\nޖުލައި 5, 2020 18:29


Beys faruvaaah beyrah dhiya dhivehinge adhadhu dhahvehje Beys faruvaaah beyrah dhiya dhivehinge adhadhu dhahvehje\nބޭސް ފަރުވާއަށް ބޭރަށް ދިޔަ ދިވެހިންގެ އަދަދު ދަށްވެއްޖެ\nދަތުރުކުރި މީހުންގެ 51 ޕަސެންޓް ބޭހަށް\nގިނަ މީހުން ބޭހަށް ދިޔައީ އިންޑިޔާ އަށް\nޗުއްޓީއަށް ގިނަ މީހުންދިޔައީ ލަންކާއަށް\nމަރުކަޒީ ބޭންކުން ވެލާނާ އެއާޕޯޓުގައި ސާވޭ ކުރަނީ- ފޮޓޯ: އެމްއެމްއޭ\nބޭސް ފަރުވާ އަށް ރާއްޖޭން ބޭރަށް މިދިޔަ އަހަރު ދިޔަ ދިވެހިންގެ އަދަދު 2015 ވަނަ އަހަރާ އަޅާބަލާއިރު ދަށްވެއްޖެ އެވެ.\nމަރުކަޒީ ބޭންކް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން މިދިޔަ އަހަރުގެ ޑިސެމްބަރު މަހު ވެލާނާ އިންޓަނޭޝަނަލް އެއާޕޯޓް (ވީއޭއައި) ގައި ކޮށްފައިވާ ދިރާސާ ދައްކާ ގޮތުން ރާއްޖޭން ބޭރަށް މިދިޔަ އަހަރު ދަތުރު ކުރި މީހުންގެ 51 ޕަސެންޓް މީހުން ގޮސްފައިވަނީ ބޭސް ފަރުވާ އަށެވެ. ނަމަވެސް 2015 ވަނަ އަހަރު މި އަދަދު އުޅެނީ 58 ޕަސެންޓުގަ އެވެ.\nއެމްއެމްއޭ އިން މިދިޔަ އަހަރުގެ ޑިސެމްބަރު މަހު ކުރި ސާވޭގައި ޖުމްލަ 4،488 މީހުން ބައިވެރިކޮށްފައިވެ އެވެ.\nސާވޭގައި ބައިވެރިވި މީހުންގެ 1،613 (36 ޕަސެންޓް މީހުން) ދަތުރުކުރީ އިންޑިޔާ އަށެވެ. އަދި 1،678 (37 ޕަސެންޓް މީހުން) ސްރީލަންކާ އަށް ދިޔައިރު 415 (ނުވަ ޕަސެންޓް މީހުން) ދިޔައީ މެލޭޝިޔާ އަށެވެ. މީގެ އިތުރުން މީގެ ތެރެ އިން 302 (ހަތް ޕަސެންޓް މީހުން) ދަތުރު ކުރީ ތައިލެންޑަށެވެ.\nސާވޭގައި ބައިވެރި މީހުންގެ ތެރެއިން އެންމެ ގިނަ މީހުން މިދިޔަ އަހަރުވެސް ގޮސްފައިވަނީ ބޭސް ފަރުވާ އަށެވެ. ބޭސް ފަރުވާއަށް އިންޑިޔާ އަށް 2،281 (51 ޕަސެންޓް) މީހުން ގޮސްފައިވެ އެވެ. މި ސާވޭ ދައްކާ ގޮތުގައި ދެވަނައަށް އެންމެ ގިނަ މީހުން ގޮސްފައިވަނީ ޗުއްޓީ ހޭދަ ކުރާށެވެ. އެގޮތުން 1،540 (34 ޕަސެންޓް މީހުން) ދިޔައީ ޗުއްޓީ ހޭދަކުރާށެވެ.\nމި ދިރާސާ ދައްކާ ގޮތުން ސްރީލަންކާ އަށް ދިޔަ ދިވެހިން އާއްމު އެގާރަ ދުވަސް އެ ގައުމުގައި ހޭދަކޮށްފައިވެ އެވެ. މީގެ ދަތުރަކަށް އެވްރެޖުކޮށް 634 ޑޮލަރު ހޭދަކޮށްފައިވެ އެވެ. އަދި ލަންކާގައި ޗުއްޓީ އަށް ހޭދަކޮށްފައިވަނީ 475 ޑޮލަރެވެ. އަދި ވިޔަފާރީގެ ބޭނުންތަކަށް 927 ޑޮލަރު ހޭދަކޮށްފައިވެ އެވެ. އަދި އިންޑިޔާގައި ބޭސް ފަރުވާ އަށް ދިޔަ މީހުން 14 ދުވަހު އެ ގައުމުގައި އުޅެފައިވާއިރު، 641 ޑޮލަރު ހޭދަކޮށްފައިވެ އެވެ. އަދި އެ ގައުމުގައި ޗުއްޓީއަށް ހަރަދުކޮށްފައިވަނީ 585 ޑޮލަރެވެ. އަދި ވިޔަފާރީގެ ބޭނުންތަކަށް ހަރަދުކުރީ 2،170 ޑޮލަރެވެ.\nމަރުކަޒީ ބޭންކުން ކޮންމެ އަހަރަކުވެސް މި ދިރާސާކުރަނީ އެންމެ ގިނަ ދިވެހިން ދަތުރުކުރާ ދުވަސްވަރު ބަލާފަ އެވެ. މިދިޔަ އަހަރު މި ސާވޭ ކުރި ޑިސެމްބަރު މަހުގެ 24-30 އަށް 7،185 މީހުން ދަތުރުކޮށްފައިވެ އެވެ.\nހަތްދިހަހާހެއްހާ މީހުން ވޭތުވެދިޔަ އަހަރު ރާއްޖޭއިން ބޭރަށް ދަތުރުކުރިއިރު އޭގެތެރެއިން 4500 އެއްހާ މީހުންނާ ސުވާލުކޮށްގެން ތިނަތީއްޖާ ނެރެވުނީމަ އެމް.އެމް.އޭ އިން ތި ދިރާސާ ރާވައި ހިންގި ބޭފުޅާއަށް "ދިރާސާ"އާ ބެހޭ ކޯހެއް މަދީފިން.\nބަލަގަ ކޮހާ.. ކަލޭ އަޑުއަހަންތަ ސުޓެޓިސްޓިކުސް ދާއިރާގަ ސާމްޕުލިން މެތަޑުގެ ވާހަކަ..\nއަދިވެސް ވާނީ މަދު، އެއޮށް ގޮނޑު ކެރެލާ ތަރައްގީކުރީ ދިވެހިން އަތުން ލިބުނު ލާރިން. މިއަންނައަހަރުންފެށިގެން މުޅިން އެއްކޮށް ހުއްޓޭނެ ބޭސްފަރުވާއަށް ދާމީހުން.\nރާއްޖެއިން ޑޮލަރު ގަންނަން ނުލިބޭތީ މީހުން ދަތުރު ނުކުރޭ!\nބޭސް ފަރުވާއަށް ދާ މީހުން ދަށް ވާނެދޯ، ދެވޭ ގޮތެއް ނުވަންޏާ.\nއާސަންދަ ދިނުމުގައި މިހާރަށްވުރެވެސް ހަރުދަނާކޮށް ބެލެހެއްޓޭނަމަ އަދިވެސް ތިޔައްވުރެވެސް މަދުވާނެ. މުޅިންވެސް ހުރީ ބޭސްފަރުވާގެ ނަމުގައި އާސަންދަ މެދުވެރިކޮސް ޗުއްޓީ ދަތުރު އަޅާފައި.


އަލް އަޚް އަޙްމަދު ލަޠީފު – DhiSalafiyyah\nއަލް އަޚް އަޙްމަދު ލަޠީފު\nދެދަތްޕިލައިގެ ދެމެދުގައިވާ އެއްޗަކީ ދުލެވެ. ދުލަކީ ﷲ ޞުބުހާނަހޫ ވަތަޢާލާ އިންސާނުންނަށް ދެއްވި ނިޢުމަތްތަކުގެ ތެރެއިން ވަރަށް އަގުބޮޑު ނިޢުމަތެކެވެ. އަދި އިންސާނާ ކިބައިގައި ލައްވާފައިވާ ގުނަވަންތަކުގެ ތެރެއިން އެންމެ މުހިއްމު އެއް ގުނަވަނެކެވެ. މި ގުނަވަނަކީ އިންސާނާގެ ހަށިގަނޑުގައިވާ އެންމެ ވަރުގަދަ މަސްކޮޅެވެ. މި ވަރުގަދަ މަސްކޮޅު ލައްވަވާފައިވަނީ އެ ބޭނުން ކޮށްގެން އެއިލާހަށް ޙަމްދުކޮށް ޝުކުރު ކުރުމަށެވެ. މި ދުލުގެ އެހީގައި އަޅުގަނޑުމެންނަށް ކީރިތި ޤުރުއާން ކިޔަވައި ޒިކުރުކޮށް އަދި ޙައްޤުބަސް ބުނުމެވެ. އަދި…\n10/05/2016 އަޚްލާޤްއަލް އަޚް އަޙްމަދު ލަޠީފު\nތައްމަތިތަކުން ތެދުވެ ދަމުނަމާދުކުރުމުގެ މުހިއްމުކަން\nﷲ ތަޢާލާ ކީރިތި ޤުރުއާނުގައި ރަސޫލުﷲ صلى الله عليه وسلم އާއި މުޚާތަބު ކުރައްވައި ވަޙީ ކުރައްވާފައިވަނީ يَا أَيُّهَا الْمُزَّمِّلُ ﴿١﴾ قُمِ اللَّيْلَ إِلَّا قَلِيلًا ﴿٢﴾ نِّصْفَهُ أَوِ انقُصْ مِنْهُ قَلِيلًا ﴿٣﴾ أَوْ زِدْ عَلَيْهِ وَرَتِّلِ الْقُرْآنَ تَرْتِيلًا ﴿٤﴾ ) سورة المزمل 1،2،3،4( މާނައީ: “އޭ ރަޖާ އަޅުއްވާގެން އޮތް ނަބިއްޔާއެވެ. ރޭގަޑުގެ ކުޑަ ވަގުތުކޮޅެއް ފިޔަވައި ރޭއަޅުކަމަށް ތެދުވެ ވަޑައިގަންނަވާށެވެ. ރޭގަޑުގެ ދެބައިކުޅަ އެއްބައިގައި ރޭއަޅުކަން ކުރައްވާށެވެ. ނުވަތަ އެއަށްވުރެ ތަންކޮޅެއް މަދު…\n13/04/2016 ފިޤުހާއި އޭގެ ޢިލްމުތައް, ދީންއަލް އަޚް އަޙްމަދު ލަޠީފު\nﷲ ސުބުހާނަހޫވަތަޢާލާ އަލް ވާޤިޢާ ސޫރުތުގައި ވަހީކުރަށް ވަނީ وَالسَّابِقُونَ السَّابِقُونَ (10) :“އަދި ކުރިއަރައި ދިޔަމީހުންނަކީ ކުރިއަރައި ދިޔަމީހުންނެވެ.” أُولَئِكَ الْمُقَرَّبُونَ (11) “ކުއްތަންކުރެވިގެންވާ ބަޔަކީ އެބައިމީހުންނެވެ.” ކުއްތަން ކުރެވިގެންވަނީކޮންތާކުތޯއެވެ ..އެބައިމީހުންނަކީ އެއިލާހާއި އެންމެ ކުއްތަން ކުރެވިގެންވާ މީހުން. فِي جَنَّاتِ النَّعِيمِ (12) “ނިޢުމަތުގެ ސުވަރުގެ ތަކުގައެވެ.” ثُلَّةٌ مِنَ الْأَوَّلِينَ (13) “އިސްވެދިޔަ މީހުންގެ ތެރެއިން ގިނަބައެކެވެ.” وَقَلِيلٌ مِنَ الْآَخِرِينَ ( 14) “ފަހުގެ މީހުންގެ ތެރެއިން…\nތަޢާރަފު : މުޢުޖިޒާތް އައިސްފައިވަނީ ޢަރަބި ބަހުގެ ޢަޖަޒަ ނުވަތަ އަޢްޖަޒަ މި ދެ މަސްދަރުންނެވެ. އޭގެ މާނައަކީ ނުކުޅެދުމެވެ. މިގޮތުން މުޢުޖިޒާތުގެ ލުޣަވީ މާނައަކީ މީހާގެ ނުކުޅެދޭކަން ސާބިތުކޮށްދޭ ކޮންމެ އެއްޗެކެވެ.ނުވަތަ ކޮންމެ ކަމެކެވެ. މުޢުޖިޒާތުގެ އިޞްޠިލާޙީ މާނަ ވަރަށް ގިނަ ގޮތްގޮތަށް ޢިލްމުވެރިން ބަޔާންކުރައްވައެވެ. އޭގެ ތެރެއިން އެންމެ ފުރިހަމަ ތަޢާރަފަކީ މުޢުޖިޒާތަކީ ރަސޫލުންނާއި ނަބީބޭކަލުންގެ ތެދިވެރިކަން ހާމަކުރެއްވުމުގެ ގޮތުން އެބޭކަލުންގެ އަތްޕުޅުމަތިން މާތްﷲ ފާޅުކުރައްވާ އެއާ އެއްފަދަ…


ނުހައްޤު ލޯބި (20 ވަނަ ބައި) – Esfiya\nހަދާނެ ގޮތެއް ވިސްނަން އާޔާ އެނދުމަތީގައި އިނީ ދެފައި ވައް ކޮށްލައިގެންނެވެ. އަންޖޫދާއާ ރާހުލް ދުރުކުރުމަކީ އެހާ ފަސޭހަކަމެއް ނޫންކަން އޭނާއަށް ވިސްނުނެވެ. ދެން ހަދަންވީ ކިހިނެއްކަން އޭނާގެ ސިކުނޑި ގޮވާލުމާއެކު އާޔާ ގެއިން ނިކުމެގެން މިސްރާބު ޖެހީ ޒުލޭހާމެން ގެއާ ދިމާއަށެވެ. އެގެއާ އަރާ ހަމަވުމާއެކު އޭނާ އެގެއަށް ވަނީ މަގުގެ ދެފަރާތުގައި އެއްވެސް މީހަކު ނެތްކަން ޔަޤީންކޮށްފައެވެ. ދޮރުމައްޗަށް އަރައި ގޭތެރެއަށް ނަޒަރު ހިންގާލިއިރު ސިޓިންގރޫމް ސޯފާގައި ދެފައި ދަމައިގެން އޮތް ޒުލޭހާ ފެނުމުން އޭނާ އަވަސް އަވަަހަށް އެ ގޭ ތެރެއަށް ދެމިގަތުމަށްފަހު ދޮރުޖަަހިއެވެ. އެއަޑަށް ޒުލޭހާ ބޯހިއްލާލައި ބަލާލިއިރު ދޮރު ކުރިމަތީގައި ހުރި އާޔާ ފެނި އެ ތުންފަތުގައި ދުވެލީ ކާމިޔާބުގެ ހިނިތުންވުމެކެވެ.\n“އަހަރެން ބޭނުން ރާހުލް އާ އަންޖޫދާގެ ވާހަކަ މުޅި ރަށުގައި ފަތުރާލަން… ހެއްކާއެކު…” ޒުލޭހާގެ ގާތަށް އަންނަމުން އާޔާ އެހެން ބުނެލިއިރު އެ މޫނުމަތީގައިވާ ރުޅިވެރިކަން ޒުލޭހާއަކަށް ސިއްރެއް ނުވިއެވެ.\n” އެ ދެމީހުން ދުރުނުވީތަ؟” ވަރަށް ހައިރާންވާކަމަށް ހެދިފައި ޒުލޭހާ އަހާލިއެވެ.\n“އާން…” އާޔާ އިސްޖަހާލަމުން މަޑުމަޑުން ބުނެލިއެވެ.\n“އެހެންދޯ؟” އެެހެން ބުނެލަމުން ޒުލޭހާ އާޔާއަށް ސޯފާގައި އިނުމަށް އިޝާރާތް ކޮށްލިއެވެ.\n“އެކަމަކު އަހަރެންގެ އެބައޮތް ސުވާލެއް…” ޒުލޭހާ ގާތު އިށީންނަމުން އާޔާ ބުނެލީ ވިސްނުމެއްގައި ހުރެއެވެ. އެއާއެކު ޒުލޭހާ ބުމައަރުވާލަމުން ކޮން ސުވާލެއްހޭ އަހާލިއެވެ.\n“އަންޖޫދާއާ ރާހުލް ދުރުކޮށްގެން ޒުލޭހައްތައަށް އޮތީ ކޮން ފައިދާއެއް؟” އާޔާގެ މިސުވާލުން ޒުލޭހާގެ މޫނުގައި ދުވެލީ ނުލަފާ ހިނިތުންވުމެކެވެ. ކުރިމަތީގައި ހުރި މޭޒުމަތީގައި ބަހައްޓާފައި ހުރި ތަބަކުގައި ހުރި ފޯއް ފޮތިތަކުން އެތިކޮޅެއް އަނގައަށް ލަމުން ޒުލޭހާ ވާހަކަ ދައްކަން ފެށިއެވެ.\n“ފައިދާ ދޯ؟ ހެހެހެ… ފައިދާވެސް އަދި ލިބޭނެ… އަހަރެން ބުނާ ގޮތަށް ކަންތައް ކުރީމަ އެނގޭނެ ލިބޭނެ ފައިދާވެސް އަދި…” ޒުލޭހާ ހިނިގަނޑެއް ޖަހާލަމުން އެހެން ބުނެލިއިރު އާޔާގެ މޫނުގައި ވަނީ ސުވާލުމާކުތަކެކެވެ. ނަމަވެސް އޭނާ އިތުރު ސުވާލެއް ނުކޮށް ހިމޭނުން އިނެވެ.\n“ހަދަންވީ ގޮތް ކިޔަންތަ؟ ކަލޭ މަ ބުނާ ގޮތަށް އެއްބަސް ނުވެއްޖިއްޔާ ހަނދާންކުރާތި! ކަލޭ ވެސް ބޭޒާރުކޮށްލާނަން!” އާޔާ އާ ދިމާއަށް ޝަހާދަތް އިނގިލި ދިއްކޮއްލަމުން ޒުލޭހާ އެހެން ބުނެލީ ތަންކޮޅެއް ބާރަށެވެ. އޭނަ އެހެން ބުނި ގަޑީގައި ހަލުވަމުން ދިޔަ އަނގައިން ރަތް ކުޅު ކޮޅެއް ވިއްސިގެން އައިސް އާޔާގެ މޫނުގައި ޖެހުމުން އާޔާ ފަކުރުން މޫނު ފޮހެލިއެވެ. އަދި މޫނަށް ގޮތެއް ހަދާލަމުން އެއްބަސްވާނަމޭ ބުނެލިއެވެ.\nޒުލޭހާ އޭނާގެ ރޭވުން ކިޔައިދީ ނިމުން އިރު އާޔާ އިނީ އަނގަހުޅުވިފައެވެ. ޒުލޭހާ އެފަދަކަމެއް ކޮށްފާނެ ބާއޭ އޭނާގެ ހިތަށް އަރަމުން ދިއައެވެ. އަދި މިކުރެވެން އުޅެނީ ރަނގަޅު ކަމެއްތޯ އޭނާގެ ހިތާއި ސުވާލުކޮށްލިއެވެ. ނަމަވެސް ކޮންމެ ގޮތެއް ވިޔަސް އޭނާ ޖެހޭނީ ޒުލޭހާގެ ރޭވުމުގައި ބައިވެރިވާށެވެ. މުޅި ރަށުތެރޭގައި އޭނާ ބޭޒާރުކޮށްލުމަކީ ޒުލޭހާއަށް އެއްވެސް ކަމެއް ނޫންކަން މިހާރު އާޔާއަށް ވިސްނިއްޖެއެވެ.\n“ބަޓް… ބަޓް… އެކަމަކު… އަހަރެން ވަރަށް ހައިރާން ވެއްޖެ….” އާޔާ އުނދަގުލާއެކު ބުނެލިއެވެ.\n“ހައިރާންވާންވީ ކީއްވެ؟ ވަކި ކަމަކަށް ވަކި އުމުރެއް އޮވޭތަ؟” އެއްމިޔަކުން ހީލަމުން ޒުލޭހާ އެހެން ބުނެލި ގޮތުން ވެސް އާޔާ ފަކުރުގަތެވެ. މިއީ ވަރުގަދަ އަންހެނެއްތާއޭ އޭނާގެ ހިތަށް އެރިއެވެ.\n“ކޮބާ؟ މި ބުނި ގޮތާ އެއްބަސްތަ؟” ޒުލޭހާ އެހެން އަހާލީ އާޔާ ފާޑަކަށް ހުރުމުންނެވެ. އާޔާ ވަގުތުން އާއެކޭ ބުނުމުގެ ގޮތުން ބޯ ޖަހާލިއެވެ.\nއަންޖޫދާ ކޮޓަރީގައި އިންއިރު އެ މޫނުމަތިން ފާޅުވަނީ އުފާވެރިކަމެވެ. އަނެއްކާވެސް އަލުން އޭނާއާ ރާހުލް ގުޅުނީތީ އެހިތް ވަނީ އުފަލުން ފޮޅިފައެވެ. ރާހުލް ދެކެ އޭނާ ވަނީ ހަޤީޤީ ލޯބިކަން މިހާރު އޭނާއަށް ކަށަވަރު ވެއްޖެއެވެ. ހަޔާތުގެ ދުވަސްތައް ރާހުލް ނޫން މީހަކާ އެކީ ހޭދަ ނުކުރުމަށް އޭނާ ހިތާހިތުން ނިންމިއެވެ. ނަމަވެސް އޭނާ އެންމެ ކަންބޮޑު ވަނީ އާމިނާމެންނަށް މި ގުޅުން އެނގޭ ދުވަހުން ވާނެ ގޮތަކާ މެދުގައެވެ. އާމިނާއާ ސައްތާރު މި ގުޅުމާމެދު ނުރުހޭނެކަން އޭނާއަށް ޔަޤީންވިއެވެ. ދެން މި ގުޅުން ކައިވެންޏާ ހަމައަށް ގެންދާނީ ކިހިނަކުންބާއޭ އެ ހިތަށް އެރިއެވެ. މިކަހަލަ ހިޔާލުތަކަކަށް ގެއްލިފައި އިން އަންޖޫދާ ސިހުނީ އެކޮޓަރީގެ ދޮރު ހުޅުވާލާފައި ވަތް އާމިނާ ފެނުމުންނެވެ. ދެލޯ ހަނިކޮށްލާފައި އޭނާ އާމިނާއަށް ބަލާލީ އާމިނާގެ މޫނުމަތިން އެހެންޏާ ނުފެންނަ ސީރިއަސްކަމެއް ފެނުމުންނެވެ.\n“ދަރިފުޅާ… މަންމަ އެބޮތް ވަރަށް ބޮޑު ވާހަކައެއް ދައްކަން ވެފަ…” ކޮޓަރީގެ ދޮރު ލައްޕާ ތަޅުލަމުން އާމިނާ އައިސް އަންޖޫދާގެ ގާތުގައި އިށީއްނަމުން ބުނެލިއެވެ. އާމިނާގެ މިޢަމަލުން އަންޖޫދާގެ ހިތް ނުބައި ގޮތަކަށް ތެޅެލީ ކީއްވެކަމެއް އޭނާއަކަށް ނޭނގުނެވެ.\n“ކޮން ވާހަކައެއް މަންމާ؟” ހަމަޖެހެން މަސައްކަތް ކުރަމުން އަންޖޫދާ އަހާލިއެވެ.\n“އަންޖޫ… މަންމައަށް ދޮގު ނުހަދައްޗޭ…” އަންޖޫދާގެ އަތުގައި ހިފާލަމުން އާމިނާ ބުނެލިއެވެ. ބިރުވެރިކަން ހިތަށް ވަދެފައިވާ ހާލު އަންޖޫދާ އަވަސްއަވަހަށް ބޯ ޖަހާލިއެވެ.\n“އަންޖޫ އާ ރާހުލް އާ ދެމެދު އޮންނަނީ ކޮންކަހަލަ ގުޅުމެއް؟” އާމިނާގެ އެ ސުވާލުން އަންޖޫދާ ދިޔައީ ސިހިގެންނެވެ. އަތުގައި އޮތް ފޯނުވެސް ދޫވެގެން ތަޅުންގަނޑު މައްޗަށް ވެއްޓުނެވެ. އޭނާގެ މަންމައަށް އެދެމެދުގައިވާ ގުޅުން ފަޅައެރީ ހެއްޔެވެ؟ ގިނައިރުވަންދެން އަންޖޫދާ އެއްޗެކޭ ނުބުނެ އިސްޖަހައިގެން އިނުމުން އާމިނާގެ ދެބުމަ ގޮށް ޖެހިގެން ދިއައެވެ.\n“މަންމާ… އަހަރެން ރާހުލް ދެކެ ވަރަށް ލޯބިވޭ… ރާހުލް ވެސް އަހަރެން ދެކެ…” އަންޖޫދާއަށް ބުނެވުނީ އެހާ ހިސާބަށެވެ. އާމިނާގެ އަތުގެ ހޫނު އެތިފަހަރެއް އޭނާގެ ކޮލަށް އަރައިގެން ދިއައެވެ. ވީތަދުންނާއި ދެރައިން އަންޖޫދާ ކޮލުގައި ހިފަހައްޓާލުމަށްފަހު ރޮވެން ފެށުނެވެ. އާމިނާ އެ ގުޅުމާ ނުރުހޭނެކަން އޭނާއަށް އެންމެ ފުރަތަމަ ވެސް އެނގުނެވެ.\nއާމިނާ ރުޅިއައިސްގެން ތުރުތުރު އަޅައެވެ. ޒުލޭހާ އެދެއްކީ ހަމައަސްލުވެސް ތެދު ވާހަކައެއް ތާއޭ އޭނާގެ ހިތަށް އެރިއެވެ. އެގޭގައި ގެންގުޅޭ ބަންގާޅިމީހާ ނޫން މީހަކު އަންޖޫދާއަށް ނުފެނުނީބާއޭ އޭނާގެ ހިތަށް އަރަމުން ދިއައެވެ.\n“އަންޖޫއަށް އެ މީހާ ނޫން މީހަކު ނުފެނުނީތަ؟ އެއީ ކޯއްޗެއް ލިބޭ މީހެއްތަ؟ އަހަރެމެން ދޭ ކުޑަ މުސާރަ ކޮޅުން އޭނާ އެއުޅެނީ… އެވަރު މީހަކާއެކީ އަންޖޫދާ އުޅެން ވެދާނެތަ؟ އަނެއްކާ އެއީ ބަންގާޅިއެއް…! ރާއްޖެ މީހެއް ވެސް ނޫން…! މީހުން ކިހާ މަލާމާތެއް ކުރާނެތަ އަހަރެމެންނަށް؟” އާމިނާ ރުޅި ގަދަވެފައި ހުރެގެން ކިޔަމުން ގެންދިއައެވެ. “ބައްޕައަށް އެނގެއްޖިއްޔާ ރުޅިއަންނާނެވަރު ނޭނގޭތަ؟ ބައްޕަގެ ޤަދަރު ވެއްޓޭނީ މުޅި ރަށުގަ..”\n“މަންމާ….” ރޮވިފައި ހުރެ އަންޖޫދާ އާމިނާއަށް ގޮވާލީ އާމިނާއަށް އޭނާ ރާހުލް ދެކެ ލޯބިވާ ވަރު ހާމަކޮށްދޭށެވެ. ނަމަވެސް އޭނާ އެއްވެސް އެއްޗެއް ބުނާނެ ފުރުސަތެއް އާމިނާ ނުދިނެވެ.\n“ކޮން މަންމާއޭ ކިޔާކައްތަ؟ ހުރޭ…. އަންނާނަން ބައްޕަ ވެސް ގޮވައިގެން! އޭނައަށް ވެސް އެނގެން ޖެހޭނެ އޭނަގެ ދަރި އުޅޭ ގޮތް..” އާމިނާ އެހެން ބުނުމަށްފަހު ބާރުބާރަށް ކޮޓަރިން ނުކުމެގެން ދިޔައެވެ. ގިސްލަމުން ރޮމުން ދިޔަ އަންޖޫދާ އެއިން ގޮތަށް އިނީ ހަދާނެ ގޮތް ހުސްވެފައެވެ. އޭނާ އާ ރާހުލް އަބަދާއި އަބަދަށް ވަކިވާންޖެހޭނެ ކަމުގެ ރަތް ސިގްނަލް އެ ހިތުގައި ދިއްލުނެވެ.\nސައްތާރު އާމިނާ އާއެކު އެ ކޮޓަރިއަށް ވަތް އިރު އަންޖޫދާ އިނީ އިސްޖަހައިގެންނެވެ. އޭނާގެ ބައްޕައަށް ދޭނީ ކޮން ޖަވާބެއްބާއޭ އެ ހިތަށް އަރަމުން ދިއައެވެ.\n“ދަރިފުޅާ… މަންމަ އެ ދައްކަނީ ތެދު ވާހަކައެއްތަ؟” ސައްތާރު ހިނގާފައި އައިސް އަންޖޫދާ ގާތުގައި އިށީންނަމުން އެހެން އަހާލީ މަޑުމައިތިރިކަމާ އެކީގައެވެ.ތަންކޮޅެއް ދުރުގައި ހަރަން ބަނދެގެން ހުރި އާމިނާގެ ދެބުމަ ވަނިީ ގޮށް ޖެހިފައެވެ. ސައްތާރު އެހެން އަހާލުމުން އަންޖޫދާ ބޯ ޖަހާލީ އިސްޖަހައިގެން ހުރެއެވެ. އަންޖޫދާ ބޯ ޖަހާލުމާއެކު ސައްތާރުގެ މޫނުގެ ކުލަވަރު އޮއްސިގެން ދިއައެވެ. ފުން ނޭވާއެއް ދޫކޮށްލަމުން އޭނާ ދެެއަތުން މޫނުގައި ފިރުމާލިއެވެ.\n“އެކަމަކު ދަރިފުޅާ… އެއީ މިގޭގަ މަސައްކަތް ކުރަން ގެންގުޅޭ މީހެކޭ… އެ މީހާއާމެދު އެފަދަ ނަޒަރަކުން ދަރިފުޅު ދުށީތީވެސް ބައްޕަ ލަދުގަނެއްޖެ….” ސައްތާރު އެހެން ބުނުމުން އަންޖޫދާގެ ދެލޮލަށް ތާޒާ ކަރުނަތައް ޖަމާވާން ފެށިއެވެ. އޭނާއަށް ރާހުލް ދެކެ ލޯބިވެވުމަކީ ހަމަ އެހާ ބޮޑު ކުށެއްބާއޭ އެހިތަށް އަރަމުން ދިއައެވެ.\n“ހަމަ މިހާރު ތިކަންތައް ހުއްޓަން އުޅޭ އިނގޭ އަންޖޫދާ… ތީ އެއްގޮތަކަށް ވެސް ކޮށްގެން ވާނެ ކަމެއް ނޫން…” ސައްތާރު އެހެން ބުނުމުން އަންޖޫދާ އޭނާއާ ދިމާ ބަލާލީ ޝަކުވާގެ ނަޒަރަކުންނެވެ. އޭނާއަށް އެހާ ފަސޭހައިން ރާހުލްއާ ދުރުވެވޭނެކަމަށް ސައްތާރު ހީކުރަނީ ހެއްޔެވެ؟\n“ނޫން… ބައްޕާ… ނޫން.. އަހަރެން ރާހުލް ދެކެ ވަރަށް ބޮޑަށް ލޯބިވޭ.. އޭނަ ވެސް ވަރަށް ލޯބިވޭ… އަހަންނަކަށް ނޫޅެވޭނެ ރާހުލްއާ ނުލައެއް ބައްޕާ… ބައްޕާ… މި އާދޭސްކުރަނީ…” ކުއްލިއަކަށް އަންޖޫދާ ސައްތާރުގެ ފައިބުޑަށް ވެއްޓި އާދޭސްކުރަން ފެށުމުން އާމިނާ އަށް ދެލޯ ބޮޑު ކޮށްލެވުނެވެ. ރާހުލް އޭނާގެ ދަރިއަށް ހާދަ ވަރެއް ކޮށްލައިފިއޭ ހިތަށް އެރުމާއެކު އާމިނާގެ ދަތްކުނޑި ވިކިގެން ދިއައެވެ.\n“އަންޖޫދާ ތިކަން ނުހުއްޓައިފިއްޔާ އަހަރެން ރާހުލް ފޮނުވާލާނަން… ” ސައްތާރު ވިސްނާލުމަށްފަހު ބުނެލި އެތިން އަންޖޫދާގެ ހިތަށް ކަށިތަކެއް ހެރިގެން ދިޔަ ފަދައެވެ.\n“އަންޖޫދާ ތިކަން ނުހުއްޓުވައިފިއްޔާ އަހަރެން މައްސަލަ ޖައްސައިގެން ވިޔަސް ރާހުލް ރާއްޖެއިން ފޮނުވާލާނީ ދެން މިކޮޅަށް ނާދެވޭ ގޮތަށް…” އެހެން ބުނުމަށްފަހު ސައްތާރު އެ ކޮޓަރިން ނިކުންނަން ހިނގައިގަތެވެ. ތަޅުންގަނޑު މަތީގައި ދެކަކޫ ޖަހައިގެން އިން އަންޖޫދާ ރޮވިފައި އެމަންޒަރު ބަލަން ހުއްޓެވެ. ރާހުލް މިތަނަށް އައި ސަބަބު އޭނާ އަންޖޫދާއަށް ކިޔައިދިނެވެ. ދުވަހަކުވެސް ނާދެވޭ ގޮތަށް ފޮނުވާލާފިއްޔާ އޭނާ ލާރި ހޯދާނީ ކިހިނަކުންބާއޭ އަންޖޫދާގެ ހިތަށް އެރިއެވެ.\n“އާމިނާ އަށް ފެންނަ ގޮތެއް ހަދާ… ކޮންމެ ގޮތެއް ހަދައިގެން ވިޔަސް އޭނާއާ ރާހުލް ދުރުކުރޭ…” ސައްތާރު އާމިނާ ގާތު އެހެން ބުނެލުމަށްފަހު އެ ކޮޓަރިން ނިކުމެ ދޮރުޖެހިއެވެ. ދެބުމަ ގޮށްޖަހައިގެން ހުރެ އާމިނާ އަންޖޫދާއާ ދިމާއަށް އަންނަން ފެށުމުން އަންޖޫދާއަށް ހިން ދިރުވާލެވުނެވެ.\n“އަހަރެން ބުނާ ގޮތެއް ހަދަން އެއްބަސްވޭ….. ނޫނީ އެ ބަންގާޅިގަނޑު ފޮނުވާލާނީ ދުވަހަކުވެސް މި ރާއްޖެއަށް ނާދެވޭ ގޮތަށް..” އަންޖޫދާ ގާތަށް އައިސް އާމިނާ އެހެން ބުނެލުމުން އޭނާ އިސްޖަހާލީ ބޯޖަހާލަމުންނެވެ.\nފަތްޖެހި އެނދުގައި އޮތް ރާހުލްގެ މޫނުމަތިން ފެންނަނީ ނިދީގެ އަސަރެވެ. ރޭގައި އަންޖޫދާ އާއެކު ހޭދަކުރެވުނު ވަގުތުކޮޅު މަތިން ހަނދާންވުމުން އެ މޫނުމައްޗަށް ލުއި ހިނިތުންވުމެއް ވެރިވިއެވެ. ނަމަވެސް ދެވަނަ ސިކުންތުގައި ރޭގައި އޭނާއަށް އެ ހެދުނީ ވަރަށް ބޮޑު ގޯހެއް ކަމުގައި އެ ސިކުނޑީގެ ކަނަކުން ގޮވާލިއެވެ. ރާހުލްގެ ހިނިތުންވުން ވަގުތުން ފޭދިގެން ދިއައެވެ. އޭނާ އަންޖޫދާއާއެކު އެފަދަ ގުޅުމެއް ބާއްވަން ބޭނުންވީ ކައިވެނީގެ ފަހުންނެވެ. ނަމަވެސް ވީކަމެއް ވެ ނިމުނީއެވެ. އޭނާއަށް ދެން އިތުރަށް ކުރެވޭނެ ކަމެއް ނެތެވެ. ނަމަވެސް ދެން އަންޖޫދާއާއެކު އެފަދަ ގުޅުމެއް ބާއްވާނީ ކައިވެނިކޮށްގެން ކަމަށް އެ ހިތުގައި ޢަޒުމު ކަނޑައެޅިއެވެ. ތަފާތު ހިޔާލުތަކެއްގައި އޭނާ ދެފަރާތަށް ފުރޮޅިލަ ފުރޮޅިލަ އޮތެވެ.\nއަންޖޫދާގެ ގޭ ދޮރާށި ހުޅުވާލަމުން ޒުލޭހާ އެތެރެއަށް ދެމިގަތީ މަޑުމަޑުންނެވެ. އޭގެ ފަހަތުން އާޔާ ވެސް މަގުގެ ދެފަރާތް ހޯދާ ބަލާލުމަށްފަހު އެތެރެއަށް ވަނެވެ. އާޔާގެ ހިތް ގުޑުގުޑު ލާފައި ތެޅެމުން ދިޔައިރު އެ މޫނުމަތިން ދާތިކިތައް ވިދައެވެ. ނަމަވެސް ޒުލޭހާގެ މޫނުމަތިން ފެންނަމުން ދިޔައީ ހަމަޖެހުމެވެ. ޒުލޭހާ މިހާ ހަމަޖެހިގެން އެއުޅެނީ ކީއްވެބާއޭ އާޔާގެ ހިތަށް އަރަމުން ދިއައެވެ. އެ މީހުން ކުރަން އުޅޭ ކަންތައް މީހަކަށް ފަޅާއަރައިފިއްޔާ މާ ރަނގަޅު ނުވާނެކަން އޭނާއަށް އެނގެއެވެ.\nއެތެރެއަށް ވަދެފައި އާޔާ ގަޑި ބަލާލިއެވެ. މެންދަމު 1 ޖެހީއެވެ. އެއަށްފަހު އޭނާ ނަޒަރު ހިންގާލީ މުޅި އެ ގޯތިތެރެއަށެވެ. މަރު ފަދަ ހަމަހިމޭންކަމެއް މުޅި ތަނަށް ވެރިވެފައިވީއިރު އާޔާގެ ހިތަށް ބިރުވެރިކަން ވަންނަމުން ދިއައެވެ. ޒުލޭހާގެ ފަހަތުން އާޔާ ވެސް މިސްރާބު ޖެހީ ރާހުލް އުޅޭ ބާ ގުދަންގަނޑާ ދިމާއަށެވެ. އެގޭގައި ހުންނަ ޖޭމު ގަހާ އަރާ ހަމަވެފައި އެދެމީހުން މަޑުކުރިއެވެ. ހެވި ދިއްލިފައި ހުރި ޒުލޭހާއާ ދިމާއަށް އާޔާ ބަލާލީ މޫނަށް ވައްތަރެއް ޖައްސާލަމުންނެވެ.\n“އަހަރެން ޖަހަނީ ކޮން ވައްތަރެއް؟ ރަނގަޅުތަ؟” ވައި އަޑުން ޒުލޭހާ އާޔާ ގާތު އަހާލުމުން އާޔާ ފަރުވާ ކުޑަ ގޮތަކަށް ޒުލޭހާއަށް ނަޒަރު ހިންގާލިއެވެ. ޒުލޭހާ ލައިގެން ހުރި މަޑު ފިޔާތޮށި ކުލައިގެ ކުރު ޓީޝާޓު އޭނާގެ ގަޔަށް ހިފާލެވިފައިވީއިރު ތިރިއަށް ލައިގެން ހުރި ބާރު ޓައިޓުން އޭނާގެ ފައިގެ ވަނާތައް ރީތިކޮށް ހާމަވެއެވެ. އަޅައިގެން ހުރި ކުޑަ ބުރުގާ ކޮޅުން އޭނާގެ މޭމަތި ނިވާނުވެއެވެ. މިއީ ވަރުގަދަ އަންހެނާގަނޑެކޭ އާޔާ ހިތަށް އެރިއެވެ. އެހާ ފަލަވެފައި މުސްކުޅިއިރުވެސް އަދި މިކަހަލަ އެއްޗެސް ލާން އެބަޖެހެއެވެ. ނަމަވެސް ޒުލޭހާ މިރޭ އެކުރަން އުޅެނީ ކީއްކަން ހަނދާންވުމުން އޭނާ ފަކުރު ގަންނަ ގޮތްވިއެވެ.\n“ވަރަށް ސަޅި… ވަރަށް ސެކްސީ..” އާޔާ ގަދަަކަމުން ހިނިތުންވެލަމުން ބުނެލިއެވެ. ޒުލޭހާ ރަކި ގޮތަކަށް ހީލުމުން އާޔާ އަނގައަށް ގޮތެއް ހަދާލިއެވެ.\n“ކަލޭ ހުންނާތި މިތާ… މީހަކު އާދޭތޯ ބަލާތި…” ޒުލޭހާ މަޑުމަޑުން އެހެން ބުނެލުމަށްފަހު ރާހުލް ނިދާ ގުދަންގަނޑާ ދިމާއަށް ހިނގައިގަތެވެ. އާޔާ ދެކޮޅު ހޯދާ ބަލަމުން ދިޔައިރު އެ ހިތް ނެގިނެގިފައި ޖެހެމުން ދިއައެވެ. އޭނާގެ އަތެއް މިކަމުގައި ވާކަން އަންޖޫދާއަށް ފަޅާއަރައިފިނަމަ އަންޖޫދާ މުޅި އުމުރަށްވެސް އޭނާއަށް ނަފުރަތު ކުރާނެކަން ޔަޤީނެވެ.\nނުނިދި އޮތް ރާހުލްއަށް ފުންމައިގެން ތެދުވެވުނީ އަޑުފައްގަނޑަކާއެކު އެތަނުގެ ޓިނު ދޮރުފަތް ހުޅުވުމުންނެވެ. ހާސްކަމާއެކު އޭނާ އެދިމާ ބަލާލިއިރު ދޮރު ކުރިމަތީގައި ހުރި ޒުލޭހާ ފެނި އޭނާގެ ދެބުމަ ގޮށް ޖެހިގެން ދިއައެވެ. ޒުލޭހާ ލައިގެން ހުރި އެއްޗެއްސަށް ނަޒަރު ހިންގާލަމުން ރާހުލް ދަތްކުނޑި ވިކާލިއެވެ. އަނެއްކާވެސް މި އަންހެނާ އޭނާ ގާތަށް އައީއެވެ. އެއްފަހަރު ކާމިޔާބު ނުވީމަ އަނެއްފަހަރު އަންނަން ލަދެއް ވެސް ނުގަނޭ ބާއޭ ރާހުލްގެ ހިތަށް އެރިއެވެ.\n“ކަލޭ ކީއްކުރަން ތިއައީ؟” ރުޅިވެރި ގޮތަކަށް ރާހުލް އެހެން ބުނެލީ ރީތިކޮށް ކޮޅަށް ތެދުވެލަމުންނެވެ. އެ ހިނދު ޒުލޭހާގެ މޫނުމައްޗަށް ވެރިވީ ލާނެތް ހިނިތުންވުމެކެވެ. އޭނާ އެތަނުގެ ދޮރު ޖެހުމަށްފަހު ރާހުލްގެ ގާތަށް އަންނަން ފެށި ގޮތުން ރާހުލްގެ ހިތް ނުބައި ގޮތަކަށް ތެޅެލިއެވެ.\n“އައީ ކީއްކުރަންކަން ބުނެފިއްޔާ އެ ކަން ކޮށްދޭނަންތަ؟” ޒުލޭހާ ނުލަފާ ގޮތަކަށް އެހެން އަހާލުމުން ރާހުލްގެ ރުޅި އިތުރަށް ގަދަވިއެވެ.\n“އަަހަރެން އާމިނާ ދައްތަ އާ ސައްތާރުބެއަށް ގޮވާނަން މި ފަހަރު…. މި ފަހަރު ކަލޭ ދިޔަ ނުދެނީ..” ރާހުލް ބުނެލިއެވެ. އޭރު ރުޅިއައިސްގެން ގޮސް އޭނާ ފުންނޭވާތަކެއް ލަމުން ގެންދިއައެވެ.\n“ނޯ ނޯ ނޯ…. ރާހުލް އަކަށް އެހެނެއް ނެހެދޭނެ..” ޒުލޭހާ ވަރަށް ޔަޤީންކަމާއެކު ބުނެލިއެވެ. ރާހުލް ދެބުމަ އަރުވާލަމުން ޒުލޭހާއަށް ބަލާލިއެވެ. އަނެއްކާ މި އަންހެނާ ކުރަން އެއުޅެނީ ކޮންފަދަ ކަމެއްބާއޭ އެ ހިތަށް އަރަމުން ދިއައެވެ.\n“ރާހުލް އަހަރެން ބުނާ ގޮތް ނަހަދާފިއްޔާ…. އަންޖޫދާ މުޅި ރަަށަށް ބޭޒާރުކޮށްލާނަން…” ޒުލޭހާ އެހެން ބުނެލުމުން ރާހުލް ގެ ދެލޯ ބޮޑުވެގެން ދިއައެވެ. އޭނާއާ އަންޖޫދާގެ ގުޅުން ޒުލޭހާއަށް އެނގުނީ ކިހިނެއްބާއޭ އެހިތަށް އަރަމުން ދިއައެވެ.\n“އާނ… ތި ހީވީ ރަނގަަޅަށް… މަށަށް އެނގޭ ތި ދެމީހުންގެ ގުޅުން…. އަންޖޫދާއާ ރާހުލްގެ ގުޅުން ވާހަކަ މިރަށުގައި ފަތުރާލާފިއްޔާ އަންޖޫދާއަށް މި ރަށުގައި އުޅެން އުނދަގޫވާނެކަން ހަނދާންކުރާތި…” ޒުލޭހާ އެ ބުނި އެއްޗަކާމެދު ވިސްނާލަން ރާހުލްއަށް މަޖުބޫރުވިއެވެ. އަންޖޫދާއަށް އެއްވެސް ދެރައެއް ދޭކަށް އޭނާގެ ހިތެއް ނޭދެއެވެ. ހަދަންވީ ގޮތަކާމެދު ވިސްނަމުން ދިޔަ ރާހުލް ދެއަތުން ބޮލުގައި ހިފަހައްޓާލިއެވެ. ރަށު މީހުންގެ ވިހަ ބަސްތަކުން އަންޖޫދާ ސަލާމަތްކުރުމައްޓަކާ ޒުލޭހާގެ އެދުމަށް އިޖާބަދޭންވީ ހެއްޔެވެ؟ ރާހުލް ދެއަތަށް ބޯ ހޫރާލިއެވެ. ނޫނެކެވެ. ޒުލޭހާ އެ އެދޭ ގޮތަށް އޭނާ ކަންތައް ކޮއްފިނަމަ އެއީ އަންޖޫދާއަށް ވެވޭ ވަރަށް ބޮޑު ބޭވަފާތެރިއެކެވެ.\n“ކޮބާ؟ ކޮން ގޮތަކަށް ނިންމީ؟ އަހަރެން ބުނާ ގޮތަށް ހަދަންތަ؟” އިރުކޮޅެއް ފަހުން ޒުލޭހާ އަހާލިއެވެ. ރާހުލް ޒުލޭހާއާ ދިމާއަށް ބަލާލީ އަލިފާނުގެ ނަޒަރަކުންނެވެ. އަދިވެސް އޭނާއަކަށް ހަދަންވީ ގޮތެއް ނޭނގުނެވެ. ކުއްލިއަކަށް ރާހުލްގެ ހަނދާނަށް އައީ އަންޖޫދާ އޭނާ ގާތު ބުނެލި ބަސްތަކެވެ.\n“އަހަރެން މި ގުޅުން އެއްވެސް މީހަކަށް އެނގޭކަށް ބޭނުމެއް ނުވޭ… ރަށު މީހުންނަށް މި ގުޅުން އެނގެއްޖިއްޔާ އަހަރެންނާ ދިމާއަށް ވަރަށް އެއްޗެސް ކިޔާނެ… މަންމަމެންނަށް މި ގުޅުން އަންގާކަށްވެސް އަދި ބޭނުމެއް ނޫން…” ކުރީ ދުވަހެއްގައި އަންޖޫދާ ރާހުލް ގާތު ބުނެލި ބަސްތައް ރާހުލްގެ ސިކުނޑީގައި ގުގުމަމުން ދިއައެވެ.\n“އަހަރެން ދަނީ … ދެން އަންޖޫދާގެ ވާހަކަ ފަތުރާލީމަ ކަލެއަށް ވާގޮތް އެނގޭނީ…” ރާހުލް އެއްޗެކޭ ނުބުނެ ހުރުމުން ޒުލޭހާ އެހެން ބުނެލުމަށްފަހު ބޭރަށް ނިކުންނަން ހިނގައިގަތުމަށްޓަކައި އެނބުރެލިއެވެ.\n“ނޫން!” ރާހުލް ޒުލޭހާއާ ދިމާއަށް އަތް ދިއްކޮށްލަމުން އެހެން ބުނެލި ގަޑީގައި ޒުލޭހާގެ މޫނުމަތީގައި ދުވެލީ ނުލަފާ ހިނިތުންވުމެކެވެ. އޭނާ ހިނިތުންވެގެން ހުރެ ރާހުލްއާ ދިމާއަށް އެނބުރުނު އިރު އެ ހިތް އުފަލުން ނަށަނީއެވެ. އޭނާ ބޭނުންވެގެން އުޅޭ ކަންތައް ވާން އުޅޭކަމުގެ ފެހި ސިގުނަލް ދިއްލުނު ކަމުގެ އިހުސާސް އޭނާއަށް ކުރެވިގެން ދިއައެވެ.\n“ތި ބުނީ؟” ޒުލޭހާ އަދިވެސް ރާހުލް ތަޅުވާލުމަަށްޓަކައި އެހެން އަހާލީ އުނަގަނޑުގައި ދެއަތް ވިއްދާލަމުންނެވެ.\n“މި… މި ބުނީ… މި ބުނީ … އަހަރެން ހަދަނީއޭ ބުނާގޮތެއް…” އިސްޖަހާލައިގެން ހުރެ ރާހުލް އެހެން ބުނެލީ އޭނާގެ ހިތާ ދެކޮޅަށެވެ.\n“ނިންމުން ވަރަށް ރަނގަޅު…” ނުލަފާ ގޮތަކަށް ޒުލޭހާ އެހެން ބުނެލަމުން ރާހުލް އާ ގާތް ވެލިއެވެ. ރާހުލްގެ ހިތް ބާރުބާރަށް ތެޅެމުން ދިއައީ ޒުލޭހާގެ މަޤުސަދުގެ ނުބައިކަން އެނގޭތީއެވެ.\n“އޮށޯވޭ!” ޝަހާދަތް އިނގިލި ދިއްކޮށްލަމުން ޒުލޭހާ އަމުރުކޮށްލިއެވެ. ރާހުލް މަޑުމަޑުން ފަތްޖެހި އެނދުގައި އޮށޯތް އިރު އެ ހިތް ވަނީ ނުތަނަވަސްވެފައެވެ.\nޒުލޭހާ ތިރިވުމަށްފަހު ރާހުލްގެ ހަށިގަނޑުގެ އެތައް މިތާ ފިރުމަމުން ދިޔައިރު އެކަމުގެ ސަބަބުން ރާހުލްއަށް އެއްވެސް އުފަލެއް ނުލިބެއެވެ. ރާހުލްގެ މޫނުގައި ޒުލޭހާ ބޮސް ދޭން ފެށުމުން ރާހުލް ފަކުރުގަތް ނަމަވެސް އެއްޗެކޭ ނުބުނެ އޮތެވެ.\n“ކީއްވެތަ ރާހުލް؟ ކީއްވެތަ ރާހުލްއަށް އަންޖޫދާ ކަމުދިޔައީ؟ އަހަރެން ހުއްޓާ އަންޖޫދާގެ ފަރާތުންތަ ރާހުލް އުފާ ހޯދަނީ؟ އަހަރެންވެސް ރާހުލް ދެކެ ވަރަށް ލޯބިވެޔޭ…. ރާހުލް ފެނުނު ފުރަތަމަ ދުވަހުވެސް އަހަރެން ރާހުލް ބޭނުންވި… އަންޖޫދާ ގޮތަށް ލޫޅާފަތި ނުވިޔަސް އަހަރެންވެސް ހަމަ ރާހުލްއަށް ލޯބި ދެވޭނެއޭ…” ރާހުލް ގެ ތަނަވަސް މޭމަތީގައި ބޮސްދެމުން ޒުލޭހާ ވާހަކަ ދައްކަމުން ދިޔައިރު ރާހުލްގެ މޭ ނުބައި ކުރާ ގޮތްވިއެވެ. ރާހުލް ލައިގެން ހުރި ޓީޝާޓުގެ އަޑިން އަތް ގެންދަމުން ޒުލޭހާ އެ ޓީޝާޓު ބާލަން އުޅުނެވެ.\nhehehe…………………………………. story v v v v reethi\nThankyw aik and mezzo 🙂\nHii all 🙂 heekuran mi baives reethi vaane kamah… Feel free to leave ur comments …\nNext part veehaaves avahah up kuraanan…\nSupporters ge lovely comments are my strenght… Love u all <3\nReethi!!! Ekam ehen hedhiya nudheythi! Mihaaru vesezuleyhaa ganda kaa hedhi fakurun moya vaa varu vey..hehe……. Story hama habeyss!!!\nLiaa mihaaru haadha lahunney thi upload kohdhenee? Kudakoh handhaan nethey. Ehenve kuree ge part jehenee kiyaalan. Vaahaka hama v salhi ??Don’t know what will happen next? So interested to read the next part. Much loves ❤❤\nThankyw all … Srry lahun up kureveythy…. 🙁 Liaa ah liyevunu haa avahah up kuraanan\nThat zuleykha is just YUCK ?….i HATE her?…btw story is awesome..bt up vaaleh thankolheh lahy sslu…when next part??\nThankyw minty… 🙂 veehaaves avahah up kureveythw balaanan\nAslu xuleykhage magsadh kaamiyaab viya dhygen nuvaane.\nAhchee miulhey zuleykha gandeh dho… Vv reethi story. Nect part avas…\nThankyw Aish 🙂\nEwww. This is disgusting….\nehves varakah ves xuleyhaa ahechance dhinee thee kada. anjoo ge meehei nun rahul akee. theethi kada\nVvvv sslhi zulykha ah kaamiyaabu vejeyyaa kada\nChydi alhe zuleyhaage magusadhu haasilviyanudhy anjoodhaa ah viyas bust kollaabala pls raahul ah ehen hedhiyanudhy zuleyhaa ladhevves nuganeytha eynaga dharinge umurun kudhin hoadhaakah chy n waitin nxt\nAwesome? awesome ?\nAvahah up kohdhy next part ?\nOh my god? dhenezulheyhaa gandu hadhaalaanee kihineh kameh ves.neyngey…. huri nubaikanezulhey gandu ?? plx plx raahul.ah ehen nahadhaa…. i love raahul….\nStry v v reethu… nxt part kiyaa hithun keh madhu vefaa.mi hunnanii???????\nhahahaa achydi.. fakuru meeheh dhw.. anyways story varah reethi liaa\ni thought sahthaaru okey vaane kamah..huh dhen xuleyhaa yaa hedhi fakurun hoduleveyvaru vey..huvaa mibuni dhen ahcheedi hama ahcheeeeddddddiiiiii…\nWow.. mihaaru adhi maa kiyaa hihvey mi vaahaka eba….. keep going liaa\nZuleyhaa dhatha muskulhi veema ves zuvaan kudhin fahathun ulheythi ingey zulheyhathaa…. stry hama habeys LIAA… my fav <3\nAharen beynumee emme zuvaan emme salhi kudhinnaa ekii night heydha kollan…. muskulhi veiyas aharen varah salhi vaane… so any boy who wants can call me… 1123344566 this is my number B-)\nI dont get what you mean Zuley :/\nAnd thats not evenareal number… LOL LOL LOL\nLia actually story reethivaany zuleyhaage manzil aa hama ah nudhevihjiyya. But even if ehen nuviyas i know u will make the story perfect. And yes liyumuge mistakes ran’galhu kohlaa. Baeh faharu bunan ulhey ehcheh saafehnuve. Well story is good.\nThankss Tizzz… 🙂 Mistakes hunnaanekan Liaa ves gabool kuran …But Liaa ah buneladhyfaanan tha kon mistakes eh kan? Eyrah rangalhu kolleveynee 🙂\nThankyw fr ur suppot\nGinafaharu jumla hama nujeheny.\nPlx dont mind when i point out ur mistakes, but i think the only way to improve anything is by knowing the mistakes\nThankss fr all ur comments <3 Will try to uplord the next part tonite or tomorrow… 🙂 keep waiting….\nRepeat koh veema v foohi ekmaku v reethi


An'dha An'dhaa Huri Tyreh Ehlai Etheh Marailaifi - Vaguthu\nއަނދައަނދާހުރި ޓަޔަރެއް އެއްލައި އެތެއް މަރައިލައިފި\nއަނދައަނދާ ހުރި ޓަޔަރެއް އެތެއްގެ ގަޔަށް އެއްލައި، އެ އެތް މަރައިލައިފިއެވެ. މިކަން ހިނގާފައިވަނީ އިންޑިޔާގެ ތެމިލް ނާޑުގެ ނިލްގިރީ ޑިސްޓްރިކްޓްގެ މަސީނަގުޑީގައެވެ.\nމި އަނދައަނދާ ހުރި ޓަޔަރު އެތުގެ ގަޔަށް އެއްލުމުން އޭތި ސަލާމަތްވާ ދުއްވާގަތެވެ. އެވަގުތު އެތުގެ ކަންފަތުގައި ޓަޔަރު ތާށިވިއެވެ. ޕޯސްޓްމޯޓަމް ރިޕޯޓްތަކުން ދައްކާ ގޮތުގައި އެތުގެ ކަންފަތް ވަނީ ފިހިގެން ވަރަށް ބޮޑަށް އަނިޔާ ވެފައެވެ.\nއަދި މި އެތަކީ އުމުރުން 40 އަހަރު ވެފައިވާ އެތެއް ކަމަށް ވެސް ރިޕޯޓްތަކުގައިވެއެވެ.\nސީނިއަރ ފޮރެސްޓް އޮފިޝަލް ބުނެފައިވާ ގޮތުގައި މި ހާދިސާ ހިނގާފައިވަނީ މި މަހުގެ 8 ވަނަ ދުވަހު މަސީނަގުޑީ ކައިރީގައި އޮންނަ މަވަނަހައްލާގެ ކާރު ޕާކު ކުރާ ސަރަހައްދެއްގައި އޮތް އަގުބޮޑު ކާރެއް މި އެތް ހަލާކު ކޮށްލުމުން އެކަމުގެ ބަދަލު ހިފުމުގެ ގޮތުން ބަޔަކު ކޮށްފައިވާ ކަމެއް ކަމަށެވެ.\n''ކަރާސީނު އަޅައިގެން ރޯކޮށްލާފައިވާ ޓަޔަރެއް އެމީހުން އެތުގެ ގަޔަށް އެއްލި. މި އެތަކީ މީގެ ކުރިން ފޮރެސްޓް ޑިޕާޓްމަންޓުން އޭގެ ބުރަކަށްޓަށް ލިބިފައިވާ އަނިޔާއަކަށް ފަރުވާ ދީފައިވާ އެތެއް'' އިންޑިޔަން އެކްސްޕްރެސްއަށް ދިން އިންޓަވިއުއެއްގައި ސީނިއަރ ފޮރެސްޓް އޮފިސަރ ބުނެފައިވެއެވެ.\nރޭމަންޑް މައްލަން މެލްކޮމް (28) އާއި ޕްރަސަތު ސުގުމަރަން (36) ވަނީ މި މައްސަލަައިގައި ހައްޔަރު ކުރެވިފައި ކަމަށް ވެސް އޮފިޝަލު ބުނެފައިވެއެވެ.\nކަންފަތުގައި އަނދައަނދާ ހުރި ޓަޔަރު ތާށިވުމުން އެތުގެ ކަންފަތުން ވަރަށް ބައިވަރު ލޭ އައި ކަމަށާއި އެތް ސަލާމަތް ކުރަން ވަރަށް މަސައްކަތް ކުރެވުނު ނަމަވެސް މި މަހުގެ 19 ވަނަ ދުވަހު އެ އެތް ވަނީ މަރުވެފައި ކަމަށް ވެސް އޮފިޝަލު ބުނެފައިވެއެވެ.\nޖެނުއަރީ 24, 2021 17:20\nތި ނަމުން ތި އެނގެނީ ސިކުނޑި ހަމަ ނުޖެހޭ2މީހުންކަން މުޖައްރިބް\nއެއްވެސް ދިރޭ ޖަނަވާރަކާއި މެދު މިފަދަ އިހާނެތިގޮތަކައް ޢަމަލު ކުރުމަކީ ކަނޑައެޅިގެން ހަރާމްކަމެއް. އިސްލާމްދީނުގައި މާތްރަސްކަލާނގެ ލެއްވި އެންމެހާ ދިރޭތަކެއްޗައް އޯގާތެރިވުމައް އިންސާނާގެ މައްޗައް އަމުރުކުރެވިގެންވޭ އަދި އެންމެހާ އަނިޔާއަކީ ހަރާމް ކުރައްވާފައިވާކަމެއް.